༄༅། །ཐུགས་རྗེ་ཆེན་པོའི་དམར་ཁྲིད་ངེས་དོན་དཔྱིད་ཀྱི་ཐིག་ལེ་ཞེས་བྱ་བ་བཞུགས་སོ།། ན་མསྶངྒུ་རུ་པ་དཱ་ཡ། ཐུགས་རྗེ་ཆེན་པོའི་དམར་ཁྲིད་ངེས་དོན་དཔྱིད་ཀྱི་ཐིག་ལེ་ཞེས་བྱ་བ། བླ་མ་དང་ལྷག་པའི་ལྷ་མཆོག་མགོན་པོ་སྤྱན་རས་གཟིགས་ལ་ཕྱག་འཚལ་ལོ། །གང་གི་མ་བཅོས་རང་མདངས་གསལ་བའི་གཤིས། །གཤིས་ལུགས་སྙིང་རྗེས་དབང་བསྒྱུར་ཚོགས་གཉིས་ཕུལ། །ཕུལ་ཕྱིན་དཔག་མེད་བསྐལ་པའི་སྔོན་དུ་གྲུབ། །གྲུབ་ནས་མགོན་གྱུར་པད་དཀར་འཛིན་ཁྱོད་རྒྱལ། །མགོན་ཁྱོད་སྒྲུབ་ཐབས་ཁྱོད་ཀྱི་གདུལ་བྱའི་ཞིང་། །བསིལ་ལྡན་ལྗོངས་ཀྱི་གྲུབ་ཆེན་གྱིས་བཀྲལ་བའི། །ཐུགས་རྗེའི་དམར་ཁྲིད་རང་གཞན་ཐར་པ་ཆེར། །འཁྲིད་བྱེད་གདམས་པ་འདིར་སྤེལ་བརྩེ་བས་སྐྱོངས། །ཡི་དམ་ཐུགས་རྗེ་ཆེན་པོའི་དམར་ཁྲིད་ཚེམ་བུ་ལུགས་སུ་གྲགས་པ་འཆད་ཅིང་ཉམས་སུ་ལེན་པ་ལ་སློབ་མ་རྣལ་འབྱོར་བླ་མེད་ཀྱི་དབང་ཐོབ་པ་དམ་ཚིག་དང་ལྡན་པ་རྣམས་ཀྱིས་ཕྱག་དང་མཎྜལ་འབུལ་བ་སྔོན་དུ་འགྲོ་བས་འཁོད་པ་ལ། སློབ་དཔོན་གྱིས་ཟང་ཟིང་མེད་པའི་སྙིང་རྗེ་ཆེན་པོ་སྔོན་དུ་བཏང་ཞིང་། ལྷག་པའི་ལྷའི་ང་རྒྱལ་བརྟན་པོ་དང་ལྡན་པའི་འདི་སྐད་དུ་གདམས་པར་བྱའོ། །འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱ། དེའི་ཆེད་དུ་གདམས་པ་ཟབ་མོ་གསན་ལ་དོན་ཉམས་སུ་བླང་བར་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་དང་། ཆོས་གསན་པའི་ཀུན་ཏུ་སྤྱོད་པ་རྣམས་ཀྱང་ཐེག་པ་ཆེ་ཆུང་རྣམས་ནས་ཇི་ལྟར་འབྱུང་བ་བཞིན་གསལ་བཏབ་ནས་གསན་པར་ཞུ། དེ་ལ་གསན་རྒྱུའི་ཆོས་ནི། བླ་མ་རྣམས་ཀྱིས་སྙན་ནས་སྙན་དུ་བརྒྱུད་པ་བར་མ་ཆད་པའི་མཁའ་འགྲོའི་གསང་ཆོས། སྒྲུབ་ཐབས་གཅིག་ཤེས་པས་ཡི་དམ་ཐམས་ཅད་ཀྱི་སྒྲུབ་ཐབས་ཐམས་ཅད་ཤེས་པར་བྱེད་པ། གང་ཟག་གཅིག་འཚང་རྒྱ་བའི་ལམ་ཚང་ལ་མ་ནོར་བ་ཡིན་པ་ལམ་ཆ་ཚང་། སྡིག་པོ་ཆེ་བཙན་ཐམས་སུ་འཚང་རྒྱ་བའི་མན་ངག སྤྱིར་ཡི་དམ་ཐམས་ཅད་དང་དགོས་ཐུགས་རྗེ་ཆེན་པོའི་དམར་ཁྲིད་ཅེས་བྱ་བ་སྟེ། མཚན་གྱི་རྣམ་གྲངས་དྲུག་དང་ལྡན་པའི་ལམ་བཟང་འདི་འཆད་པར་བྱེད་པ་ལ་གསུམ་སྟེ། ཐེག་པ་དང་མདོ་རྒྱུད་གང་དུ་གཏོགས་ངོས་བཟུང་བ། ངོས་ཟིན་པ་དེ་གང་ལས་བྱུང་བའི་བླ་མ་བརྒྱུད་པའི་རྣམ་པར་བསྟན་པ། བརྒྱུད་པ་དེ་ལྡན་གྱི་གདམས་པ་དངོས་བཤད་པའོ། །དང་པོ་ནི། བསྟན་པ་འདིའི་བདག་པོ་སྟོན་པ་མཉམ་མེད་ཤཱཀྱའི་རྒྱལ་པོས། གདུལ་བྱ་རྣམས་ཀྱིས་བསམ་པ་དང་བག་ལ་ཉལ་སྣ་ཚོགས་ལ་དགོངས་ནས། དམ་པའི་ཆོས་ཀྱི་བདུད་རྩི་བསམ་གྱིས་མི་ཁྱབ་པ་གསུངས་ཏེ། འཕགས་མཆོག་ཀླུ་སྒྲུབ་ཞབས་ཀྱིས། འཇིག་རྟེན་དབྱེ་བ་རྣམ་མང་ལ། །ཐབས་ཚུལ་རྣམ་པ་སྣ་ཚོགས་ཀྱིས། །སེམས་ཅན་བསམ་དང་རྗེས་མཐུན་པར། །འཇིག་རྟེན་མགོན་པོ་རྣམས་ཀྱིས་བསྟན། །ཞེས་སོ། །དེ་ཐམས་ཅད་བསྡུ་ན། འདོད་ཆགས་ལ་སོགས་པའི་དུག་གསུམ་དང་། དེ་གསུམ་ཆ་མཉམ་པ་སྟེ། ཉོན་མོངས་པ་ཉིས་ཁྲི་ཆིག་སྟོང་ཕྲག་བཞི་ལ་སྤྱོད་པའི་གཉེན་པོ་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་དུ་འདུས་ཏེ། དཀོན་མཆོག་ཏ་ལའི་གཟུངས་ལས། སྟོང་ཕྲག་བརྒྱད་ཅུ་རྩ་བཞི་གང་ཡིན་པས། །རྒྱལ་བ་གང་དག་འགྲོ་བའི་དོན་མཛད་པའི། །ཆོས་ཀྱི་བྱེ་བྲག་སྒོ་མོ་དེ་སྙེད་ཀྱིས། །བསམ་པ་ཇི་བཞིན་འཇིག་རྟེན་སེམས་ཅན་འདུལ། །ཞེས་སོ། །དེ་ཡང་བསྡུ་ན་གདུལ་བྱ་ཉན་ཐོས་ལ་སོགས་པའི་རིགས་ཅན་གསུམ་གྱི་ཉམས་སུ་བླང་བྱ་ཐེག་པ་གསུམ་དུ་འདུས་ཏེ། འཕགས་པ་རྡོ་རྗེ་སྙིང་པོར། ཐེག་པ་གསུམ་གྱི་ངེས་འབྱུང་ལ། །ཐེག་པ་གཅིག་གི་འབྲས་བུར་གནས། །སངས་རྒྱས་པ་ལ་བཞི་པ་དང་། །ལྔ་པ་ཐུབ་པའི་དགོངས་པ་མིན། །ཞེས་སོ། །དེ་ལྟར་ལས་འདི་ཐེག་པ་ཆེན་པོ་ཡིན་ལ། དེ་ཉིད་ཉན་རང་གི་ཐེག་པ་ལས་ཁྱད་པར་འཕགས་པའི་ཚུལ་ནི། བྱང་ཆུབ་མཆོག་ཏུ་སྨོན་པ་དང་འཇུག་པའི་སེམས་བསྐྱེད་པ་གཉིས་དང་། དོན་དམ་སྤྲོས་བྲལ་དང་ཀུན་རྫོབ་རྒྱུ་འབྲས་བསླུ་མེད་དུ་ཤེས་ནས། ཚོགས་གཉིས་སྒྲུབ་པ་ཟབ་ཅིང་རྒྱ་ཆེ་བ་དང་། གནས་སྐབས་ཀྱི་འབྲས་བུ་འཁོར་བ་དང་། ཐེག་དམན་དུ་མི་ཟློག་པ་དང་། མཐར་ཐུག་གི་འབྲས་བུ་རྣམ་མཁྱེན་ཐོབ་པར་བྱེད་པ་སྟེ། ཁྱད་ཆོས་ལྔས་ཁྱད་པར་འཕགས་ལ། ཚུལ་གསུམ་སྒྲོན་མེ་ལས། སྨོན་པ་དང་ནི་འཇུག་པ་དང་། །དེ་བཞིན་ཟབ་དང་རྒྱ་ཆེ་དང་། །མི་ཟློག་འབྲས་བུ་ཐོབ་པས་ཀྱང་། །ཐེག་པ་ཆེན་པོ་ཁྱད་པར་འཕགས། །ཞེས་སོ། །ཁྱད་པར་འཕགས་པའི་ཐེག་ཆེན་དེ་ཡང་གདུལ་བྱ་ལ་ལྟོས་ནས་གཉིས་སུ་འགྱུར་ཏེ། གདུལ་བྱ་དབང་རྟུལ་རྒྱུ་ལ་མོས་ཤིང་ལམ་དུ་བྱེད་པ་ལ་རྒྱུའི་ཐེག་པ་དང་། དབང་རྣོན་འབྲས་བུ་ལ་མོས་ཤིང་འབྲས་བུ་ལམ་དུ་བྱེད་པ་ལ་འབྲས་བུའི་ཐེག་པ་གསུངས་ཏེ། རྡོ་རྗེ་ཐེག་པའི་མཐའ་གཉིས་སེལ་བ་ལས། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་སོ། །གཉིས་པ་དེའི་རྒྱུའི་ཐེག་པ་ལས། འབྲས་བུའི་ཐེག་པ་གཞི་ལམ་འབྲས་བུའི་ཆོས་གསུམ་གྱི་ཁྱད་པར་འཕགས་ཏེ། གྲུབ་ཆེན་ཌོམྦྷཱི་བས། འདི་ནི་སྣོད་ཀྱི་ཁྱད་པར་དང་། །སྣོད་དུ་བྱ་བའི་ཆོས་དང་ནི། །འབྲས་བུ་དག་གི་ཁྱད་པར་གྱིས། །གསང་སྔགས་ཐེག་པ་ཁྱད་པར་འཕགས། །ཞེས་སོ། །སྔགས་ཀྱི་ཐེག་པ་དེ་ལ་དབྱེ་ན། རྒྱུད་སོ་སོའི་དགོངས་པ་དང་མཁས་གྲུབ་རྣམས་ཀྱིས་བཞེད་པ་མི་འདྲ་བའི་དབང་གིས། རྒྱུད་སྡེ་གཉིས་སུ་འདོད་པ་ནས། དྲུག་ཏུ་འདོད་པའི་བར་དུ་ཡོད་པ་ལས་འདིར་རྒྱུད་སྡེ་བཞིར་བཞེད་པའི་ཕྱོགས་ཡིན། དེ་ལ་གདུལ་བྱ་དབང་པོ་དམན་པ་ལ་སོགས་པ་བཞིའི་དོན་དུ། བྱ་བ། སྤྱོད་པ། རྣལ་འབྱོར། རྣལ་འབྱོར་བླ་ན་མེད་པའི་རྒྱུད་དང་བཞི་གསུངས་ཏེ། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་གོང་མ་དེ་ལྟག་ལ། །ཞེས་སོ། །དེ་ལྟར་བཞི་ལས་འདི་རྣལ་འབྱོར་བླ་ན་མེད་པ་ཡིན། བླ་ན་མེད་པའི་རྒྱུད་ཀྱི་ཉམས་ལེན་ལ། རྒྱུད་ཀྱི་དངོས་བསྟན་ལས་བྱུང་བ་དང་། གྲུབ་པའི་དབང་ཕྱུག་རྣམས་ཀྱིས་མན་ངག་གིས་བཀྲལ་བ་གཉིས་ལས། འདི་ཕྱི་མ་ཡིན། དེ་ལ་རྒྱ་བོད་ཀྱི་སྐྱེས་ཆེན་རྣམས་ལ་མི་འདྲ་བ་དུ་མ་ཡོད་པ་ལས། འདི་བོད་ཀྱི་གྲུབ་ཆེན་ཚེམ་བུ་པར་གྲགས་པ་ལ། ཡེ་ཤེས་ཀྱི་མཁའ་འགྲོ་མས་དངོས་སུ་གནང་བའི་གདམས་ངག་ཡིན། གཉིས་པ་ནི་གདམས་པ་འདིའི་བརྒྱུད་པའི་གཙོ་བོ་གྲུབ་ཆེན་ཚེམ་བུ་པ་དེ་ཉིད་ཡིན་ལ། དེའི་སྐུ་ཆེ་བའི་ཡོན་ཏན་ནི། འཁྲུངས་ཡུལ་གཙང་གི་ཤབ་སྟོད་པ། གདུང་གཉན། མཚན་དངོས་དར་མ་འོད་ཟེར་ཞེས་བྱ་ལ། འདི་ནི་སྐྱེས་སྟོབས་ཀྱིས་མཁྱེན་བརྩེ་ཕུལ་དུ་བྱུང་བ་དང་ལྡན་པས། སྦྱངས་སྟོབས་ཀྱི་ཐོས་བསམ་མཐར་ཕྱིན་ཏེ། སྒོམ་སྟོབས་ཀྱིས་བདུད་རྩི་མྱང་བར་བཞེད་ནས། དུས་རྒྱུན་དུ་ཚེ་འདི་སྣང་གི་སྤྲོས་པ་ཐམས་ཅད་མཆིལ་མའི་ཐལ་བ་བཞིན་དུ་དོར་ནས། འཕྲལ་གྱི་འཚོ་ཆས་ངན་ངོན་གང་རྙེད་ཀྱིས་ཆོག་ཤེས་པར་མཛད་ཅིང་། ཁྱད་པར་ན་བཟའ་ཧྲུལ་པོ་ལ་ལྷན་པ་མང་པོ་བཏབ་ནས་བསྣམས་པས། མཚན་ཡང་ཚེམ་བུ་པ་ཞེས་གྲགས་སོ། །དེ་ལྟར་འདོད་དོན་ལ་སྲེད་པ་སྤངས་ནས། ཐོས་བསམ་གྱི་འབྲས་བུ་སྒོམ་པ་ཁོ་ན་ལ་ཐུགས་གཞོལ་བར་མཛད་པས། མཐོང་ཐོས་ཀུན་གྱིས་ཕྱི་ནང་མཚུངས་པའི་སྐྱེས་བུ་དམ་པར་འཛིན་ཅིང་ཁྱད་པར་དུ་གཙང་ཆུ་སྒོ་གཞུང་སྟོད་ཀྱི་ཆོས་གྲྭ་ཆུ་མིག་རིང་མོ་དང་། བྱེ་སྤེའི་ལྷོ་ཐད་སྟོན་མོ་ལུང་གི་དགོན་པའི་བདག་པོ་དགེ་བའི་བཤེས་གཉེན་སྔོག་བཙུན་དཀར་མོ་ཞེས་བྱ་བས། ཕྱི་ནང་གི་ཡོན་ཏན་ལེགས་པར་རྟོགས་ནས་དད་པ་ཆེན་པོས་དགོན་པ་སྟོན་མོ་ལུང་ཕུལ་ནས་འགྲོ་ཕན་མཛད་པར་ཞུས་པས། འདི་ལྟ་བུ་འདོད་པ་གཞན་ཡོད་པས་དེ་ལ་ཕུལ་གསུངས་ནས་མ་བཞེས་པར། གཡས་རུའི་ཕྱོགས་རྟ་ནག་བྲག་གསེབ་ལ་སོགས་པར་སྒྲུབ་པ་རྩེ་གཅིག་ཏུ་མཛད་པས། རྡོ་རྗེ་རྣལ་འབྱོར་མའི་ཞལ་གཟིགས་ནས་ཆོས་འདི་ཐོབ་ཅིང་ཉམས་སུ་བླངས་པས། ཐུགས་རྗེ་ཆེན་པོའི་ཞལ་གཟིགས་ཤིང་གྲུབ་པ་བརྙེས། དེའི་ཚེ་འཁོར་རྣམས་ལ་ཁོ་བོ་སྔོག་བཙུན་དཀར་མོའི་ཚེ་འཐོར་མ་ཟུག་པའི་མི་ཡིན་གསུང་ནས་ཞལ་ཕོ་ཡང་མཛད་དོ། །དེ་ལྟ་བུའི་ཡོན་ཏན་དཔག་ཏུ་མེད་པ་མངའ་བའི་གྲུབ་ཆེན་དེ་དབེན་པར་སྒྲུབ་པ་ཁོ་ན་ལ་དགེས་པས་ཆོས་ཐོབ་པའི་སློབ་མ་ཉུང་ཞིང་། བྱེ་བྲག་ཏུ་གདམས་པ་འདི་ལ་བཀའ་ཤིན་ཏུ་དོག་པས། སྐལ་ལྡན་གྱི་སློབ་མ་དྲུག་ལས་གཞན་ལ་མ་གནང་ངོ་། །དྲུག་ནི་བྱང་སེམས་སྤྱི་བོ་ལྷས་པ། ཉིད་ཀྱི་ཉེ་གནས་འཆེ་བྲག་པ། རོང་ཡུལ་ལྷ་དགོན་པའི་དགེ་བཤེས་གཅིག འབྲིང་འཚམས་བཙན་ལུང་གི་སློབ་དཔོན་ཇོ་སྲས། ཉིད་ཀྱི་གཅུང་པོ་དབང་ཕྱུག་གྲགས། དགེ་བཤེས་སྡོག་བཙུན་དཀར་མོ་དང་དྲུག་ལ་གནང་ཞིང་། ཁོང་རྣམས་ཀྱིས་བསྒོམས་པས་གྲུབ་པ་ཐོབ་བོ། །ཁོང་རྣམས་ཀྱིས་བརྒྱུད་པ་དྲིས་པས། བརྒྱུད་པས་ཅི་བྱེད། འདི་མཁའ་འགྲོའི་ཁ་རླངས་ཐུལ་ལེ་བའི་ཆོས་ཡིན། ཁྱེད་རྣམས་གཞན་ལ་བཤད་སྙམ་འདུག་སྟེ། འདི་གང་དྲན་དྲན་ལ་བཤད་རྒྱུའི་ཆོས་མ་ཡིན། རང་གིས་ཉམས་སུ་བླང་རྒྱུའི་ཆོས་ཡིན་གསུང་ནས་བརྒྱུད་པ་དྲིས་པ་ལ་མི་མཉེས་སྐད་དོ། །དེ་ལྟར་སྐལ་ལྡན་གྱི་དོན་མཛད་ཅིང་སྒྲུབ་པ་རྩེ་གཅིག་པའི་རིང་ནས། མཐར་ཆོས་འདིའི་འདའ་ཁ་མ་ཟབ་མོ་ལ་བརྟེན་ནས་མྱ་ངན་ལས་འདས་སོ། །ཞེས་བླ་མ་བརྒྱུད་པའི་གསུང་སྒྲོས་ཐོར་བུ་ལས་འབྱུང་ལ། འདིའི་རྣམ་ཐར་རྒྱས་པ་བཙལ་ཡང་མ་རྙེད་དོ། །གྲུབ་ཆེན་དེས་སློབ་མ་དྲུག་ལ་སྣང་ཡང་། དེང་སང་ཆོས་ཀྱི་བརྒྱུད་པ་ལ་ཡོད་པ་ནི་སྤྱི་བོ་ལྷས་པ་དང་། ཉེ་གནས་འཆེ་བྲག་པ་གཉིས་ཡིན་ལ། དང་པོའི་ལོ་རྒྱུས་ནི། མཚན་དངོས་བྱང་ཆུབ་འོད། བཞུགས་ས་བོ་དོང་གི་ནུབ་རིའི་དགོན་པ་སྤྱི་བོ་ལྷས་ཡིན་པས། གནས་ཀྱི་མིང་གང་ཟག་ལ་བཏགས་ནས་དེ་སྐད་དུ་གྲགས་སོ། །སྦྱངས་པའི་ཡོན་ཏན་སྡེ་སྣོད་མཐའ་དག་ལ་མཁས་ཤིང་། རྟོགས་པའི་ཡོན་ཏན་ཐེག་ཆེན་བྱང་སེམས་བཅོས་མིན་རྒྱུད་ལ་མངའ་བ། ཕྲིན་ལས་ཀྱིས་ཐུབ་པའི་བསྟན་པ་སྤེལ་ཞིང་གདུལ་བྱ་མང་པོའི་འདྲེན་པར་གྱུར་པ་ཡིན་ལ། འོན་ཀྱང་ཆོས་ཐམས་ཅད་གཅིག་ཏུ་དྲིལ་ནས་ཉམས་སུ་ལེན་ཚུལ་གྱི་ལུང་བསྟན་ཞུ་བ་དང་། རང་གཞན་གྱི་བསོད་ནམས་སྤེལ་བའི་ཕྱིར། ལྷ་སར་ཇོ་བོའི་དྲུང་དུ་གསོལ་བ་འདེབས་པ་དང་། སྐོར་བ་མཛད་པ་ལ་བྱོན་པས། བླ་མ་གཉན་དང་མཇལ། ཆོས་ཀྱིས་གསུང་གླེང་མཛད་པས་གྲུབ་ཐོབ་ཏུ་མཁྱེན་ནས། རྗེས་སུ་འཛིན་པར་ཞུས་པས་ཕྱི་མཚན་ཉིད་ཐེག་པའི་ལམ་ཆ་ཚང་རིན་སྤུངས་ཀྱི་དོན་ཁྲིད་དང་། ནང་གསང་སྔགས་ཐེག་པའི་ལམ་ཆ་ཚང་དམར་ཁྲིད་འདི་གནང་ཞིང་བྱིན་གྱིས་བརླབས་སོ། །དེ་ཕྱིན་ཆད་ཆོས་གཅིག་ཏུ་དྲིལ་ནས་ཉམས་སུ་ལེན་ཚུལ་མཁྱེན། བསྒོམས་པ་གྲུབ་པ་ཐོབ་ནས་གཞན་ཕན་རྒྱ་ཆེན་པོ་མཛད་དོ། །ཉེ་གནས་པ་ནི་ཆུ་སྒོ་གཞུང་སྟོད་ཀྱི་སྣར་དང་། དེའི་ཕུ་ལག་རྫ་ལུང་ཞེས་པའི་བར་ན་འཆེ་བྲག་ཟེར་བའི་དབེན་གནས་ཡོད་ཅིང་། དེར་བཞུགས་པས་མཚན་དེ་ལྟར་གྲགས་ལ། ཁོང་གིས་གྲུབ་པ་ཐོབ་ནས་ལྷོ་བྲག་ན་མར་བྱོན་པས། ལྷོ་བྲག་རས་པ་བྱ་བའི་གྲགས་པ་ཡང་བྱུང་སྐད། གཞན་ལོ་རྒྱུས་རྒྱས་པའི་ཡིག་གེ་མི་སྣང་ཡང་། གྲུབ་ཆེན་ལ་ཆོས་འདི་གསན་ནས་བསྒོམས་པས་དངོས་གྲུབ་ཐོབ་ངེས་པའོ། །དེ་གཉིས་ལས་ཇི་ལྟར་བརྒྱུད་པའི་ཚུལ་ནི། བྱང་ཆུབ་སེམས་དཔའ་སྤྱི་བོ་ལྷས་པའི་དྲུང་དུ། སྟག་སྡེ་བྲག་དམར་བ་བྱང་ཆུབ་ཚུལ་ཁྲིམས་ཀྱིས་གསན། དེ་ལ་ལྷ་བཙུན་དགོན་གསར་བ་ཚུལ་ཁྲིམས་གྲགས་པས་གསན། དེ་ལ་ཀུན་སྤངས་ཆེན་པོ་ཐུགས་རྗེ་བརྩོན་འགྲུས་ཀྱིས་གསན། ཡང་འཆི་བྲག་པའི་དྲུང་དུ་སྟག་སྟོན་སྤྱིལ་བུ་བས་གསན། དེ་ལ་ཀུན་སྤངས་ཆེན་པོས་གསང་ཕུ་ནེའུ་ཐོག་ཏུ་བྱོན་པས་མཇལ་ཏེ། ཆོས་ཀྱི་གསུང་གླེང་མང་དུ་མཛད་ཅིང་། ཐུགས་དམ་གྱི་མཐིལ་གང་ལ་མཛད་དྲིས་པས། ཐུགས་རྗེ་ཆེན་པོའི་དམར་ཁྲིད་ལ་མཛད་གསུངས་ནས་གསན་ནོ། །ཀུན་སྤངས་ཆེན་པོའི་མདོག་གི་ལུང་ལག ཕུ་སླ་ང་འདྲ་བའི་ངབ་ཆར་ཞེས་པའི་ཡུལ་དུ་སྐུ་འཁྲུངས་ཤིང་། ཆེར་སོན་པ་ན། རྒྱང་རོ་སེར་སྡིངས་སུ་བཞུགས་པའི་དགེ་བའི་བཤེས་གཉེན་ཆེན་པོ། མདོ་སྔགས་ཆོས་མ་ལུས་པ་ལ་དབང་འབྱོར་པ་ཐོག་མར་མཚན་ཆོས་ཀྱི་འོད་ཟེར་ཞེས་གྲགས་ཀྱང་། འགྲོ་བའི་མགོན་པོ་ཆོས་རྒྱལ་འཕགས་པས་ཆོས་སྐུ་འོད་ཟེར་ཞེས་བཏགས་པས། ཕྱིས་དེ་ལྟར་དུ་གྲགས་པའི་དགེ་བའི་བཤེས་གཉེན་དེ་ལ་སོགས་པ་མང་དུ་བསྟེན་ནས་ལུང་རྟོགས་ཀྱི་ཡོན་ཏན་དུ་མ་ལ་མངའ་བརྙེས་ཤིང་། ཁྱད་པར་ཟབ་ལམ་རྡོ་རྗེའི་ཏིང་ངེ་འཛིན་ལ་དབང་འབྱོར་ཞིང་། ཇོ་མོ་ནང་ཞེས་བྱ་བའི་དགོན་པ་ཆེན་པོ་དེ་བཏབ། ཆོས་རྗེ་གཞི་ཐོག་པ་འཇམ་དབྱངས་ཆེན་པོ་དང་། མཁན་ཆེན་བསོད་ནམས་སེང་གེ་ལ་སོགས་པའི་སློབ་མ་དབང་པོ་རྣོ་འབྲིང་རྟུལ་གསུམ་རྣམས་སྨིན་གྲོལ་གྱི་ལམ་ལ་བཀོད་པ་ཡིན་ནོ། །ཀུན་སྤངས་ནས་བྱང་སེམས་རྒྱལ་བ་ཡེ་ཤེས། ཆོས་རྗེ་གཞོན་སེང་བ། འཕགས་མཆོག་བསོད་ནམས་མཚན་ཅན། ཐེག་ཆེན་ཆོས་ཀྱི་རྒྱལ་པོ་ཀུན་དགའ་བཀྲ་ཤིས། ཐུགས་སྲས་དཔལ་ལྡན་ལེགས་པ། བདག་ཆེན་རྡོ་རྗེ་འཆང་བློ་གྲོས་རྒྱལ་མཚན། རྡོ་རིང་ཀུན་སྤངས་ཆེན་པོ་ཀུན་བཟང་ཆོས་ཀྱི་ཉི་མ། མཁས་གྲུབ་ཀུན་དགའི་མཚན་ཅན། ཚར་ཆེན་བློ་གསལ་རྒྱ་མཚོ། འཇམ་དབྱངས་མཁྱེན་བརྩེའི་དབང་ཕྱུག གྲུབ་མཆོག་དབང་ཕྱུག་རབ་བརྟན། མཁན་ཆེན་ངག་དབང་ཆོས་གྲགས། ཤར་རྒྱ་མཁར་རྩེ་བ་བྱམས་པ་ངག་དབང་བསོད་ནམས་རྒྱ་མཚན། བོད་ཆེན་གྱི་བཙུན་པ་བུདྡྷ་ཤྭཱི་བྷ་དྲ། དེས་བདག་ལའོ། །ཡང་ན་ཇོ་ནང་ཀུན་སྤངས་པ་ཡན་གོང་བཞིན་ལས། ཀུན་སྤངས་ནས། བྲག་ཁ་བ་གྲགས་པ་སེང་གེ་དང་། སྒྲོ་སྨོན་པ་རིན་ཆེན་དཔལ་བཟང་། དཔལ་ལྡན་བླ་མ་དམ་པ་བསོད་རྣམས་རྒྱལ་མཚན། འབའ་ར་བ་རྒྱལ་མཚན་དཔལ་བཟང་། རྟོགས་ལྡན་རིན་ཆེན་འཕེལ། ཞྭ་ལུ་པ་འཁྲུལ་ཞིག་ཚུལ་ཁྲིམས་རྒྱལ་མཚན། སྐུ་ཞང་མཁྱེན་རབ་ཆོས་རྗེ། རྡོ་རིང་པ་མན་གོང་བཞིན་ནོ། །བླ་མ་ཕྱི་མ་རྣམས་ཀྱི་ལོ་རྒྱུས་སྐབས་སུ་གང་བབས་འཆད་ཅིང་། གསོལ་འདེབས་དང་མོས་གུས་ལ་བརྩོན་པར་བྱའོ། །བླ་མ་བརྒྱུད་པའི་ཁུངས་དང་མི་ལྡན་ན་རིགས་མེད་ཀྱི་ནལ་བུ་དང་འདྲ་སྟེ་ཡིད་རྟོན་དུ་མི་རུང་ཞེས་གསུང་ངོ་། །གསུམ་པ་གདམས་པ་དངོས་ལ་དོན་གསུམ་སྟེ། ཁྲིད་བྱའི་གཞི་ངོས་བཟུང་བ། ཁྲིད་བྱེད་ཀྱི་ཐབས་བསྟན་པ། དེ་ལྟར་བསྟན་པའི་འབྲས་བུའོ། །དང་པོ་ནི། སེམས་གསལ་སྟོང་ཟུང་འཇུག་གི་བདག་ཉིད། འགྲོ་བ་ཐམས་ཅད་ལ་ཁྱབ་པའི་གཞི་བདེ་གཤེགས་སྙིང་པོ་དེ་ཉིད་དོ། །གཉིས་པ་འཁྲིད་བྱེད་ཀྱི་ཐབས་ལ་གཉིས་ཏེ། གདན་ཐོག་གཅིག་ཏུ་བསྒོམ་པའི་མན་ངག་ཉམས་སུ་བླང་ཚུལ་དང་། དེ་ལ་གཞན་པའི་མན་ངག་ཉམས་སུ་བླང་བའི་ཚུལ་ལོ། །དང་པོ་ལ། སྔོན་འགྲོ་དང་། དངོས་གཞི་དང་། རྗེས་བསྔོ་བ་སྨོན་ལམ་ཟུང་འབྲེལ་དང་བཅས་པ་ཉམས་སུ་བླང་བ་གསུམ་གྱི། དང་པོ་ལ། ཐུན་མོང་གི་སྔོན་འགྲོ་དང་། ཐུན་མོང་མ་ཡིན་པའི་སྔོན་འགྲོ་གཉིས། དེའི་དང་པོ་དལ་འབྱོར་རྙེད་དཀའ་དང་། འཆི་བ་མི་རྟག་པ་བསམས་པ། ལས་རྒྱུ་འབྲས་དང་། འཁོར་བའི་ཉེས་དམིགས་བསམས་པ། བྱམས་པ་དང་སྙིང་རྗེ་བསྒོམ་པ། སྨོན་པ་དང་འཇུག་པའི་བྱང་ཆུབ་ཀྱི་སེམས་བསྒོམ་ཞིང་། དེ་དག་གི་སྤྱོད་པ་ལ་བསླབ་པ་རྣམས། སྦྱོར་བ་སྐྱབས་འགྲོ་སེམས་བསྐྱེད། རྗེས་བསྔོ་སྨོན་དང་། དྲན་ཤེས་བསྟེན་པའི་རྐྱ་བར་དུ་བཅུག་སྟེ་ཉམས་སུ་བླང་བར་བྱ་སྟེ། དེ་རྣམས་འཁྲིད་ཐམས་ཅད་ཀྱི་སྔོན་འགྲོ་ཡིན་པས། སྤྱི་འགྲོ་ལྟར་ཤེས་པར་བྱ་ཞིང་གལ་ཤིན་ཏུ་ཆེ་སྟེ། ཐུན་མོང་གི་སྔོན་འགྲོ་དེ་རྣམས་རྒྱུད་ལ་མ་སྐྱེས་ན། དངོས་གཞིའི་འཁྲིད་བཏབ་ཀྱང་མི་སྐྱེ་སྟེ། གཉིད་མི་དྲོ་བ་མལ་དུ་བཅུག་པ་དང་འདྲའོ་གསུངས། སྔོན་འགྲོ་དེ་རྣམས་ཀྱི་ཚིག་རིས་ནི་སྣང་གསུམ་མཛེས་རྒྱན་དང་། བློ་སྦྱོང་སོགས་རང་གི་བློ་ལ་གང་འཛིན་པའི་སྟོང་ནས་རུང་ཞིང་། གོ་རིམ་ནི་གོང་གི་ས་བཅད་ལྟར་བྱའོ། །གཉིས་པ་ཐུན་མོང་མ་ཡིན་པའི་སྔོན་འགྲོ་ལ། རྒྱུད་སྣོད་དུ་རུང་བར་བྱེད་པ་སྐྱབས་འགྲོ་སེམས་བསྐྱེད། སྡིག་སྒྲིབ་དག་པར་བྱེད་པ་ཡི་གེ་བརྒྱ་པ། ཚོགས་རྫོགས་པར་བྱེད་པ་མཎྜལ། བྱིན་བརླབས་འཇུག་པར་བྱེད་པ་བླ་མའི་རྣལ་འབྱོར་གྱི་ཁྲིད་དང་བཞིའི་དང་པོ་ལ་གཉིས། ཐ་མལ་དང་ལམ་ལོག་པ་ལས་ཁྱད་པར་དུ་བྱ་བ་སྐྱབས་འགྲོ་དང་། ལམ་དམན་པ་ཉན་རང་ལས་ཁྱད་པར་བྱེད་པ་སེམས་བསྐྱེད་དོ། །དང་པོ་སྐྱབས་འགྲོ་ལ། རྒྱུ་ཡུལ་ཚུལ་དྭང་ཕན་ཡོན་དང་། །བསླབ་བྱ་སྒྲ་དོན་དབྱེ་བའོ། །ཞེས་པ་ལྟར་བདུན་ལས། རྒྱུ་ནི་རང་གཞན་སེམས་ཅན་འཁོར་བ་སྤྱི་དང་། ངན་སོང་ཐམས་ཅད་དང་། ཚེ་འདིའི་ཡང་མི་མཐུན་པའི་ཕྱོགས་ཐམས་ཅད་ལས་སྐྱབས་འདོད་ཅིང་། སེམས་དྭང་བ་དང་། རྟེན་ཅིང་འབྲེལ་བར་འབྱུང་བ་ཟབ་མོ་ལ་ཡིད་ཆེས་པའི་སྒོ་ནས་སྐྱབས་སུ་འགྲོའོ། །ཡུལ་གསལ་བཏབ་པ་ནི། རང་གནས་པའི་ས་ཕྱོགས་པོ་ཏ་ལར་བསམ། རང་གི་མདུན་དུ་རིན་པོ་ཆེའི་ཁྲི་བང་རིམ་དྲུག་པ་བཀོད་པ་ཕུན་གསུམ་ཚོགས་པ་གཅིག་བསམ་དེའི་བང་རིམ་དང་པོ་ལ། རྩ་བའི་བླ་མ་རྡོ་རྗེ་འཆང་ལ། དམར་ཁྲིད་བརྒྱུད་པས་བསྐོར་བ་བཞུགས་པ་གསལ་འདེབས། གཉིས་པ་ལ་དབུས་སུ་ཐབས་ཀྱི་སེམས་དཔའ་སྤྱན་རས་གཟིགས། གཡས་སུ་ཤེས་རབ་ཀྱི་སེམས་དཔའ་འཇམ་དབྱངས། གཡོན་དུ་མཐུ་སྟོབས་ཀྱི་སེམས་དཔའ་ཕྱག་ན་རྡོ་རྗེ་རྣམས་སྐུ་མདོག་ཕྱག་མཚན་རྣམས་ཇི་ལྟ་བར་གསལ་འདེབས། གཞན་ཡང་ཡི་དམ་གྱི་ལྷ་གང་ལ་མོས་པ་རྣམས་བསྒོམས། གསུམ་པ་ལ་སྟོན་པ་ཐུབ་པའི་དབང་པོ་ལ། ཕྱོགས་བཅུའི་སངས་རྒྱས་ཀྱིས་བསྐོར་བ་དང་། བཞི་པ་ལ་ཆོས་དཀོན་མཆོག་ངོ་བོ་རྣམ་བྱང་བདེན་པ། རྣམ་པ་གླེགས་བམ་གྱི་རྣམ་པ་ཅན། རིན་པོ་ཆེའི་དྲྭ་མིག་ན་བཞུགས་པ། ལྔ་པ་ལ་དགེ་འདུན་དཀོན་མཆོག ཐེག་པ་ཆེ་ཆུང་གི་འཕགས་པ་རྣམས་བསྒོམ། དྲུག་པ་ལ། བཀའ་སྲུང་ཆོས་སྐྱོང་བའི་སྲུང་མ་རྣམས་བསམ་མོ། །ཚུལ་ནི། བླ་མ་དཀོན་མཆོག་ལ་བློ་ལིངས་ཀྱིས་བཀལ། རང་གི་སྐྱབས་འགྲོ་བྱེད་པ་བཞིན་སེམས་ཅན་ཐམས་ཅད་ཀྱིས་བྱེད་པར་མོས་ཏེ། བླ་མ་དང་སངས་རྒྱས་ལ་འདྲེན་པ། ཆོས་ལ་ལམ། དགེ་འདུན་ལ་ཟླ་གྲོགས་ཞུ་བར་བསམ་ཞིང་བྱ། ངག་ཏུ་ཚིག་ལྷུག་པའི་སྐྱབས་འགྲོ་བཞི་བསྐོར་རམ། དྲུག་བསྐོར་རམ། ཡང་ན། བདག་དང་འགྲོ་བ་ཁམས་གསུམ་ནམ་མཁའ་ཡི། །ཞེས་སོགས་སྐྱབས་འགྲོ་ཚིགས་བཅད་མ་གང་རུང་ཁ་ཙམ་ཚིག་ཙམ་མིན་པར་བློ་དང་འདྲེ་ངེས་ཅི་ནུས་བྱའོ། །ཐུན་བསྡུ་བའི་ཚེ་བླ་མ་མཆོག་དང་དཀོན་མཆོག་རིན་པོ་ཆེ། །སོགས་ནས། མྱུར་དུ་སངས་རྒྱས་ཐོབ་པར་བྱིན་གྱིས་རློབས། །ཞེས་པའི་བར་གྱི་གསོལ་བ་བཏབ་པས་སྐྱབས་ཡུལ་རྣམས་འོད་དུ་ཞུ་ནས་རང་གཞན་སེམས་ཅན་ཐམས་ཅད་ལ་ཐིམ་པར་བསམ་ལ། སེམས་ཁོང་གློད་ལ་ཅུང་ཟད་མཉམ་པར་བཞག་གོ །དེ་ཡང་སེམས་ཉིད་སྐྱེ་བ་མེད་པ་དོན་དམ་པའི་སངས་རྒྱས། རང་བཞིན་སྤྲོས་པ་དང་བྲལ་བ་དོན་དམ་པའི་ཆོས། སེམས་ཉིད་གདོད་མ་ནས་རྟོགས་པའི་ཡེ་ཤེས་ལས་ཕྱིར་མི་ལྡོག་པ་དོན་དམ་པའི་དགེ་འདུན། དེ་ཁྱད་པར་གྱི་དཀོན་མཆོག་གསུམ་ཡིན་གསུང་། ཕན་ཡོན་ནི། སྡོམ་པ་ཐམས་ཅད་སྐྱེ་བའི་རྒྱུ་ཡིན་པ་སོགས་བསམ་གྱིས་མི་ཁྱབ་སྟེ། ཕར་ཕྱིན་ལྔ་བསྟན་པའི་མདོ་ལས་ཀྱང་། སྐྱབས་སོང་བསོད་ནམས་གཟུགས་ཡོད་ན། །སྟོང་གསུམ་འདི་ཡང་སྣོད་དུ་ཆུང་། །ཞེས་གསུངས་པ་ཡིན་ནོ། །བསླབ་བྱ་ནི། སྐྱབས་གཞན་མི་འཚོལ། ཅི་ལ་ཐུག་ཀྱང་སྐྱབས་གསུམ་མི་སྤངས། སྐྱབས་སུ་སོང་བའི་ཕན་ཡོན་དྲན་པས། ཡང་ཡང་སྐྱབས་འགྲོ་ལ་གོམས་པར་བྱའོ། །སྒྲ་དོན་དང་དབྱེ་བ་གཞན་དུ་ཤེས་པར་བྱའོ། །གཉིས་པ་སེམས་བསྐྱེད་ཀྱི་རབ་དབྱེ་གཞན་དུ་ཤེས་པར་བྱ་ཞིང་། འདིར་སྨོན་འཇུག་གི་གོ་དོན་ནི། སེམས་ཅན་ཐམས་ཅད་ཕ་མར་ཤེས་པའི་བྱམས་བརྩེས་ཀུན་བླངས་ཏེ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་སྙམ་པའི་སེམས་དཔའ་རྒྱུན་ཆགས་ནི་སྨོན་པའི་གོ་དོན་ནོ། །དེའི་ཆེད་དུ་བདག་གི་ལམ་ཟབ་མོ་ཉམས་སུ་བླང་བར་བགྱིའོ་སྙམ་པའི་སེམས་དཔའ་རྒྱུན་ཆགས་ནི་འཇུག་པའི་གོ་དོན་ནོ། །འཁྲིད་ཀྱི་སྐབས་སུ་ནི་ཚིག་དེ་དག་གི་བརྒྱ་རྩ་སྟོང་རྩ་ལ་སོགས་པ་སེམས་དང་འགྲེ་ངེས། ངེས་ཤེས་མ་སྐྱེས་པའི་བར་དུ་བྱའོ། །དུས་རྒྱུན་གྱི་ཐུགས་དམ་ལ་ནི་གསུམ་ཙམ་བརྗོད་དོ། །དེ་ཉིད་ཚིགས་བཅད་དུ་བརྗོད་ལ། མར་གྱུར་འགྲོ་རྣམས་སྲིད་ལས་བསྒྲལ་བའི་ཕྱིར། །ཞེས་སོགས་ཤློ་ཀ་གཅིག་ཉིད་ལན་གསུམ་སོགས་བརྗོད་པའོ། །ཐུན་འཚམས་ཀུན་དུ་སངས་རྒྱས་ཆོས་རྫོགས་མ་ལ་འབད། བླ་མའི་རྟེན་གྱི་དྲུང་དུ་སེམས་བསྐྱེད་བླང་པའི་ཆོ་ག་ནི། ཅི་འབྱོར་པའི་མཆོད་པ་བཤམ་སྟེ། བཟང་པོ་སྤྱོད་པའི་སྨོན་ལམ་ནས་འབྱུང་བ་ལྟར་གྱི་ཡན་ལག་བདུན་པ་བྱས་ནས། དངོས་བཞི་སྤྱོད་འཇུག་ལས་འབྱུང་བའི། །བྱང་ཆུབ་སྙིང་པོར་མཆིས་ཀྱི་བར། །སངས་རྒྱས་རྣམས་ལ་སྐྱབས་སུ་མཆི། །ཆོས་དང་བྱང་ཆུབ་སེམས་དཔའ་ཡི། །ཚོགས་ལའང་དེ་བཞིན་སྐྱབས་སུ་མཆི། །ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང་། །བྱང་ཆུབ་སེམས་དཔའི་བསླབ་པ་ལ། །དེ་དག་རིམ་གྱིས་གནས་པ་ལྟར། །བདག་ཀྱང་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང་། །བྱང་ཆུབ་སེམས་དཔའི་བསླབ་པ་ལ། །རིམ་པ་བཞིན་དུ་བསླབ་པར་བགྱི། །ཞེས་པ་ལན་གསུམ་བརྗོད་ཅིང་བརྗོད་པ་ཐ་མ་ལ་འཇུག་སེམས་སྐྱེས་པར་བསམ་མོ། །རྗེས་ཀྱི་ཆོ་ག་ལ། རང་སྤྲོ་བ་བསྐྱེད་ཅིང་སྡོམ་པ་བརྟན་པར་བྱ་བ་ནི། དེ་ཉིད་ནས་འབྱུང་བའི། དེང་དུས་བདག་ཚེ་འབྲས་སུ་ཡོད། །མི་ཡི་སྲིད་པའང་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ད་ནི་བདག་གིས་ཅི་ནས་ཀྱང་། །རིགས་དང་མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །ཞེས་བརྗོད། གཞན་དགའ་བ་བསྐྱེད་པ་ནི། དེ་ཉིད་ལས། བདག་གི་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་ལ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །ཞེས་བརྗོད་ཅིང་དེ་དག་གི་དོན་ཡང་བསམ་པར་བྱའོ། །སེམས་བསྐྱེད་པའི་བསླབ་བྱ་ནི་གསུམ་སྟེ། སེམས་དེ་ཉིད་གཞན་དོན་དུ་བསྐྱེད་བའི་རྒྱུ་མཚན། བློ་ལ་བཞག་ནས་དངོས་དང་བརྒྱུད་པས་ཅི་ནུས་ཀྱི་སེམས་ཅན་ལ་ཕན་འདོགས་པ་དང་། དེའི་དོན་དུ་རྫོགས་པའི་སངས་རྒྱས་ཐོབ་དགོས་པའི་རྒྱུ་མཚན་བློ་ལ་བཞག་ནས། བྱང་ཆུབ་ཆེན་པོ་ཐོབ་འདོད་ཀྱི་འདུན་པ་དྲག་པོས་རང་ཉིད་ལམ་བསྒྲུབ་པ་ལ་བརྩོན་པ་དང་། གནས་སྐབས་མཐར་ཐུག་གི་ཕན་ཡོན་བློ་ལ་བཞག་ནས་སེམས་དེ་ཉིད་ལ་ཡང་ཡང་གོམས་པར་བྱེད་པའོ། །དེ་ལ་བླ་མ་གཉན་གྱི་ཞལ་ནས། དེ་ལྟ་བུའི་བསམ་སྦྱོར་འཇུག་པའི་བྱང་ཆུབ་ཀྱི་སེམས་སྔ་དྲོ་ཡོད་ན་སྔ་དྲོ་དང་། གུང་ལ་ཡོད་ན་གུང་། ཕྱི་དྲོ་ཡོད་ན་ཕྱི་དྲོ། རྟག་ཏུ་ཡོད་ན་རྟག་ཏུ་བྱང་ཆུབ་སེམས་དཔའ་དང་སེམས་མ་ཡིན། ཡེ་མེད་ན་རྒྱལ་སྲས་ཀྱི་མིང་མི་ཐོབ་གསུང་ངོ་། །དེ་ལྟ་བུའི་སྤང་བྱ་སྤོང་བ་དང་། བསླབ་བྱ་ལ་སློབ་པ་ལ་ཡང་ཐོག་མར་སེམས་ཉིད་འདི་བསྲུང་དགོས་ཤིང་། སེམས་བསྲུང་བ་ལ་ཡང་། དྲན་པ་དང་ཤེས་བཞིན་ལེགས་པར་བསྟེན་དགོས་ཏེ། སྤྱོད་འཇུག་ལས། བསླབ་པ་བསྲུང་བ་འདོད་པ་ཡི། །རབ་ཏུ་བསྒྲིམས་ནས་སེམས་བསྲུང་སྟེ། །སེམས་དེ་བསྲུང་བར་མ་བྱས་ན། །བསླབ་པ་བསྲུང་བར་ཡོང་མི་ནུས། །ཞེས་དང་། ཡང་། དགེ་བ་གཞན་ནི་ཉམས་སླ་ཡི། །སེམས་ནི་ནམ་ཡང་ཉམས་མི་བྱ། །སེམས་བསྲུང་འདོད་པ་རྣམས་ལ་ནི། །དྲན་པ་དང་ནི་ཤེས་བཞིན་དག །ཐམས་ཅད་འབད་པས་བསྲུང་ཤིག་ཅེས། །བདག་ནི་དེ་ལྟར་ཐལ་མོ་སྦྱོར། །ཞེས་གསུངས་པས། དྲན་ཤེས་བཞིན་བསྟེན་པ་འདི་ཆོས་ཐམས་ཅད་ཀྱི་ཉམས་ལེན་གྱི་རྩ་བར་གསུངས་པ་ཡིན་ནོ། །དེ་ལྟར་སྐྱབས་འགྲོ་སེམས་བསྐྱེད་དང་། ཐུན་གང་ཡིན་གྱི་འཇུག་ཏུ་བདག་གིས་འདི་ལྟར་བགྱིས་པའི་དགེ་བའི་རྩ་བ་འདིས་མཚོན་ཏེ། དུས་གསུམ་དུ་བསགས་པའི་དགེ་བ་རྣམས་ཀྱིས་མཐུ་ནུས་ལ་བརྟེན་ནས། མྱུར་དུ་སངས་རྒྱས་ཀྱི་གོ་འཕང་ཐོབ་པར་ཤོག་ཤིག་སྙམ་པས། དགེ་བ་འདི་ཡིས་སྐྱེ་བོ་ཀུན། །ཞེས་སོགས་རང་གིས་གང་ཤེས་བསྔོ་བ་སྨོན་ལམ་བྱ་ཞིང་། རྣམ་པ་ཀུན་ཏུ་སེམས་མ་ཡེངས་པའི་དྲན་ཤེས་བསྟེན་ནོ། །དེ་དག་ནི་གོང་དལ་འབྱོར་རྙེད་དཀའི་དམིགས་རྐང་ནས་བཟུང་སྟེ། དམིགས་རྐང་ཐམས་ཅད་ཀྱི་མགོ་མཇུག་ཏུ་སྦྱར་རོ། །གཉིས་པ་སྡིག་སྒྲིབ་སྦྱོང་བར་བྱེད་པ་ཡི་གེ་བརྒྱ་པའི་འཁྲིད་ནི། བླ་མ་གཉན་གྱིས་གསུངས་ནས། ཞིང་ཚྭ་སྒོ་ཅན་ལ་ལོ་ཐོག་མི་སྐྱེ་བ་བཞིན་དུ། རྒྱུད་སྒྲིབ་པ་དང་བཅས་པ་ལ་ཉམས་རྟོགས་མི་སྐྱེ་བས། སྡིག་སྒྲིབ་སྦྱང་བའི་ཕྱིར་ཡི་གེ་བརྒྱ་པ་ལ་འབད་པར་བྱའོ། །ཞེས་གསུངས་ཏེ། བཤད་པའི་རྣམ་གྲངས་གཞན་དུ་གསལ་ཞིང་། ཉམས་ལེན་དངོས་ནི། སྐྱབས་འགྲོ་སེམས་བསྐྱེད་ཀྱི་རྗེས་དེ་མ་ཐག་རང་གི་སྤྱི་བོར་པདྨ་དང་ཟླ་བའི་གདན་ལ། སྐད་ཅིག་གིས་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག ཕྱག་གཉིས་པ་གཡས་རྡོ་རྗེ་ཐུགས་ཁ་དང་། གཡོན་རྡོ་རྗེ་དྲིལ་བུ་དཀུར་བརྟེན་པ། ཞི་ཞིང་སྒེག་པའི་ཉམས་ཅན། རིན་པོ་ཆེའི་རྒྱན་དང་། དར་གྱི་ན་བཟས་མཛེས་པ། ཞབས་གཡས་ཅུང་ཟད་བརྐྱང་ཞིང་། གཡོན་བསྐུམ་པའི་ཕྱེད་ཀྲུང་གིས་བཞུགས་པ། དེའི་ཐུགས་ཁར་ཟླ་བའི་སྟེང་ཧཱུྃ་དཀར་པོ་དེ་ལས་འོད་ཟེར་འཕྲོས་པས་དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་སྙིང་པོ་ཡེ་ཤེས་ཀྱི་བདུད་རྩི་སྤྱན་དྲངས་ནས་ཧཱུྃ་ལ་ཐིམ། ཧཱུྃ་ལས་བདུད་རྩིའི་རྒྱུན་བབས་རྡོ་རྗེ་སེམས་དཔའི་སྐུ་གང་། ཞབས་གཡས་པའི་མཐེ་བོང་གི་ལྟོ་ནས་བདུད་རྩིའི་རྒྱུན་འཛག བདག་གི་སྨིན་མཚམས་ནས་ཞུགས། འཁོར་བ་ཐོག་མ་མེད་པས་བསགས་པའི་སྡིག་སྒྲིབ་ཉེས་ལྟུང་ཐམས་ཅད་དག་པར་བསམ་ལ། ཨོཾ་བཛྲ་ས་ཏྭ་ས་མ་ཡ། མ་ནུ་པཱ་ལ་ཡ། བཛྲ་ས་ཏྭ་ཏཱེ་ནོ་པ། ཏིཥྛ་ཌིརྡྷོ་མེ་བྷ་ཝ། སུ་ཏོ་ཥྱོ་མེ་བྷཱ་ཝ། ཨ་ནུ་རཀྟོ་མེ་བྷཱ་ཝ། སུ་པོ་ཥྱོ་མེ་བྷཱ་ཝ། སརྦ་སིདྡྷི་མེ་པྲ་ཡཙྪ། སརྦ་ཀརྨ་སུ་ཙ་མེ། ཙིཏྟ་ཤྲཱི་ཡཾ་ཀུ་རུ་ཧཱུྃ། ཧ་ཧ་ཧ་ཧ་ཧོ་བྷ་ག་ཝན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ། བཛྲི་བྷཱ་ཝ་མ་ཧཱ་ས་མ་ཡ་ས་ཏྭ་ཨཿ ཞེས་པ་གཙོབོར་བཟླ་ཞིང་། ཐུན་མཇུག་ཏུ། ཨོཾ་བཛྲ་ས་ཏྭ་ཧཱུྃ། ཞེས་ཅི་ནུས་བཟླ། སྔགས་དོན་ཨོཾ་ནི་སྐད་དོད་གཞན་དུ་བསྒྱུར་དུ་མེད་ཀྱང་བཀྲ་ཤིས་པ་ལོགས་པའི་ཡོན་ཏན་དང་ལྡན་པ་ཡིན་པས་སྔགས་ཀྱི་མགོ་འདྲེན་པ་ཡིན་ནོ། །དེ་ལྟར་ཡང་རྡོ་རྗེ་རྩེ་མོ་ལས། ཨོཾ་ནི་ཇི་ཞིག་ཡིན་པར་བརྗོད། །མཆོག་དང་ནོར་སྟེར་དཔལ་དང་གཡང་། །སྐལ་བཟང་རྣམ་པ་དང་ལྡན་ཤིང་། །དམ་བཅའ་བ་དང་བཀྲ་ཤིས་དོན། །ནོར་བུ་འཛིན་པའི་སྙིང་པོ་ཡིན། །ཞེས་གསུངས་སོ། །བཛྲ་སཏྭ་ནི་རྡོ་རྗེ་སེམས་དཔའ། ས་མ་ཡ་ནི་དམ་ཚིག མ་ནུ་ནི་རྗེས་སུ། པཱ་ལ་ནི་སྐྱོང་། དེ་ལྟར་ན་རྡོ་རྗེ་སེམས་དཔའ་དམ་ཚིག་རྗེས་སུ་སྐྱོང་། །ཞེས་པའོ། །དེ་ལ་དམ་ཚིག་ནི་སེམས་ཅན་སྒྲོལ་བར་དམ་བཅས་པའོ། །བཛྲ་ས་ཏྭ་ཏྭེ་ནོ་པ་ནི་རྡོ་རྗེ་སེམས་དཔའ་ཉིད་ཀྱིས། ཏིཥྛ་ནི་གནས་པ། ཌི་ཌྷོ་ནི་བརྟན་པ། མེ་ནི་བདག བྷ་ཝ་ནི་གྱུར་ཅིག་པ་སྟེ། རྡོ་རྗེ་སེམས་དཔའ་ཉིད་ཀྱིས་གནས་པ་བརྟན་པར་གྱུར་ཅིག་པའོ། །སུ་ཏོ་ཥྱོ་ནི་དགེས་པ་ཤིན་ཏུ། མེ་བྷ་ཝ་ནི་སྔར་ལྟར་ཏེ་བདག་ལ་ཤིན་ཏུ་དགེས་པར་གྱུར་ཅིག་པའོ། །ཨ་ནུ་ནི་རྗེས་སུ། རཀྟོ་ནི་ཆགས་པ། མེ་བྷ་ཝ་ནི་སྔར་ལྟར་སྟེ། བདག་ལ་རྗེས་སུ་ཆགས་པར་གྱུར་ཅིག་པའོ། །སུ་པོ་ཥྱོ་ནི་རྒྱས་པ་ཤིན་ཏུ། མེ་བྷ་ཝ་སྔར་ལྟར་སྟེ། བདག་ལ་ཤིན་ཏུ་རྒྱས་པར་གྱུར་ཅིག་པའོ། །སརྦ་ཐམས་ཅད། སིདྡྷི་དངོས་གྲུབ། མེ་བདག་ལ། པྲ་རབ་ཏུ། ཡཉྩ་སྩོལ་ཏེ། དངོས་གྲུབ་ཐབས་ཅད་བདག་ལ་རབ་ཏུ་སྩོལ་ཞེས་པའོ། །སརྦ་སྔར་ལྟར། ཀརྨ་ལས། སུ་རྩ་ཡང་། མེ་བདག ཙིཏྟ་སེམས། ཤྲི་ཡཾ་བདེ་ལེགས། ཀུ་རུ་མཛོད། ལས་ཐམས་ཅད་ཡང་བདག་གི་སེམས་བདེ་གཤེགས་སུ་མཛོད། ཅེས་པའོ། །ཧཱུྃ་ནི་ཐུགས་ཀྱི་ས་བོན་རྡོར་སེམས་ཀྱི་ངོ་བོ། ཧ་བཞི་ཧོ་དང་ལྔ་ནི་ཡེ་ཤེས་ལྔ་མཚོན་བྱེད་དང་། བྷ་ག་ཝན་བཅོམ་ལྡན་འདས། སརྦ་ཐམས་ཅད། ཏ་ཐཱ་དེ་བཞིན། ག་ཏ་གཤེགས་པ། བཛྲི་སྔར་ལྟར་སྟེ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་ཞེས་པའོ། །མཱ་མེ་བདག མུཉྩ་གྲོལ་བ། བཛྲི་རྡོ་རྗེ། བྷ་ཝ་ནི་སྔར་ལྟར་སྟེ། ང་གྲོལ་བའི་རྡོ་རྗེ་གྱུར་ཅིག་པའོ། །མ་ཧཱ་ཆེན་པོ། ས་མ་ཡ་སཏྭ་སྔར་ལྟར་སྟེ། དམ་ཚིག་སེམས་དཔའ་ཆེན་པོ་ཞེས་བོད་པའོ། །ཨ་ནི་ཡུལ་གྱི་ངོ་བོ་སྟེ། སྔར་གྱི་ཧཱུྃ་དང་སྦྲེལ་པས་ཐབས་ཤེས་ཟུང་འཇུག་མཚོན་པའོ། །ཡང་ན་ཨ་ནི་མ་སྐྱེས་པའི་དོན་ཏེ། སྡིག་སྒྲིབ་སྐྱེ་མེད་དོ། །འདི་ནི་དེ་ཉིད་འདུས་པའི་རྒྱུད་ནས་བཤད་པའི་ཡི་གེ་བརྒྱ་པའོ། །སྔགས་ཕྱི་མའི་དོན་ནི། རྡོ་རྗེ་སེམས་དཔའ་བདག་ཟུང་ཞེས་པའམ། ཡང་ན་རྡོ་རྗེ་སེམས་དཔའ་བདག་མ་བཏང་ཞིག ཅེས་པ་འབྱུང་གསུངས། སྔགས་རིང་ཐུང་གཉིས་ཀའི་གནད་ནི་གསོལ་བ་འདེབས་པའི་ཚུལ་ཅན་དུ་ཡོད་དོ། །གྲངས་ནི་ཉུང་མཐའ་ཉི་ཤུ་རྩ་གཅིག་ནས་མང་མཐའ་ཚད་མེད་དོ། །མཇུག་བཤགས་སྡོམ་ལ། རྟེན་གྱི་སྟོབས་ནི་རྡོ་རྗེ་སེམས་དཔའ། སྔར་བྱས་ཀྱི་ལས་རྣམས་འགྱོད་སེམས་དྲག་པོས་བཤགས་པ་རྣམ་པར་བསུན་འབྱིན་པའི་སྟོབས། ཕྱིན་ཆད་སྲོག་ལ་བབ་ཀྱང་མི་བགྱིད་སྙམ་པ་གཉེན་པོ་ཀུན་ཏུ་སྤྱོད་པའི་སྟོབས། དེ་ལྟར་བྱས་པས་སྡིག་པ་འདག་ངེས་སྙམ་པ་ནི་སོར་ཆུད་པའི་སྟོབས་ཏེ། དོན་དེ་རྣམས་ཡིད་ལ་དྲན་བཞིན་པས། ཕྱག་འཚལ་བསྟོད་དེ་ཕྱག་འཚལ་འདུད། །ཕྱག་འཚལ་འདུད་དེ་ཕྱག་འཚལ་བསྟོད། །གུས་པས་སྐུ་ལ་བདག་གསོལ་འདེབས། །རྡོ་རྗེ་སེམས་དཔའ་བདག་གྲུབ་མཛོད། །སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་པ་ཐམས་ཅད་མཐོལ་ལོ་བཤགས་སོ། །སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་བྱིན་གྱིས་བརླབས་ཏུ་གསོལ། ཞེས་གསོལ་བ་བཏབ་པས། རྡོ་རྗེ་སེམས་དཔའ་འོད་དུ་ཞུ་ནས་རང་ལ་ཐིམ་པས་རང་གི་ལུས་ངག་ཡིད་གསུམ་དང་། རྡོ་རྗེ་སེམས་དཔའི་སྐུ་གསུང་ཐུགས་དབྱེར་མེད་དུ་གྱུར་པར་བསམ་མོ། །དེ་དག་ནི་འཁྲིད་ཡིག་ཕལ་ཆེ་བ་ནས་འབྱུང་བ་ལྟར་ཡིན་ལ། བདེ་ཀྱེ་ལ་སོགས་པའི་རྣལ་འབྱོར་བླ་མེད་ལ་འདྲིས་པ་དག་གིས། ཧེ་རུ་ཀའི་ཡིག་བརྒྱ་བདེ་ཀྱེ་ལྟར་བྱ་སྟེ། ཆོས་རྗེ་བླ་མས་དེ་བཞིན་བཤད་དོ། །འདི་ལ་བརྟེན་ནས་སྡིག་པ་དག་པའི་རྟགས་རྨི་ལམ་དུ་ལུས་ལས་རྣག་ཁྲག་འཛག་པ་དང་། འཁྲུས་པ་དང་། སྐྱུག་པ་ལ་སོགས་པ་རྨི་བ་དང་། དངོས་སུ་ལུས་ཡང་བ་དང་། ཁམས་བདེ་བ་དང་། གཉིད་ཆུང་བ་དང་། རིག་པ་དྭང་བ་ལ་སོགས་པ་འབྱུང་བར་འགྱུར་བས། དེ་དག་མ་བྱུང་གི་བར་དུ་བྱའོ། །དོན་འདི་ལ་དགོངས་ནས། དེ་ཉིད་འདུས་པར་ཡི་གེ་བརྒྱ་པ་གསུངས་པའི་མཇུག་དེ་མ་ཐག་ཏུ། འདིས་ནི་མཚམས་མེད་པ་ལྔ་བྱས་པ་དང་། དེ་བཞིན་གཤེགས་པ་ཐམས་ཅད་བསླུས་པ་དང་། དམ་པའི་ཆོས་ལ་སྨོད་པ་དང་། ཉེས་པ་ཐམས་ཅད་བྱས་པ་དང་། དེ་བཞིན་གཤེགས་པ་ཐམས་ཅད་ཀྱི་ཕྱག་རྒྱ་བསྒྲུབ་པ་པོ་རྡོ་རྗེ་སེམས་དཔའ་བརྟན་པར་གྱུར་པས། ཚེ་འདི་ཉིད་ལ་ཇི་ལྟར་འདོད་པའི་དངོས་གྲུབ་ཐམས་ཅད་དམ། དངོས་གྲུབ་དམ་པའམ། རྡོ་རྗེ་སེམས་དཔའི་དངོས་གྲུབ་བམ་དེ་བཞིན་གཤེགས་པའི་དངོས་གྲུབ་ཀྱི་བར་དུ་འཐོབ་བོ་ཞེས། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་སེམས་དཔས་གསུང་སོ། །ཞེས་གསུང་པ་ལགས།། ༈ །གསུམ་པ་ཚོགས་རྫོགས་པར་བྱེད་པ་མཎྜལ་གྱི་འཁྲིད་ནི། གསང་བ་འདུས་པའི་རྒྱུད་པས། ཞིང་འདི་རིན་ཆེན་བདུན་རྣམས་ཀྱིས། །མཁས་པ་དག་གིས་ཡོངས་བསྐངས་ཏེ། །དངོས་གྲུབ་འདོད་པས་དངོས་གྲུབ་ཕྱིར། །ཤེས་རབ་ཅན་གྱིས་ཉིན་བཞིན་དབུལ། །ཞེས་གསུངས་པས་འདི་ལ་གང་ལ་འབུལ་བའི་ཡུལ་གསལ་བཏབ་པ་དང་། ཇི་ལྟར་འབུལ་བའི་ཚུལ་གཉིས། དང་པོ་ནི། རང་གི་མདུན་གྱི་ནམ་མཁའ་རིན་པོ་ཆེའི་ཁྲི་ཡངས་ཤིང་རྒྱ་ཆེ་བ། བཀོད་པ་ཕུན་གསུམ་ཚོགས་པའི་སྟེང་དུ། པདྨ་དང་ཟླ་བའི་གདན་ལ། སྐད་ཅིག་གིས་དྲིན་ཅན་རྩ་བའི་བླ་མ་དམ་པ་རྡོ་རྗེ་འཆང་ཆེན་པོ་སྐུ་མདོག་སྔོན་པོ་ཞལ་གཅིག་ཕྱག་གཉིས་པ། རྡོ་རྗེ་དང་དྲིལ་བུ་ཐུགས་ཁར་བསྣོལ་ནས་འཛིན་པ། ཞབས་རྡོ་རྗེ་དཀྱིལ་ཀྲུང་གིས་བཞུགས་པ། རིན་པོ་ཆེའི་རྒྱན་དཔག་ཏུ་མེད་པས་བརྒྱན་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཧཱུྃ་ལས་འོད་འཕྲོས། སྐྱབས་ཡུལ་རྣམས་དང་། བརྒྱུད་པའི་བླ་མ་རྣམས་སྤྱན་དྲངས། རྩ་བའི་བླ་མའི་མཐའ་སྐོར་དུ་བཞུགས། ཡང་འོད་འཕྲོས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། དཀོན་མཆོག་གསུམ་ཐམས་ཅད་སྤྱན་དྲངས། གཉིས་སུ་མེད་པར་ཐིམ། བླ་མ་དེ་དཀོན་མཆོག་གསུམ་ཀུན་འདུས་སུ་བསམ་ལ། གང་གི་དྲིན་གྱི་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང་། །བླ་མ་རིན་ཆེན་ལྟ་བུའི་སྐུ། །རྡོ་རྗེ་འཆང་ཞབས་པད་ལ་འདུད། །ཅེས་པས་བསྟོད། ཡང་ན། དུས་གསུམ་སངས་རྒྱས་ཐམས་ཅད་ཀྱི་བདག་ཉིད། བླ་མ་དམ་པས་བདག་གི་རྒྱུད་བྱིན་གྱི་བརླབས་ཏུ་གསོལ། བསྡུ་ན་དེ་ཙམ་གྱིས་ཀྱང་ཆོག་ལ། སྤྲོ་ན་རྒྱུད་འདེབས་དང་། མཆོད་ཡོན་ལ་སོགས་པའི་ཉེར་མཆོད། རྒྱལ་སྲིད་སྣ་བདུན། འདོད་ཡོན་ལྔའི་མཆོད་པ་རྣམས་སྤྱི་འགྲོ་ལྟར་དབུལ་བར་བྱ་ཞིང་། དེ་ནས་འབྲུ་གཙང་མ་དང་མཎྜལ་འདུས་བྱས་ལ། མཎྜལ་ཚོམ་བུ་བདུན་མ་གཙོ་བོར་འབུལ་སྐབས་སྐབས་སུ་སོ་བདུན་མ་ཡང་འབུལ་ཞིང་གསོལ་བ་གདབ། ཐུན་བསྡུ་བའི་ཚེ། ཨོཾ་ཨཱཿ་ཧཱུྃ་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས། བདག་ལ་སྐུ་གསུང་ཐུགས་ཀྱི་དངོས་གྲུབ་བསྩལ་དུ་གསོལ། ཞེས་གསོལ་བ་གདབ། དེའི་ཚེ་ཨོཾ་ཞེས་པའི་ཚེ། བླ་མའི་དཔྲལ་བའི་ཨོཾ་དཀར་པོ་ལས་འོད་དཀར་པོ་བྱུང་། བདག་གི་ལུས་ཀྱི་དཔྲལ་བར་ཐིམ་པས་ལུས་ཀྱི་དྲི་མ་དག བླ་མའི་སྐུའི་བྱིན་བརླབས་ཞུགས། ཨཱཿཞེས་པའི་ཚེ་མགྲིན་པའི་ཨཱཿདམར་པོ་ལས་འོད་དམར་པོ་བྱུང་། བདག་གི་མགྲིན་པར་ཞུགས། ངག་གི་དྲི་མ་དག གསུང་གི་བྱིན་བརླབས་ཞུགས། ཧཱུྃ་ཞེས་པའི་ཚེ། ཐུགས་ཀའི་ཧཱུྃ་སྔོན་པོ་ལས་འོད་སྔོན་པོ་བྱུང་། བདག་གི་སྙིང་ཁར་ཐིམ། ཡིད་ཀྱི་དྲི་མ་དག ཐུགས་ཀྱི་བྱིན་བརླབས་ཞུགས་པར་བསམ། དེ་ལྟར་འོད་དཀར་དམར་མཐིང་གསུམ་གྱིས་ལུས་ཀྱི་ནང་ཐམས་ཅད་གང་། སྡིག་སྒྲིབ་ཐམས་ཅད་དག སྐུ་གསུང་ཐུགས་ཡོན་ཏན་ཕྲིན་ལས་དང་བཅས་པའི་བྱིན་བརླབས་ཞུགས་པར་བསམ། དེ་ནས་བླ་མ་ལ་རེ་དོགས་འགོག་པའི་གསོལ་བ་བཏབ་པས་བླ་མ་དགེས་ཏེ། འོད་དུ་ཞུ་ནས་རང་ལ་ཐིམ་པས། བླ་མའི་སྐུ་གསུང་ཐུགས་དང་། རང་གི་ལུས་ངག་ཡིད་གསུམ་དབྱེར་མེད་དུ་བསམ་ལ། རང་གི་སེམས་གསལ་སྟོང་གི་ངོ་བོ་ལ། འདས་པའི་རྗེས་མི་གཅོད། མ་འོངས་པའི་སྔོན་མི་བསུ། ད་ལྟར་བའི་ཤེས་པ་བཟོ་བཅོས་མི་བྱ་བར། བྱ་བབ་ལ་བཞག དེ་ཡང་ཅུང་ཟད་སྒྲིམ། དེ་ནས་བློད་ལ། རང་བབས་སུ་བཞག གསལ་ན་འཕྲོ་བཅད། མི་གསལ་ན་འཕྲོ་བཅད། དུག་དབྱུང་། ཡང་ལན་ཅིག་བསྒོམ་པ་ལ། ལྟ་བ་བསྐྱང་ངོ་། མཎྜལ་གྱི་ཕན་ཡོན་ནི། བའི་ལྕི་བ་ཆུར་བཅས་སྦྱིན་པ་སྟེ། །ལེགས་པར་ཉུགས་པར་བྱེད་པ་ཚུལ་ཁྲིམས་སོ། །སྲིད་དང་གྲོག་སྦུར་བསལ་བ་བཟོད་པ་ཡིན། །བྱ་བ་ལ་ནི་ཉེར་ཞུགས་བརྩོན་འགྲུས་ཏེ། །དེ་ལ་སྐད་ཅིག་སེམས་ནི་མི་མཐོང་བ། །བསམ་གཏན་ཤེས་རབ་རི་མོ་གསལ་བ་ཡི། །ཐུབ་པའི་མཎྜལ་བྱས་པ་ཡིས། །ཕ་རོལ་ཕྱིན་པ་འདི་དྲུག་ཐོབ། །ཅེས་གསུངས་པ་ལྟར་རོ། །བཞི་པ་བྱིན་རླབས་མྱུར་དུ་འཇུག་པར་བྱེད་པ་བླ་མའི་རྣལ་འབྱོར་གྱི་ཁྲིད་ནི། ཚེ་འདིའི་བདེ་སྐྱིད་དང་མཆོག་ཐུན་མོང་གི་དངོས་གྲུབ་འགྲུབ་དགོས་པས། རྒྱུད་ལ་བྱིན་རླབས་འཇུག་ཅིང་། ཞུགས་པ་མི་ཉམས་ཤིང་འཕེལ་བར་བྱེད་པ་ལ། བླ་མ་ལ་མོས་གུས་བྱེད་དགོས་ལ། དེ་ཡང་མོས་གུས་ཆེ་ན་བྱིན་རླབས་ཆེ། འབྲིང་ན་འབྲིང་། ཐ་མ་ལ་ཐ་མ་ལས་མི་འབྱུང་བས། སངས་རྒྱས་ཀྱིས་འདུ་ཤེས་བསྐྱེད་ན་སངས་རྒྱས་ཀྱི་བྱིན་རླབས་འབྱུང་བས་ན་གསོལ་བ་འདེབས་ཡུལ་གྱི་བླ་མ་ནི་རང་གི་མཐོང་ཚུལ་ཇི་ལྟར་མཐོང་ཡང་སངས་རྒྱས་དང་དབྱེར་མེད་དུ་ཐག་བཅད་དགོས་ཏེ། བ་ཚྭ་ཆུ་ཀླུང་གི་མདོ་དང་། ཨ་ཏི་བཀོད་པའི་རྒྱུད་ལས། ལྔ་བརྒྱ་ཐ་མར་གྱུར་པའི་ཚེ། །ང་ཉིད་སློབ་དཔོན་གཟུགས་ཀྱིས་གནས། །ང་ཡིན་སྙམ་དུ་ཡིད་བྱོས་ལ། །དེ་ཚེ་དེ་ལ་གུས་པ་བསྐྱེད། །ཅེས་སོགས་མདོ་རྒྱུད་བསྟན་བཅོས་ཐམས་ཅད་ནས་བསམ་གྱིས་མི་ཁྱབ་པ་གསུངས་སོ། །བསྒོམ་ཚུལ་གྱི་རིམ་པ་ནི། མདུན་གྱི་ནམ་མཁར་སོགས་ནས། ལྟ་བ་བསྐྱང་བའི་བར་མཎྜལ་དང་མཆོད་པ་རྣམས་བཞག་ནས་གོང་ལྟར་ཉམས་སུ་བླང་ངོ་། །མཎྜལ་དང་བླ་མའི་རྣལ་འབྱོར་འདི་དག་ཉམས་སུ་བླང་བ་ལ་བརྟེན་ནས། སྔར་མེད་པའི་མོས་གུས་སྐྱེ་བ་སོགས་དང་། རྨི་ལམ་དུ་ཁྲི་མཐོན་པོ་འདུག་པ་སོགས་རྟགས་མ་ཐོན་གྱི་བར་དུ་འབད་དོ། །སྔོན་འགྲོ་འདི་དག་རྒྱུད་ལ་མ་སྐྱེས་ན། ཆུ་ལུད་དྲོད་གཤེར་སོགས་དང་བྲལ་བའི་ཞིང་ལ་ས་བོན་བཏབ་པ་དང་འདྲའོ།། ༈ །གཉིས་པ་དངོས་གཞི་ལ། བསྐྱེད་རིམ། རྫོགས་རིམ། ཟུང་འབྲེལ་ཕྱག་རྒྱ་ཆེན་པོ་བསྒོམ་པའོ། །དེ་དག་གི་རྣམ་བཞག་བླ་མེད་སྤྱི་ལྟར་ངེས་པར་བྱ་ཞིང་། ཉམས་ལེན་གྱི་རིམ་པ་ལ། ལས་དང་པོ་པས་མངོན་བྱང་ལྔ་ལ་རྟེན་པའི་བསྐྱེད་རིམ་རྒྱས་པ་དང་། སེམས་ཅུང་ཟད་བརྟན་པས་དཀྲོང་སྐྱེད་སོགས་ཀྱང་རུང་ངོ་། །འདིའི་མངོན་བྱང་གཞན་དང་ཅུང་ཟད་མི་འདྲ་སྟེ། དེ་ཡང་འདི་ལྟར་སྭ་བྷཱ་ཝའི་སྔགས་བརྗོད་དེ། རང་ཉིད་པདྨའི་སྡོང་པོའི་སྟེང་ན་གནས་པའི་རང་གི་སྙིང་ཁོང་སྟོང་དུ་བསྒོམ་པ་ནི་མངོན་བྱང་དང་པོ་སྟོང་པ་ཉིད་ལས་བྱང་ཆུབ་པའོ། །དེའི་ངང་ལས་པདྨ་འདབ་བརྒྱད་དང་། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་བསྒོམ་པ་ནི། གཉིས་པ་གདན་པད་ཟླ་ལས་བྱུང་བའོ། །ཟླ་བའི་སྟེང་དུ་ཧྲཱིཿབསྒོམ་པ་ནི། གསུམ་པ་གསུང་ཡིག་འབྲུ་ལས་བྱང་ཆུབ་པའོ། །ཧྲཱིཿལས་འོད་འཕྲོས་ཏེ། རང་གི་ལུས་ཀྱི་ནང་ཐམས་ཅད་ཁེངས་པས། ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་དག་སྔོན་གྱི་ལས་ཀྱི་རྣམ་སྨིན་ལས་གྲུབ་པའི་ཤ་ཁྲག་རུས་པ་ལ་སོགས་པ་མ་དག་པའི་ལུས་ཀྱི་ཕུང་པོ་དེ་དག་འོད་ཀྱི་གོང་བུར་གྱུར། དེ་ཞུ་བ་ལས་བྱུང་བའི་པདྨ་འདབ་མ་བརྒྱད་པ་འོད་ཀྱི་རང་བཞིན་ཅན་དུ་གྱུར་པར་བསྒོམ་པ་ནི་ཐུགས་ཕྱག་མཚན་ལས་བྱང་ཆུབ་པའོ། །པད་ཟླ་ཕྱག་མཚན་ཐམས་ཅད་འོད་ཀྱི་གོང་བུར་གྱུར། ཡོངས་སུ་གྱུར་པ་ལས་རང་ཉིད་ཡི་དམ་ཐུགས་རྗེ་ཆེན་པོ། སྐུ་མདོག་སྟོན་ཀའི་ཟླ་བ་ལྟར་དཀར་བ། ཞལ་འཛུམ་བག་དང་ལྡན་པ་དབུ་སྐྲ་ཕྱེད་ཐོར་ཅོག་ཏུ་བྱས་ཤིང་། ཕྱེད་སིལ་བུར་འཕྱང་བ། ཕྱག་བཞིའི་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་ཀྱི་གཉིས་པ་ཤེལ་ཕྲེང་། གཡོན་གྱི་གཉིས་པ་ན་པདྨ་དཀར་པོ། སྙན་གྱི་ཐད་ཀར་ཁ་བྱེ་བ་བསྣམས་པ། རིན་པོ་ཆེའི་དབུ་རྒྱན། མགུལ་རྒྱན། དཔུང་རྒྱན། ཕྱག་གདུབ། ཞབས་གདུབ། སེ་མོ་དོ། སྐ་རགས་ལ་སོགས་པ། རིན་པོ་ཆེའི་རྒྱན་སྣ་ཚོགས་ཀྱི་བརྒྱན་པ། དར་དཀར་པོའི་སྟོད་གཡོགས་དང་། དར་སྣ་ཚོགས་ཀྱིས་ཤམ་ཐབས་ཅན། རྡོ་རྗེ་དཀྱིལ་ཀྲུང་དུ་བཞུགས་པ། རི་དྭགས་ཀྲིཥྞ་ས་རིའི་རྒྱབ་ཡོལ་ཅན། སྣང་ལ་རང་བཞིན་མེད་པའི་སྐུར་བསྒོམ་པ་ནི། སྐུ་ཡོངས་སུ་རྫོགས་པ་ལས་བྱང་ཆུབ་པའོ། །དེ་ནས་རང་གི་ཐུགས་ཁའི་པད་ཟླའི་སྟེང་དུ་ཡི་གེ་ཧཱིཿདཀར་པོ་གཅིག་བསྒོམ་སྟེ། དེ་ལས་འོད་འཕྲོས་ཕྱི་སྣོད་ཀྱི་འཇིག་རྟེན་ཐམས་ཅད་ལ་ཕོག་པས། མ་དག་པའི་དྲི་མ་ཐམས་ཅད་བཀྲུས་འོད་དུ་ཞུ། དེ་ཡོངས་སུ་གྱུར་པ་ལས། རིན་པོ་ཆེ་སྣ་བདུན་ལས་གྲུབ་པའི་གཞལ་ཡས་ཁང་གྲུབ་བཞི་སྒོ་བཞི། རྟ་བབས་དང་བཅས་པ། ཕྱི་ནས་བལྟས་ན་ནང་གསལ་བ། ནང་ནས་བལྟས་ན་ཕྱི་གསལ་བ། རྐང་པ་སྟེགས་ན་སྤར་བྱེད་པ། མནན་ན་ནེམ་བྱེད་པ། དེ་ལྟ་བུར་གྱུར་པར་བསྒོམ་སྟེ། དེ་བླ་མ་གཉན་གྱི་ཞལ་ནས་འོ་སྐོལ་གསང་སྔགས་པའི་ལུགས་ཀྱིས། གནས་གང་དུ་འདུག་ཀྱང་གཞལ་ཡས་ཁང་བྱ་བ་ཡིན་ཏེ། འདི་ལྟ་བུའི་ཏིང་ངེ་འཛིན་ལ་གནས་ན། འདུག་པ་ས་ཕུག་བྲག་ཕུག་ལ་སོགས་པར་འདུག་ཀྱང་། གཞལ་ཡས་ཁང་དུ་བསྒོམས་པས་ནམ་ཞིག་སངས་རྒྱས་ནས་ཞིང་ཁམས་རྣམ་པར་དག་པའི་རྒྱུ་ཡིན་གསུང་། ཡང་འོད་འཕྲོས་རང་གི་ལུས་ཀྱི་ཕྱི་ནང་གི་སྲིན་བུ་ནས་བརྩམས་ཏེ་བཅུད་ཀྱི་སེམས་ཅན་ཐམས་ཅད་ལ་ཕོག་པས་སྡིག་སྒྲིབ་ཐམས་ཅད་དག་ནས། ཐ་ན་ལུས་ཀྱི་བ་སྤུའི་བུ་གར་ཐམས་ཅད་ཀྱང་ཐུགས་ཆེན་པོའི་སྐུར་གྱུར་པར་བསྒོམ་མོ། །དེ་ལ་བླ་མ་གཉན་གྱི་ཞལ་ནས། གསང་སྔགས་པའི་ལུགས་ལ། གྲོགས་སུ་དང་འགྲོགས་ཡང་ཡི་དམ་ལྷ་ཞེས་པ་ཡིན་ཏེ། འདི་ལྟ་བུའི་རྣལ་འབྱོར་ལ་གནས་ནས། ཐ་ན་དུད་འགྲོ་དང་འགྲོགས་ཀྱང་ཡི་དམ་ལྷར་བསྒོམས་པས། ནམ་ཞིག་སངས་རྒྱས་ནས་འཁོར་ཡོངས་སུ་དག་པའི་རྒྱུ་ཡིན་གསུང་། ཡང་ཧྲཱིཿལས་འོད་འཕྲོས། ཡི་དམ་གྱི་ལྷ་དཔག་ཏུ་མེད་པ་སྤྱན་དྲངས། ཛཱ་ཧཱུྃ་བཾ་ཧོཿ ཞེས་བརྗོད་པས་རྡོ་ཚན་ལ་ཁ་བ་འབབ་པ་བཞིན་རང་ལ་གཉིས་སུ་མེད་པར་ཐིམ་པས་ཐམས་ཅད་ཀྱང་མ་འདྲེས་པར་ཏིལ་གྱི་གང་བུ་བཞིན་གནས་པར་བསམ་པ་ནི། རང་ཡི་དམ་ཀུན་འདུས་པའི་བདག་ཉིད་དུ་བསམ། དེ་ལ་གཉན་གྱི་ཞལ་ནས། ཚེ་འདི་ལ་གྲུབ་པ་ཐོབ་པར་བྱེད་པ་ལ་འདི་ལྟ་བུའི་བློ་སྟོབས་གཅིག་དགོས་པ་ཡིན་ཏེ། ཡི་དམ་གྱི་ལྷ་གཅིག་ལ་ཡི་དམ་ཐམས་ཅད་འདུས་པར་བསྒོམས་པས། ཡི་དམ་གྱི་ལྷ་ཐམས་ཅད་ཀྱི་ཞལ་མྱུར་དུ་མཐོང་ཞིང་། དངོས་གྲུབ་འབྱུང་བ་ཡིན་གྱི། འགའ་ཞིག་ལྷ་ཡང་བསྒོམས་ཡང་བཤིག་མང་པོ་བྱེད་པར་འདུག་སྟེ། དེ་ལ་ཞལ་མཐོང་དུས་ཡང་མི་ཡོང་ལ། དངོས་གྲུབ་ཡང་མི་འབྱུང་སྟེ། ཡི་དམ་གྱི་ལྷ་ལ་འདོར་ལེན་དུ་སོང་བ་ཡིན་གསུངས། ཁོང་རང་སྐུ་གཤེགས་ཁར་ཡི་དམ་གྱི་ལྷ་མང་པོའི་ཞལ་གཟིགས་སྐད། ཡང་ཧྲཱིཿལས་འོད་འཕྲོས་རང་གི་ཚངས་བུག་ནས་ཐོན་ཏེ། རྩ་བའི་བླ་མ་གང་བཞུགས་ནས་སྤྱན་དྲངས། སྐུ་འདས་ནས་མི་བཞུགས་ན་འོག་མིན་ནས་སྤྱན་དྲངས། མདུན་གྱི་ནམ་མཁར་བཞུགས་ཏེ། བུམ་པའི་ཆུས་རང་ལ་དབང་བསྐུར། ཆུ་རྒྱུན་གྱིས་ལུས་ཐམས་ཅད་གང་། སྡིག་སྒྲིབ་ཐམས་ཅད་དག ཆུ་ལྷག་མ་ཡར་ལུད་པ་ལས་སྤྱི་བོའི་གཙུག་ཏུ་ཉི་ཟླ་པདྨ་དང་དར་གྱི་ལྷབ་ཀླུབ་གྱི་གདན་གྱི་སྟེང་དུ། རྩ་བའི་བླ་མ་ཉིད་རིགས་ཀྱི་བདག་པོ་འོད་དཔག་མེད་བྱམས་པ་ཁྱིལ་བཞུགས་ཀྱིས་བཞུགས་པར་བསམ། དེ་ནས་བླ་མའི་ཐུགས་ཁ་དང་། རང་གི་སྙིང་གའི་ཧྲཱིཿལས་འོད་འཕྲོས་པས་བརྒྱུད་པའི་བླ་མ་རྣམས་དང་། རང་ལ་ཆོས་འབྲེལ་ཡོད་ཚད་ཀྱི་བླ་མ་རྣམས་སྤྱན་དྲངས་ཏེ་རྩ་བའི་བླ་མ་ལ་གཉིས་སུ་མེད་པར་བསྟིམ་པས། བླ་མ་ཀུན་འདུས་སུ་བསམ། འདི་ལ་ཆོས་རྗེ་ཀུན་སྤངས་ཀྱི་ཞལ་ནས། རེས་འགའ་རང་གང་མི་མོས་པ་དེ་སྤྱི་བོར་བསྒོམ་ལ། དེ་ལ་མོས་པའི་བླ་མ་ཐམས་ཅད་བསྟིམ། རེས་འགའ་གང་མོས་པ་དེ་སྤྱི་བོར་བསྒོམས་ལ། མི་མོས་པ་ཐམས་ཅད་བསྟིམ་ལ། བླ་མ་ཐམས་ཅད་ལ་མཉམ་ཉིད་དུ་མོས་གུས་བྱའོ་གསུངས། གཉན་གྱི་ཞལ་ནས། ཚེ་འདི་ལ་གྲུབ་པ་ཐོབ་པ་ལ། འདི་ལྟ་བུའི་བློ་སྟོབས་གཅིག་དགོས་ཏེ། བླ་མ་གཅིག་ལ་བླ་མ་ཐམས་ཅད་འདུས་པར་བསྒོམས་ནས་མོས་གུས་བྱས་པས་བྱིན་རླབས་མྱུར་དུ་འབྱུང་བ་ཡིན་གྱི། འགའ་ཞིག་གིས་བླ་མ་ཡང་བསྒོམ་ཡང་བཤིག་མང་པོ་བྱེད་པ་འདུག་སྟེ། བླ་མ་ལ་འདོར་ལེན་བྱེད་པ་ལ་བྱིན་རླབས་མི་འབྱུང་གསུངས། དེ་ནས་རང་གི་སྙིང་ཁར་པད་ཟླའི་སྟེང་དུ་ཧྲཱིཿདཀར་པོ་ལ་ཡི་གེ་དྲུག་གིས་བསྐོར་བ་ལ་ཀློག་པའི་ཚུལ་དུ་བསམ་ལ་སྔགས་བཟླས་པའོ། །དེ་ཡང་རང་རྐྱང་པར་མ་ཟད། སྤྱི་བོའི་བླ་མ་ཀུན་འདུས་པ་དང་། ཡི་དམ་ཀུན་འདུས་དང་། མཁའ་མཉམ་སེམས་ཅན་ལྷར་བསྒོམ་པ་དང་། ཐ་ན་ལུས་ཀྱི་སྲིན་བུ་ལྷར་བསྒོམ་པ་ཡན་ཆད་ཀྱིས་བཟླས་པའི་གྲོགས་བྱེད་པར་བསམ་ལ་བཟླའོ། །དེའང་བརྗོད་པ་དངོས་སྙིང་ཁའི་ཧྲཱིཿལ་མ་ཎིའི་བསྐོར་བར་བྱེད། གཉིས་པས་གསལ་བཏབ། གསུམ་པ་ཕན་ཆོད་ཀྱིས་སྒྲ་གྲགས་སྟོང་རང་བཞིན་མེད་པར་བསམ་ལ་བཟླས་སོ། །དེ་ལ་གཉན་གྱི་ཞལ་ནས། ད་ལྟ་ཕལ་ཆེར་སྔགས་རྡོག་པོ་གཅིག་བགྲང་ཕྲེང་བ་རྡོག་པོ་གཅིག་བསྐྱུར་ནས་བཟླས་པ་བྱེད་དེ། དེ་ལྟ་བུས་བསྙེན་པ་འཁྱོལ་དུས་མི་ཡོང་། ཚེ་གཅིག་ལ་སངས་རྒྱས་ཐོབ་པར་བྱེད་པ་ལ། འདི་ལྟའི་བཟླས་པ་བྱེད་པ་ནི། དཔག་ཏུ་མེད་པའི་ཚད་མེད་པར་འགྱུར་བའི་བཟླས་པ་ཡིན་གསུངས། ཁོང་རང་ཕྲེང་བ་ཧབ་ཀྱུར་མཛད་ཅིང་། འདི་ལྟ་བུའི་སྟེང་ནས་ཐུགས་དམ་མཛད་ལགས་སྐད། ཀུན་སྤངས་ཆོས་རྗེའི་ཞལ་ནས་ཀྱང་། སེམས་ཀྱིས་ཟིན་པར་གྱུར་ན་འདི་ལྟ་བུ་བགྲང་བ་ལའང་ཕན་ཡོན་དཔག་ཏུ་མེད་པ་འབྱུང་གསུང་ངོ་། །གཉིས་པ་གོམས་པས་སྐད་ཅིག་དྲན་རྫོགས་སུ་བསྒོམ་པ་ནི། དེ་ལྟ་བུའི་བསྐྱེད་རིམ་ལ་བརྟན་པ་ཐོབ་ནས། སྐད་ཅིག་ལ་མངོན་བྱང་ལྔས་ལྷ་གསལ་གདབ་པ་ནས་བརྩམས་ཏེ། བཟླས་པའི་བར་དུ་ཡིད་མ་ཡེངས་པར་རྩེ་གཅིག་པའི་རྣལ་འབྱོར་ཉམས་སུ་ལེན་པའོ། །དེ་ཡང་གོང་གི་མངོན་བྱང་གི་དོན་དེ་རྣམས་ཡིད་ཀྱིས་བསམས་ནས་ངག་འདོན། ཆོས་དབྱིངས་མཐའ་བྲལ་ཆེན་པོའི་ངང་ཉིད་ལ་སོགས་རྗེ་དཀོན་མཆོག་ལྷུན་གྲུབ་ཀྱིས་མཛད་པའི་སྒྲུབ་ཐབས་ཚིགས་བཅད་མ་གཞིར་བཞག་ནས། ཀུན་འདུས་རྣམ་གཉིས་དང་། བཟླས་པའི་སྐབས་སུ་འོད་ཟེར་སྤྲོ་བསྡུ་བྱས་པས་དོན་འགྲུབ་བོ། །གསུམ་པ་ཁྱེར་སོ་གསུམ་གྱིས་མཇུག་བསྡུ་བ་ནི། དེ་ལྟ་སྣོད་གཞལ་ཡས་ཁང་དང་། བཅུད་ལྷའི་རང་བཞིན་དུ་སྣང་ལ་རང་བཞིན་མེད་པར་ཤེས་པ་ནི། སྣང་བ་སྐུའི་ཁྱེར་སོ་ཡིན་ལ། སྒྲ་གྲགས་པ་ཐམས་ཅད་སྙིང་པོའི་སྔགས་ཀྱི་རང་བཞིན་སྒྲ་གྲགས་སྟོང་དུ་ཤེས་པ་ནི། གྲགས་པ་གསུང་གི་ཁྱེར་སོ་ཡིན་ཞིང་། སེམས་ཀྱིས་དྲན་རིག་རྟོག་པ་ཅི་བྱུང་ཐམས་ཅད་རིག་སྟོང་ལྷའི་ཐུགས་ཀྱི་རང་བཞིན་དུ་ཤེས་པ་ནི། དྲན་པ་ཐུགས་ཀྱི་ཁྱེར་སོ་ཡིན་ནོ། །དེ་ལྟ་བུའི་ཁྱེར་སོ་གསུམ་དང་མ་བྲལ་བཞིན། མཉམ་རྗེས་ཐམས་ཅད་ལ་རྒྱལ་བཏབ་ནས་བསྒོམ་པ་ཉིད་གནད་དུ་ཆེའོ། །སེམས་ཟིན་པའི་རྟགས་ནི། རབ་ལ་ལྷའི་ཕྱག་མང་པོས་དངོས་སུ་དོན་བྱེད་ནུས་པ་དང་། འབྲིང་ལ་གཞན་གྱིས་ཀྱང་ལྟར་སྣང་བ་དང་ཐ་མ་རྣམ་རྟོག་སྤོང་བའོ། །བོགས་དབྱུང་བ་ནི། དེ་ལྟར་བསྒོམས་པས། ལས་དང་པོ་པས་ལྷ་སྐུ་ལ་སེམས་མ་ཟིན་ན། དང་པོ་ལྷའི་ས་བོན་རྐྱང་པ་ལ་སེམས་བཟུང་། དེ་ལ་ཟིན་ནས་གཙོ་བོ་རྐྱང་པ་ལ། དེ་ལ་ཟིན་ནས་སྤྱི་བོའི་བླ་མ་ལ། དེ་ཟིན་ནས་བཅུད་ལྷར་གྱུར་པ་ཐམས་ཅད་དང་། གཞལ་ཡས་ཁང་གི་བར་ལ་རིམ་པས་བསླབ་ཅིང་། ལྷའི་སྐུ་ཡང་ཐོག་མར་རགས་པ་དང་། ཕྲ་བ་དང་། ཕྲ་བའི་བར་ལ་རིམ་པས་སེམས་འཛིན་པ་ལ་བསླབ་པར་བྱའོ། །དེ་ཉིད་ལ་ལམ་འབྲས་ཀྱི་ཆོས་ཐམས་ཅད་ཚང་བར་ངོ་སྤྲད་པ་ནི། ཀུན་རྫོབ་ཏུ་ལྷ་སྐུ་སྒྱུ་མ་ལྟ་བུ། དོན་དམ་པར་ཆོས་སྐུའི་རང་བཞིན་དུ་བསྒོམས་པས། བསྐྱེད་རྫོགས་ཟུང་འཇུག་དང་བདེན་གཉིས་ཀྱང་ཚང་ཞིང་། དངོས་པོ་ལ་ལྷའི་རྣམ་པ་ནི་མི་གནས་ཀྱང་། བློས་བཏགས་ནས་བསྒོམས་པས་ཀུན་བཏགས་དེ་ལྟར་བཏགས་ནས་བསྒོམས་པས། མྱང་འདས་ཀྱི་ལམ་དུ་འགྲོ་བས་གཞན་དབང་། གང་གི་ངོ་བོར་ཡང་གྲུབ་པ་མེད་པར་བསྒོམས་པས་ཡོངས་གྲུབ། དེ་ཉིད་གནས་སྐབས་མཐར་ཐུག་གི་གནོད་པ་ལས་སྐྱོབ་པས་སྐྱབས་འགྲོ། དོན་དེས་སེམས་ཉིད་སྤྲོས་པ་དང་བྲལ་བར་བྱེད་པས་སངས་རྒྱས་རྗེས་དྲན། དེ་ཡང་སྒྱུ་མ་ལྟ་བུར་བསྒོམས་པས། ཆོས་ཐམས་ཅད་རྟེན་དུ་གྱུར་པས་ཆོས་རྗེས་སུ་དྲན་པ། ལྷའི་འཁོར་ལ་དམིགས་པ་གཏད་ནས་ལྷ་རྗེས་སུ་དྲན་པའོ། །བསོད་ནམས་ཀྱི་ཚོགས་བསོག་པས་ཚོགས་ལམ། སྭ་བྷཱ་ཝས་སེམས་ཙམ་དུ་ཤེས་པ་སྦྱོར་ལམ། ཤུ་ནྱ་ཏས་སྟོང་པ་ཉིད་དུ་ཤེས་པས་མཐོང་ལམ། རྟེན་གཞལ་ཡས་ཁང་དང་བཅས་པ་བསྐྱེད་ནས་བསྒོམས་པས་སྒོམ་ལམ། འཁོར་ལོ་བསྡུས་ནས་མི་དམིགས་པ་མཐར་ཕྱིན་པའི་ལམ་མོ། །རང་རྒྱུད་ལ་ལྷ་སྐུ་རང་ཆས་སུ་ཡོད་པ་རྒྱུ་དུས། ལམ་དུས་སུ་ལྷ་རང་ངོ་སྤྲད་ནས་སྒོམ་པ་ཐབས་རྒྱུད། དེ་མངོན་དུ་གྱུར་པ་འབྲས་བུའི་རྒྱུད་དོ། །ཚོགས་བསོག་པ་དང་། གོ་བསྒོ་བ་དང་། སྤྲོ་བསྡུ་ལ་སོགས་ཐམས་ཅད་སྤྲུལ་སྐུ། ལྷ་ཞེན་པ་དང་བྲལ་བ་ལ་དམིགས་པ་གཏད་པ་ལོངས་སྐུ། དེའང་རང་བཞིན་མེད་པ་ཆོས་སྐུའོ། །དེས་ན་དུས་གསུམ་གྱི་སངས་རྒྱས་ཐམས་ཅད་ཀྱི་མངོན་པར་རྟོགས་པ་རེ་རེ་ལ་བརྟེན་ནས་སངས་རྒྱས་པའོ། །དེའི་ཕྱིར་ན་གདུལ་བྱའི་བསམ་པ་དང་བསྟུན་ནས་ལྷའི་འཁོར་ལོ་མང་དུ་གསུངས་ཀྱང་། རྒྱུད་སྡེ་གཉིས་ཀྱི་བསྐྱེད་རིམ་གང་ཡང་རུང་བ་གཅིག་བསྒོམས་པས་ཐམས་ཅད་བསྒོམ་པར་འགྱུར་བར་ཤེས་པར་བྱའོ། །བསྐྱེད་རིམ་གྱི་སྐབས་འདིར་སྦྱང་གཞི་སྦྱོང་བྱེད་དང་། རྣམ་དག་ཅུང་ཟད་སྨོས་ན་སྔོན་འགྲོ་རྣམས་ཀྱིས་འཁོར་བའི་རྒྱུ་ལས་ཉོན་སྦྱོང་། ཡེ་ཤེས་ཚོགས་བསགས་སྟོང་པ་ཉིད་ལ་བྱང་ཆུབ་པས་འཆི་སྲིད་སྦྱོང་། པད་ཟླས་ཕ་མ་དང་གནས་ཀྱི་རྣམ་རྟོག་སྦྱོང་། ཧྲཱིཿཚེག་དྲག་ཅན་གྱིས་ཕ་མའི་ཐིག་ལེ་དཀར་དམར་ལས་བྱུང་བའི་བར་སྲིད་སྦྱོང་། ཧྲཱིཿལས་པདྨར་བསྒོམ་ཚེ་ནུར་ནུར་པོ་སོགས་མངལ་ཆགས་ནས་ཟླ་གཅིག་བར་དུ་རྩ་འཆགས། དེ་ནས་ཞག་རེ་ལ་རྩ་གཉིས་བརྒྱ་ཉིས་བརྒྱ་ཆགས། ཟླ་བ་གསུམ་ལ་སྟོང་ཕྲག་བདུན་བཅུ་སོགས་ཆགས་ཤིང་། ལུས་རྫོགས་ནས་ད་ལྟའི་བར་གྱི་གནས་སྐབས་རྣམས་མངོན་པར་རྟོགས་པའི་དངོས་གཞིས་སྦྱོང་། རྒྱས་པར་བླ་མེད་སྤྱི་ལྟར་རོ། །རྣམ་དག་ནི། སྐུ་མདོག་དཀར་པོ་ནི་དབྱིངས་རང་བཞིན་གྱི་རྣམ་པར་དག་པ་ལ། གློ་བུར་རྟོག་འཛིན་གྱིས་ཀྱང་མ་གོས་པའོ། །ཞལ་གཅིག་པ་ནི་ཆོས་སྐུ་དེ་བཞིན་ཉིད་དུ་རོ་གཅིག་པའོ། །ཕྱག་བཞི་ནི་ཚད་མེད་པ་བཞི། དེ་ཡང་དང་པོ་གཉིས་ཐུགས་ཀར་ཐལ་མོ་སྦྱར་བ་ནི། ཐབས་ཤེས་གཉིས་མེད་ཀྱི་ཆོས་ཉིད་ཐུགས་སུ་ཆུད་པ། གཡས་ཀྱི་གཉིས་པས་ཤེལ་ཕྲེང་བསྣམས་པ་ནི། སེམས་ཅན་རྣམས་འཁོར་བ་ནས་བྱང་ཆུབ་ཏུ་འདྲེན་པ། གཡོན་གྱི་གཉིས་པས་པདྨ་བསྣམས་པ་ནི་པདྨ་འདམ་ལས་སྐྱེས་ཀྱང་འདམ་གྱིས་མ་གོས་པ་ལྟར། འཁོར་བ་ན་སེམས་ཅན་ཀྱི་དོན་མཛད་ཀྱང་འཁོར་སྐྱོན་གྱིས་མ་གོས་པ། ཞབས་གཉིས་རྡོ་རྗེ་དཀྱིལ་ཀྲུང་གིས་བཞུགས་པ་ནི། དབྱིངས་དང་ཡེ་ཤེས་གཉིས་སུ་མེད་པའི་དོན་ལ་མི་གཡོ་བའི་སེམས་ཅན་གྱི་དོན་ལ་བརྟན་པར་བཞུགས་པ། ཞལ་འཛུམ་པའི་མདངས་ལྡན་པ་ནི། སེམས་ཅན་གྱི་དོན་ལ་དགོངས་ཤིང་གདུལ་བྱ་ཚིམ་པར་བྱེད་པའི་ཆོས་སྒྲ་སྒྲོག་པ། སྤྱན་ཞི་བའི་ཉམས་དང་ལྡན་པ་ནི། སེམས་ཅན་རྣམས་ལ་ཁྲོ་བ་ཉེ་བར་ཞི་བའི་ཐུགས་རྗེས་གཟིགས་པ། རིན་པོ་ཆེའི་རྒྱན་དང་ན་བཟས་སྤྲས་པ་ནི། འདོད་པའི་ཡོན་ཏན་མ་སྤངས་རང་སར་དག་ཅིང་། དགོས་འདོད་ཕུན་སུམ་ཚོགས་པ་ཐམས་ཅད་འབྱུང་བའི་དོན་དུ་ཤེས་པར་བྱའོ། །ཕན་ཡོན་ནི། གནས་སྐབས་སུ་ལྷའི་རྣལ་འབྱོར་བསྒོམ་པའི་མིང་དང་། བརྡ་དང་། ཐ་སྙད་ལ་བརྟེན་ནས། རང་གི་སེམས་ཀྱི་ཉེར་ལེན་གྱི་རྒྱུ་དང་། ཆོ་གས་རྐྱེན་བྱས་ནས་རང་གི་སེམས་ཉིད་ལྷའི་རྣམ་པར་སྣང་ཞིང་། དེ་ལ་རྣལ་འབྱོར་པའི་སེམས་གནས་པར་བྱེད་པ་དང་། དེ་ལ་གོམས་པས། སྣང་སྲིད་ཐམས་ཅད་རྟེན་དང་བརྟེན་པ་སྒྱུ་མ་ལྟ་བུའི་རང་བཞིན་དུ་ཤེས་ནས། རྒྱུད་ལ་ཞེ་སྡང་མི་སྐྱེ་ཞིང་། མི་སྣང་བ་དང་། མང་པོ་གཅིག་དང་། གཅིག་མང་པོར་སྤྲུལ་པ་ལ་སོགས་པ་ལུས་ཀྱི་རྫུ་འཕྲུལ་ཅུང་ཟད་སྟོན་པར་ནུས་ལ། སྒོ་གསུམ་ལྷ་སྔགས་མི་རྟོག་པའི་རང་བཞིན་ཡིན་པ་ལ་ཡིན་པར་ཤེས་ནས། ཡེ་ཤེས་རྒྱུད་ལ་བསྐྱེད་ཅིང་། དེས་སངས་རྒྱས་ཀྱི་སྐུ་གསུང་ཐུགས་རང་གི་ལུས་ངག་ཡིད་གསུམ་ལ་མངོན་དུ་བྱས་ནས་བསྒོམ་པས། སྒྲོ་འདོགས་ནང་ནས་ཆོད་པ་ཞེས་བྱ་ཞིང་ས་བརྒྱད་པ་མངོན་དུ་བྱེད་ཅིང་མཐར་ཐུག་གཟུགས་སྐུ་འགྲུབ་བོ། །བསྐྱེད་རིམ་གྱི་སེམས་འཛིན་ནི་མན་ངག་ལྟར་རོ། །གཉིས་པ་རྫོགས་རིམ་ལ། རྣམ་གཞག་སྤྱི་ལྟར་དང་། ཉམས་ལེན་དངོས་ལ། རང་ཐུགས་རྗེ་ཆེན་པོར་གསལ་བའི་ལྟེ་བ་ནས་སྤྱི་གཙུག་གི་བར་དུ་རྩ་དབུ་མ་ཕྱི་དཀར་ལ་ནང་དམར་བ། དེའི་གཡས་སུ་རོ་མ་དམར་པོ། གཡོན་དུ་རྐྱང་མ་དཀར་པོ་གསལ་བཏབ་ལ་རླུང་རོ་ལན་གསུམ་དལ་གྱིས་བུས་ལ། དེ་ནས་སྣ་གཡས་གཡོན་གང་ནས་རྒྱུ་ངོས་བཟུང་ནས། དེའི་རྒྱུན་ཕྱིར་འགྲོ་བ་ཨོཾ་དཀར་པོ་ནང་དུ་འཇུག་པ་ཨཱཿདམར་པོ་ནང་དུ་གནས་པ་ཧཱུྃ་སྔོན་པོ་དྲན་པར་བྱས་ལ། རླུང་སོ་སོའི་ཁ་དོག་དང་ཚད་ལ་སོགས་པ་གསལ་བར་མཐོང་གི་བར་དུ་བསྒོམ་ན། ལས་བཞི་འགྲུབ་པ་ལ་སོགས་པའི་ཕན་ཡོན་རྣམས་འབྱུང་ངོ་། །ཕྲ་བ་ནི་རགས་པའི་རྡོར་བཟླས་མཐར་ཕྱིན་ནས་སྔར་གྱི་རྒྱུན་དེ་ཉིད་ལ་ཡིག་འབྲུ་གསུམ་དམིགས་པ་དོར་ནས། ཕྱིར་རྒྱུ་བ་དང་འོད་ཟེར་དཀར་པོའི་རྣམ་པ། ནང་དུ་འཇུག་པ་འོད་དམར་པོ་གནས་པ་འོད་སྔོན་པོ་བསྒོམ་ལ་མཐར་ཕྱིན་གྱི་བར་དུ་བསླབ་བོ། །དེ་མཐར་ཕྱིན་ནས་རླུང་ཁ་དོག་གསུམ་ཡང་སྤངས་ནས་སྒྲ་ཙམ་ལ་དམིགས་ཏེ་བསྒོམས་པས་གསལ་ལ་རྟོག་མེད་ཀྱིས་ཡེ་ཤེས་སྐྱེ་བ་སོགས་པའི་ཡོན་ཏན་དཔག་ཏུ་མེད་པ་འབྱུང་ངོ་།། ༈ །གསུམ་པ་བསྐྱེད་རྫོགས་ཟུང་འབྲེལ་ཕྱག་རྒྱ་ཆེན་པོའི་ཡེ་ཤེས་ལ་གོམས་པར་བྱ་བ་ནི། གོང་གི་བསྐྱེད་རྫོགས་དེ་དག་གིས་སྐྱེས་ན་དོན་འགྲུབ་ཀྱང་། འདིར་ལས་དང་པོ་པ་ལ་ཉམས་སུ་བླང་བདེ་བའི་ཕྱིར་དེ་ཁོ་ན་ཉིད་བསྒོམ་ཚུལ་ཅུང་ཟད་བརྗོད་ན། ཞི་གནས་དང་ལྷག་མཐོང་གཉིས་ལས། དང་པོ་ཞི་གནས་ཀྱི་ཏིང་ངེ་འཛིན་བསྒོམ་པ་ལ། ཚུལ་ཁྲིམས་དག་པ། འཇིག་རྟེན་གྱི་བྱ་བྲེལ་མེད་པ་གནས་དབེན་པ། གདམས་ངག་གི་སྒྲོ་འདོགས་ཆོད་པ་སོགས་ཡན་ལག་ཚང་བ་ཞིག་ཏེ། ཇོ་བོ་རྗེས། ཞི་གནས་འགྲུབ་པ་མ་ཡིན་པས། །མངོན་ཤེས་འབྱུང་བར་མི་འགྱུར་ལ། །དེ་ཕྱིར་ཞི་གནས་བསྒྲུབ་པའི་ཕྱིར། །ཡང་དང་ཡང་དུ་འབད་པར་བྱ། །ཞི་གནས་ཡན་ལག་རྣམས་ཉམས་ན། །རབ་ཏུ་འབད་དེ་བསྒོམ་བྱས་ཀྱང་། །ལོ་ནི་སྟོང་ཕྲག་དག་གིས་ཀྱང་། །ཏིང་འཛིན་འགྲུབ་པར་མི་འགྱུར་རོ། །ཞེས་གསུངས། དེ་ཡང་མི་གཡོ་བ་བཞི་ལྡན་དགོས་ཏེ། ལུས་མི་གཡོ་བ་ནི། རྐང་པ་སྐྱིལ་ཀྲུང་། ལག་པ་མཉམ་བཞག་སྟེ་རླུང་དབུ་མར་འཇུག་པའི་ཕྱག་རྒྱའམ། ས་གནོན་གང་བདེ། སྒལ་ཚིགས་བསྲངས། རྒྱ་མཚོ་རི་རབ་ལ་སྦྱོར། རོ་འཛིན་རང་གནས་སུ་འཕང་། མགྲིན་པ་ཅུང་ཟད་རྒུ་བར་བྱ། མིག་མཐོ་གང་ཙམ་གྱི་མདུན་གྱི་ནམ་མཁའ་ལ་བལྟ་ཞིང་། བྱ་བྱེད་ཐམས་ཅད་དང་བྲལ་བར་རང་ལུགས་སུ་འཇོག་པའོ། །མིག་མི་གཡོ་བ་ནི་མིག་མི་འགུལ་བ་སྟེ། འགུལ་ན་མིག་ལ་རྣམ་རྟོག་གི་རྩ་ཡོད་པས་རྣམ་རྟོག་སྣ་ཚོགས་འབྱུང་ངོ་། །མིག་གི་རྫི་མ་མི་འཁྲབ་པར་བྱ་ཞིང་མཆི་མ་དང་ཟུག་རྔུ་བྱུང་ན་དེ་ལ་སེམས་མ་ཤོར་བར་བྱ། དམིགས་རྟེན་ལ་བསླབ་ན། དམིགས་རྟེན་མི་གཡོ་བ་ནི། ཉེ་རིང་འཚམས་པར་དམིགས་རྟེན་སྐུ་གཟུགས་སོགས་སམ། འདི་སྔར་གྱི་བསྐྱེད་རིམ་བརྟན་པའི་གྲོགས་སུ་ཡང་འགྱུར་བས། སྔར་གྱི་མིག་གི་ལྟ་སྟངས་དང་མཐུན་པའི་མདུན་དུ་རང་གིས་བསྒོམ་པ་ལྟ་བུའི་ཐུགས་རྗེ་ཆེན་པོའི་སྐུ་ཅིག་དྲང་པོར་བཞག དེ་ལ་མིག་དང་ཤེས་པ་གཉིས་ཀ་ལྷན་གཏད། སྐུ་དེའི་ཆ་ཤས་ཕྲ་བ་ལ་ཡང་མི་དཔྱོད། རྣམ་པར་རགས་པ་ལས་ཀྱང་གཞན་དུ་ཡོངས་སུ་མི་གཞུག དེའི་ངང་ནས་སེམས་རང་ལུགས་སུ་ལྷོད་དེ་བཞག ཡང་ན་མིག་ལ་མི་གནོད་པའི་ཆེད་དུ་མེ་ཏོག་སྔོན་པོའམ། རས་དར་སྡོན་པོ་སོགས་ཀྱི་དམིགས་རྟེན་མི་གཡོ་བར་འཇོག་པའོ། །ཡང་ན་སྟོན་པའི་སྐུ་གསེར་གྱི་མདོག་ཅན་མདུན་དུ་བཞུགས་པར་བསམས་ཀྱང་རུང་གསུངས། ཡང་ན་རྟེན་མེད་རང་བབས་སུ་བཞག་ཀྱང་རུང་གསུང་ངོ་། །དེ་ལྟར་བཅའ་གཞི་རྣམས་གྲུབ་ནས། སྐྱབས་འགྲོ་ནས་བཟླས་པའི་བར་ཤར་བསྒོམ་དུ་ཉམས་སུ་བླངས་ལ། སེམས་དམིགས་རྟེན་གྱི་སྟེང་དུ་ཁྲིམས་ཀྱིས་བསྒྲིམ། དེ་ནས་ལྷོད་ཀྱིས་བསློད། དེ་གཉིས་རེས་འཇོག་ཏུ་བྱས་པས་སེམས་རྩེ་གཅིག་ཏུ་གནས་པ་མར་མེ་རླུང་གིས་མ་བསྐྱོད་པ་ལྟ་བུ་མ་བྱུང་བར་དུ་བསླབ། དེ་ལ་དང་པོར་སེམས་མི་གནས་པའི་སྟེང་དུ་སྔར་ལས་ཚབ་ཚུབ་མང་དུ་སོང་བ་སྙམ་བྱེད་པ་བྱུང་ན་སྐྱོན་དུ་མི་བལྟ། ཉམས་དང་པོ་རི་གཟར་གྱི་འབབ་ཆུ་ལྟ་བུ་ཞེས་བྱ་སྟེ། རྣམ་རྟོག་ངོ་ཤེས་ཀྱི་ཉམས་ཡིན། དེ་ལ་སོགས་པ་ཉམས་ཀྱི་སྐྱེ་ཚུལ་རྣམས་བླ་མས་རིམ་པར་ངོ་སྤྲད་དེ། སེམས་ཚུལ་མིན་ཡིད་བྱེད་ཀྱི་དབང་དུ་མི་འགྲོ་བའི། སེམས་རྩེ་གཅིག་པའི་ཏིང་ངེ་འཛིན་མ་ཐོབ་ཀྱི་བར་དུ་བསླབ་བོ།། ༈ །ལྷག་མཐོང་ལ། བླ་མ་གཉན་གྱི་གསུང་ཐད་སོ་ནི། འདི་ལྟ་སྟེ། གཞི་མ་བཅོས་པ་གཉུག་མའི་ལྟ་བ། ལམ་སྤྲོ་བསྡུ་མེད་པ་ཞི་ལྷག་ཟུང་འབྲེལ་གྱི་སྒོམ་པ། གློད་པ་རང་གྲོལ་གྱི་བསམ་གཏན་མ་ཡེངས་པ་དུས་གསུམ་གྱི་སངས་རྒྱས་ཀྱི་མན་ངག་དང་བཞི་ཡིན་གསུངས་ཏེ། འདི་ལ་དོན་ཚན་དང་པོའི་གཞི་ཞེས་པའི་དོན་ནི། གཞི་ལམ་འབྲས་གསུམ་གྱི་གཞི་སྟེ། འོག་གི་ལམ་ཞེས་པ་གཞི་ལམ་འབྲས་གསུམ་ལམ་ཡིན་དགོས་པ་བཞིན་ནོ། །མ་བཅོས་པ་ནི་གཞན་དུ་མ་བཅོས་པ་སྟེ། དེ་ལྟར་ན་གཞི་དྲན་སྣང་སྣ་ཚོགས་པ་འདི་གང་ཤར་ལས། གཞན་སྟོང་པ་ལ་སོགས་པར་མ་བཅོས་པ་སྟེ། སྟོང་པ་ལ་སོགས་པར་བཅོས་པ་ནི། སློབ་དཔོན་ཨཱརྻ་དེ་བས། སྐྱེ་མེད་ཅེས་དང་སྟོང་ཞེས་དང་། །བདག་མེད་ཅེས་པའི་སྟོང་པ་ཉིད། །དམན་པའི་བདག་ཉིད་གང་བསྒོམ་པ། །དེ་དག་འདིར་ནི་བདག་སྒོམ་པའོ། །ཞེས་གསུངས་པ་ལྟར། གཉུག་མ་གནས་ལུགས་ཀྱི་དོན་དང་མི་མཐུན་པས་སོ། །དེས་ན་ལྷག་མཐོང་གི་དོན་ནི། སེམས་ཉིད་གཉུག་མ་རང་བཞིན་གྱིས་སྤྲོས་དང་བྲལ་བ་སྒྲོ་འདོགས་ཆོད་ཅིང་། བློས་བྱས་ཚིག་གི་བརྗོད་པ་ཙམ་མ་ཡིན་པ་གནས་ལུགས་སྐྱེ་མེད་ཀྱི་ངོ་བོ་ལྷག་གིས་མཐོང་ཞིང་། བརྗོད་བྲལ་དུ་འཇོག་པ་ཙམ། ཀུན་རྫོབ་ཏུ་ཤེས་བྱའི་སྤུ་རིས་མ་འདྲེས་པ་འབྱེད་པའི་ཤེས་རབ་དང་ལྡན་པའོ། །དེ་བསྒོམ་པ་ལ་གསུམ་སྟེ། ཡུལ་སྣང་སེམས་སུ་སྒྲུབ་པ། སེམས་སྣང་སྒྱུ་མར་སྒྲུབ་པ། སྒྱུ་མ་རྟེན་འབྲེལ་དུ་བསྒྲུབ་པའོ། །དང་པོ་ནི། ཕྱི་ནང་སྣོད་བཅུད་འཁོར་འདས་ཀྱིས་བསྡུས་པ་འདི་ཐམས་ཅད་བྱེད་པ་པོ་གཞན་མེད་པར། རང་གི་སེམས་ཀྱིས་ཆོ་འཕྲུལ་དུ་ཐག་བཅད་དེ། དེ་ལྟར་ཡང་། ས་བཅུ་པའི་མདོ་ལས། ཀྱེ་རྒྱལ་བའི་སྲས་དག་ཁམས་གསུམ་པོ་འདི་ནི་སེམས་ཙམ་མོ། །ཞེས་དང་། རྡོ་རྗེ་གུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །གནས་པའི་དོན་དང་རྣམ་ཤེས་དག །ཕྱི་རོལ་གྱུར་པ་ཅུང་ཟད་མེད། །ཅེས་དང་། ཕྱག་རྒྱ་ཆེན་པོ་ཐིག་ལེའི་རྒྱུད་ལས། འགྲོ་དང་མི་འགྲོ་གང་ཞིག་ནི། །དེ་ནི་ཐམས་ཅད་སེམས་ཡིན་ནོ། །ཞེས་དང་། དོན་དམ་བསྙེན་པ་ལས། མ་སྐྱེས་པ་དང་མ་འགགས་པའི། །ཤེས་བྱ་གང་གི་འདི་མཐོང་བ། །དེ་ནི་རང་སེམས་གཞན་མ་ཡིན། །ཞེས་གསུངས་པ་ཡིན་ནོ། །ཞེས་ངོ་སྤྲད་པར་བྱའོ། །ད་གཉིས་པ་སྤྲོས་ཏེ་བཤད་པ་ལ། ནང་སེམས་ཀྱིས་དབང་གིས་དངོས་པོ་གཅིག་ཉིད་སྣང་བ་སྣ་ཚོགས་སུ་འཆར་བའི་ཚུལ་བཤད་པ་དང་། སེམས་གཅིག་ཉིད་སྣང་བ་སྣ་ཚོགས་སུ་འཆར་བའི་རྒྱུ་མཚན་བསྟན་པ་གཉིས། དང་པོ་ནི། མིའི་འགྲོ་བ་ལ་ཆུ་ཞེས་ཡོངས་སུ་གྲགས་པའི་ཆོས་འདི་ལ། འགྲོ་བ་རིགས་དྲུག་གིས་དུས་གཅིག་ཏུ་བལྟས་པ་ན། ལྷའི་འགྲོ་བ་ལ་བདུད་རྩི། དེ་བཞིན་དུ་ལྷ་མ་ཡིན་ལ་གོ་མཚོན། མི་ལ་ཆུ། དུད་འགྲོ་ལ་གནས། ཡི་དྭགས་ལ་རྣག་ཁྲག དམྱལ་བ་ལ་ཁྲོ་ཆུ་ཁོལ་མར་སྣང་བས་ཀྱང་། སྣང་བ་འདི་སེམས་ཉིད་རང་སྣང་བ་ཡིན་ཏེ། ཐེག་བསྡུས་ལས། དམྱལ་བ་ཡི་དྭགས་དུད་འགྲོ་དང་། །ལྷ་རྣམས་ཇི་ལྟར་རིས་རིས་སུ། །དངོས་གཅིག་ཡིད་ནི་ཐ་དད་ཕྱིར། །དོན་མ་གྲུབ་པར་འདོད་པ་ཡིན། །ཞེས་གསུངས་སོ། །ཡང་དམྱལ་བའི་ལྕགས་བསྲེགས་ཀྱི་ས་གཞི་དང་། དེ་ན་འབར་བའི་མེའི་ཕུང་པོ་ལ་བྱེད་པ་པོའི་སྐྱེས་བུ་གཞན་མེད་པས་ཀྱང་སྣང་བ་འདི་སེམས་ཉིད་རང་སྣང་ཡིན་ཏེ། སློན་དཔོན་ཞི་བ་ལྷས། ལྕགས་བསྲེགས་ས་གཞི་སུ་ཡིས་བྱས། །མེ་ཚོགས་དེ་དག་ཅི་ལས་བྱུང་། །དེ་འདྲ་དེ་དག་ཐམས་ཅད་ནི། །སྡིག་སེམས་ཡིན་པར་ཐུབ་པས་གསུངས། །ཞེས་གསུངས་སོ། །ཡང་རྫོགས་པའི་སངས་རྒྱས་ཀྱི་ལོངས་སྐུའི་ཞིང་རྒྱ་ཡོངས་སུ་མ་ཆད་པ་བཞིན་དུ། སེམས་ཅན་རྣམས་ཀྱི་སེམས་ཡོངས་སུ་དག་མ་དག་ཅི་རིགས་པའི་དབང་གིས། ཁམས་གསུམ་ན་རིགས་དྲུག་གི་གནས་བཟང་ངན་ཐ་དད་པར་སྣང་བས་ཀྱང་། སྣང་བ་འདི་ཐམས་ཅད་སེམས་ཉིད་རང་སྣང་བ་ཡིན་ཏེ། དྲི་མ་མེད་པར་གྲགས་པའི་བསྟན་པའི་མདོ་ལས། ཤཱ་རིའི་བུ་སངས་རྒྱས་ཀྱི་ཞིང་གཅིག་ཏུ་སྐྱེས་ཀྱང་། སེམས་ཅན་རྣམས་ཀྱི་སེམས་ཇི་ལྟར་ཡོངས་སུ་དག་པ་བཞིན་དུ། སངས་རྒྱས་རྣམས་ཀྱི་ཞིང་གི་ཡོན་ཏན་བཀོད་པ་མཐོང་ངོ་། །ཞེས་གསུངས། དེ་ལྟར་སྣང་བ་སེམས་སུ་ཐག་བཅད་ནས། གནས་པ་དང་། འགྱུ་བས་བསྡུས་པའི་སེམས་འདི་ལ་རང་བཞིན་གྱིས་གྲུབ་པའི་ཆ་ཅི་འདྲ་ཞིག་འདུག་ཅེས། འ་ལེ་འོ་ལེ་མ་ཡིན་པར་དཔྱད་པར་ཞུ་བྱས་ཏེ་སློབ་མ་རྣམས་བརྟག་དཔྱད་བྱར་གཞུག དེ་ཡང་སྐྱབས་འགྲོ་ནས་ཞི་གནས་ཀྱི་བར་ཉམས་སུ་བླངས་ནས། སྔར་བཤད་པ་ལྟར་ཆོས་ཐམས་ཅད་རང་གི་སེམས་སུ་འདུག་ཅིང་། སེམས་དེའི་གནས་ལུགས་ཇི་ལྟ་བུ་ཞིག་ཡིན་སྙམ་དུ་བསམ་ཞིང་འཚོལ་བའོ། །དེ་ཡང་གཞན་གྱི་རྗེས་ཟློས་དང་། ཚིག་སྐམ་གྱིས་གོ་བ་ཙམ་མ་ཡིན་པར་སློབ་མ་རེ་རེ་ནས་ཟུར་དུ་བཀར་ལ་ཐག་བཅད་དགོས་སོ། །དེ་ཡང་ལ་ལ་སྔར་གྱི་ཞི་གནས་རང་ཡིན་པ་མི་འདུག་ཟེར་བ་དང་། ལ་ལ་ཅི་ཡང་མེད་པའི་སྟོང་པ་གཅིག་འདུག་ཟེར་བ་དང་། ལ་ལ་ངོས་བཟུང་འདི་ཡིན་རང་མེད་པའི་ས་ལེ་སིང་ངེ་བ་ཅིག་འདུག་ཟེར་བ་འོང་སྟེ། དེ་ཙམ་གྱིས་ཀྱང་ཚོད་མི་བཟུང་བར་བག་ཙམ་མགོ་བསྐོར་ཞིང་དྲི། དེ་ལྟར་ཡང་ཡང་ཉམས་ལྟ་བྱས་ནས་གནས་པ་ལས་མི་འདུག་ཟེར་ན་ད་དུང་གསོལ་བ་འདེབས་ཤིང་མནྜལ་ཕུལ་ལ། གནས་པའི་ངོ་བོ་དེ་ཀ་ཅི་འདྲ་ཞིག་འདུག་ཐག་ཆོད་པར་ལྟོས་ཤིག་བྱས་ལ་ཞག་འགའ་སྒོམ་དུ་གཞུག ཅི་ཡང་མེད་པའི་སྟོང་པ་ཞིག་འདུག་ཟེར་ན། འོ་ན་ཁྱེད་ལ་སེམས་གཏན་མེད་ན་ཁྱེད་རང་ས་རྡོ་སོགས་དང་ཁྱད་མེད་དུ་སོང་བས་མ་བཟང་། འོན་ཀྱང་ད་དུང་སྟོང་པ་དེའི་ངང་ལས་གསལ་རིག་སོགས་ཀྱི་རྣམ་པ་ཅི་འདུག་ཀའང་ལྟོས་དང་། ཅི་ཡང་མེད་པར་ཤེས་མཁན་དེ་སུ་ཡིན་པར་འདུག་ལེགས་པར་ལྟོས་ཤིག་བྱས་ལ་ཞག་འགའ་སྒོམ་དུ་གཞུག དེ་ལྟར་བྱས་པས་ལྟ་ཚུལ་དེ་གཉིས་གང་གིས་ཀྱང་ངོ་མཐོང་བ་ཤས་ཆེ། དེ་ལྟར་བྱས་ཀྱང་ངོ་མ་མཐོང་ན་སླར་ཡང་བསག་སྦྱང་གི་རྣལ་འབྱོར་གྱི་དམིགས་པ་རྣམས་བསྐྱར་ནས་འཇུར་ལ་བཏབ་པར་བྱའོ། །སྔར་གྱི་ཞི་གནས་ཀྱི་སྐབས་དང་མི་འདྲ་བར། གནས་པའི་དུས་ཀྱི་སེམས་དེ་ལ་བདེ་གསལ་མི་རྟོག་པ་ལ་སོགས་པའི་ངོས་བཟུང་མེད་བཞིན་དུ། རྗེན་ནེ། ལྷང་ངེ་བའི་རྣམ་པ་ཇི་བཞིན་བཤད་དུ་མི་བཏུབ་པ་ཅིག་འདུག་ཟེར་ན་ངོ་མཐོང་བ་ཡིན་ནོ། །དེ་ནས་གཉིས་པ་འགྱུ་བའི་རྣམ་རྟོག་ལ་སྒྲོ་འདོགས་དཔྱོད་པའི་ཚུལ་ནི། ལུས་གནད་ནས་བླ་མ་ལ་གསོལ་བ་འདེབས་པའི་བར་སྔར་ལྟར་ལ། ཁྱད་པར་བདག་གི་འགྱུ་བའི་སེམས་ཀྱི་བཞུགས་ཚུལ་རྟོགས་པར་བྱིན་གྱིས་བརླབས་ཏུ་གསོལ། ཞེས་གསོལ་བ་བཏབ། དེ་ནས་རང་གི་སེམས་རང་ལུགས་སུ་ལྷོད་བཞག་གོ །དེ་ནས་ལྷག་གནས་པ་ན་གནས་པ་དེའི་ངོ་བོ་ལ་ཆེར་བ་གཅིག་ལྟོས་དེ་ཡང་རྟོག་པ་གཅིག་རང་འགྱུས་སུ་འགྱུར་པའམ། ཆེད་དུ་གཏད་ནས་འགྱུར་བཅུག་ལ་དེའི་ངོ་བོ་ལ་ཅེར་བ་གཅིག་ལྟོས། དེ་གཉིས་ངོ་བོ་ལ་ཁྱད་པར་འདུག་གམ་མི་འདུག འདུག་ན་ཅི་འདྲ་ཞིག་འདུག་ཡང་ཡང་དུ་ཐག་ཆོད་པར་ལྟོས། སྐབས་སུ་གསོལ་བ་དུང་དུང་པ་ཐོབ་ལ་ལྟོས། དེ་ལྟར་བྱས་པས་གནས་པ་དང་འགྱུ་བ་ལ་ཁྱད་པར་མི་འདུག དེ་གཉིས་ཀའི་ངོ་བོ་གསལ་སྟོང་དུ་འདུག་ཟེར་ན། འོ་ན་རྟོག་པ་དེ་ཡལ་བའི་རྗེས་ལ་གསལ་སྟོང་དུ་འོང་གི་འདུག་གམ། རྟོག་པ་ཏོལ་ལེ་བ་དེ་ཀ་གསལ་སྟོང་དུ་འདུག དང་པོ་ལྟར་འདུག་ཟེར་ན་ངོ་མ་མཐོང་བ་ཡིན་པས། ཁྱེད་རང་རྟོག་པ་གཅིག་སྐྱེས་གཉིས་སྐྱེས་ཇི་ཙམ་སྐྱེས་ཀྱང་དགག་དོན་མེད་པས། གང་སྐྱེ་སྐྱེ་སྐྱེ་རུ་ཆུག ངོ་མ་ཤེས་པ་ལ་ཡང་མ་ཤོར་བར། གཅིག་སྐྱེས་ངོས་བཟུང་། གཉིས་སྐྱེས་ངོས་བཟུང་། ཡང་རེས་འགའ་རྟོག་པ་ལ་བཟོ་མ་བྱེད་པར་ཁོ་རང་གི་སྟེང་དུ་ལྷོད་དེ་གཞོག རེས་འགའ་ངའི་སེམས་ཟེར་བའི་གསལ་གསལ་རིག་རིག་པོ་འདི་ལ་ངོས་བཟུང་རང་ཅི་འདྲ་ཞིག་འདུག གཞི་རྩ་རང་ཅི་འདྲ་ཞིག་འདུག བདེན་པའི་ཆ་རང་ཅི་འདྲ་ཞིག་འདུག ལེགས་པར་ཐག་ཆོད། དེ་ཡང་ཡུན་རིང་དུ་མི་ལྟ། ཡུད་ཙམ་ཡུད་ཙམ་དུ་ལྟོས། ཞེས་སོགས་སློབ་མའི་ཉམས་དང་སྦྱར་ཞིང་དམིགས་པའི་མདེ་ཁ་བསྒྱུར་བས། རྟོག་པ་ཏོ་ལེ་བ་འདི་ཀ་འགྱུ་བཞིན་དུ་ངོས་བཟུང་མེད། ངོས་བཟུང་མེད་བཞིན་དུ་འགྱུ་བས་གསལ་སྟོང་དུ་གདའ་ཟེར་ན་ངོ་མཐོང་བ་ཡིན་ནོ།། ༈ །ད་གཉིས་པ་ངོ་སྤྲད་པ་ལ། ནང་གི་སེམས་སྤྱིར་ངོ་སྤྲད་པ་དང་། ཁྱད་པར་རྣམ་རྟོག་ངོ་སྤྲད་པ་གཉིས། དང་པོ་ལ། སེམས་འདི་ཁྱད་པར་གསུམ་དང་ལྡན་པར་ངོ་སྤྲད་པ་དང་། ཁྱད་པར་གསུམ་ལྡན་གྱི་སེམས་སངས་རྒྱས་སུ་ངོ་སྤྲད་པ་གཉིས། དང་པོ་ནི། འདིར་རེ་ཞིག་སེམས་འདི་ལ་ལྡོག་ཆ་གསུམ་དུ་དབྱེ་བར་བྱ་སྟེ། སྟོང་པ་སེམས་ཀྱི་རང་བཞིན། གསལ་བ་སེམས་ཀྱི་མཚན་ཉིད། ཟུང་འཇུག་སེམས་ཀྱི་ངོ་བོ་གསུམ་དུ་འབྱེད། དེ་ལ་དང་པོ་ནི། ནང་འཛིན་པའི་སེམས་ལ་སེམས་མཉམ་པར་འཇོག་ཚུལ་དང་། དེ་ལྟར་བཞག་པ་ལ་ཤེས་རབ་ཀྱི་དབང་པོས་དཔྱོད་ཚུལ་སྔར་བཤད་པ་ལྟར་བྱས་པ་ན། སེམས་འདི་ཡོད་མེད་ལ་སོགས་པ་གང་དུ་ཡང་ངོས་བཟུང་དུ་མེད་ཅིང་། འདི་དང་འདི་ཞེས་བྱ་བའི་མིང་གདགས་སུ་མ་བཏུབ་པ། བློའི་ཡུལ་ལས་འདས་པ་ལྟ་བུ་ཅིག་འདུག་པ་དེ་ལ་སྟོང་པ་སེམས་ཀྱི་རང་བཞིན་ཟེར་བ་ལགས། དེ་ལྟ་བུའི་སྟོང་པ་དེ་ནི་གནས་པ་དང་འགྱུ་བ་ལས་སོགས་པའི། གཟུགས་དང་སྒྲ་ལ་སོགས་པའི་དྲན་སྣང་ཐམས་ཅད་ལ་ཁྱབ་བྱེད་དུ་ཞུགས་པས་ཆོས་གང་ལ་ཡང་འདི་ལ་ཁྱབ་འདི་ལ་མ་ཁྱབ་མེད་དོ། །སྟོང་པའི་དོན་ཡང་ཡོད་མེད་དམ་འཁོར་འདས་ལ་སོགས་པ་ནས། ཐ་ན་སྟོང་པ་ཙམ་དུ་ཡང་མ་གྲུབ་སྟེ། ཆོས་ཀྱི་ཕྱག་རྒྱའི་མདོ་ལས། བཅོམ་ལྡན་འདས་སྟོང་པ་ཉིད་ཅེས་བྱ་བའི་ཚིག་དོན་གང་ལགས། བཀའ་བསྩལ་པ། ཤཱ་རིའི་བུ་སྟོང་པ་ཉིད་ཅེས་བྱ་བ་ནི་གདགས་སུ་མེད་པའོ། །ཞེས་དང་། གོ་ཆ་བཀོད་པའི་མདོ་ལས། སྟོང་པ་ཉིད་ལ་སྟོང་པ་ཉིད་དུ་མི་ལྟའོ། །སྟོང་པ་ཉིད་ལས་ལོགས་ཤིག་ཏུ་ཡང་སྟོང་པ་ཉིད་དུ་མི་ལྟའོ། །ཞེས་དང་། ཕྱིར་མི་ལྡོག་པ་འཁོར་ལོའི་མདོ་ལས། བརྗོད་པ་ཐམས་ཅད་ཆད་པ་ནི། །སྟོང་པ་ཉིད་ཅེས་རབ་ཏུ་བརྟན། །ཞེས་གསུངས་ཏེ། ཚུལ་འདི་སྔ་ཕྱི་ཐམས་ཅད་དུ་དྲན་པར་བྱའོ། །གསལ་བ་དང་ཟུང་འཇུག་གཉིས་ནི། སེམས་གནས་འགྱུ་ལ་སོགས་པ་བྱེ་བྲག་སོ་སོའི་དབང་གིས་ཅུང་ཟད་མི་འདྲ་སྟེ། དེ་ལ་དང་པོ་གནས་པའི་དབང་དུ་བྱས་ན། སྔར་གྱི་རང་བཞིན་སྟོང་པ་དེའི་ངང་ནས་གསལ་སིང་ངེ་བའམ། རྗེན་ནེ་ཡེར་རེ་བའི་རྣམ་པར་གསལ་བར་གནས་པ་དེའི་མཚན་ཉིད་ཡིན་པས། དེ་ལ་གསལ་བ་སེམས་ཀྱི་མཚན་ཉིད་ཟེར། སྟོང་གསལ་གཉིས་པོ་དེ་གནས་པ་གཅིག་གི་ངོ་བོར་དབྱེར་མེད་པ་དེ་ལ་ཟུང་འཇུག་སེམས་ཀྱི་ངོ་བོ་ཟེར་བ་ཡིན་ནོ། །གཉིས་པ་འགྱུས་པའི་དབང་དུ་བྱས་ན། སྔར་གྱི་སྟོང་པ་དེའི་རང་ནས་དད་མོས་སམ། ཆགས་སྡང་ལ་སོགས་པ་དུངས་དུངས་ལམ་ལམ། དུར་དུར་གྲེང་གྲེང་བ་དེ་འགྱུས་པ་དེ་དང་དེའི་མཚན་ཉིད་ཡིན་པས། དེ་ལ་གསལ་བ་སེམས་ཀྱི་མཚན་ཉིད་ཟེར། སྔར་གྱི་སྟོང་པ་ཅི་ཡང་མ་གྲུབ་པ་དེ་དང་། འགྱུས་པའི་ཤེས་པ་བཀྲ་ཧྲ་མི་བ་དེ་གཉིས་སོ་སོ་མ་ཡིན་པ་ཐ་མི་དད་པ་དེ་ལ་ཟུང་འཇུག་སེམས་ཀྱི་ངོ་བོ་ཟེར་བ་ཡིན་ནོ། །དེས་ན་དེ་ལྟར་ངོ་སྤྲད་པ་དེ་ཁྱེད་རང་གི་མྱོང་བ་དང་། ཨེ་མཐུན་པར་འདུག་ཅེས་ངོ་སྤྲད་པར་བྱའོ། །སེམས་ཀྱི་གནས་ལུགས་དེ་ལྟར་ཡིན་ན། འཁོར་འདས་ཀྱི་སྣང་བ་སྣ་ཚོགས་པ་འདི་ཇི་ལྟར་ཡིན་ཞེ་ན། དེ་ལ་སྒྱུ་མ་དང་རྟེན་འབྲེལ་དུ་སྒྲུབ་པ་གཉིས་བརྗོད་བྲལ་དུ་ངེས་ཤེས་བསྐྱེད་པ་སྟེ། དེ་ཡང་ཕྱི་རོལ་གྱི་སྣང་བ་སྣ་ཚོགས་པ་འདི་དག་བྱེད་པ་པོ་གཞན་གྱིས་བྱས་པ་མ་ཡིན་གྱིས། རང་གི་སེམས་ལ་བག་ཆགས་སྣ་ཚོགས་པས་དེ་ལྟར་སྣང་བ་ཡིན། རྨི་ལམ་གྱི་སྣང་བ་དང་ཁྱད་པར་མེད་དོ། །ཞེས་ཐག་བཅད་དེ། རྣལ་འབྱོར་གྱི་དབང་ཕྱུག་ཆེན་པོ་ཤྲཱི་ཛ་ག་ཏ་མི་ཏྲའི་ཞལ་ནས། ཐོག་མ་བར་དང་མཐར་རིམ་བཞིན། །རྩ་བ་ངོ་བོ་བྱེད་བྲལ་བ། །རྨི་ལམ་གྱིས་ནི་མར་མེ་བཞིན། །ཞེས་དང་། མཉམ་སྦྱོར་ལས། ཨེ་མ་སངས་རྒྱས་ཀུན་གྱི་གསང་། །རྫོགས་པའི་སངས་རྒྱས་སྐྱེ་བ་མེད། །སྐྱེ་བ་མེད་པས་ཐམས་ཅད་སྐྱེས། །སྐྱེས་ཙམ་ཉིད་ནས་སྐྱེ་བ་མེད། །ཅེས་གསུངས་པ་ལྟར། སེམས་ཉིད་འདི་དང་པོ་གང་ནས་བྱུང་། བར་དུ་གང་ན་གནས། ཐ་མ་གང་དུ་འགྲོ་བརྟག་པས། དཔེར་ན་སྒྱུ་མའི་རྟ་གླང་འདྲ་བར། དང་པོ་གང་ནས་ཀྱང་མ་སྐྱེས་ཤིང་། རྒྱུ་རྐྱེན་གང་གིས་ཀྱང་མ་སྐྱེས་པ་ཡེ་སྟོང་རྩ་བྲལ་གཅིག་ཏུ་འདུག་པར་རང་གི་ངོ་བོ་མོ་གཤམ་གྱི་བུ་ལྟར་བདེན་པ་མེད། དབྱིབས་དང་ཁ་དོག་ཏུ་མ་གྲུབ་པས་འགྱུས་པ་སྟོང་འགྱུས། སྣང་བ་སྟོང་སྣང་དུ་འདུག མཐར་འགག་པ་མེད་ཅིང་། བྱེད་པ་ཐམས་ཅད་དང་བྲལ་ཏེ། འགྱུས་པ་རང་གཅིག་ཏུ་འདུག དེ་གཉིས་ཀ་རྣམ་ཐར་སྒོ་གསུམ་གྱི་ངོ་བོ་ཡང་ཡིན་ཏེ། ཤྲཱི་ཛཱ་ག་ཏ་མི་ཏྲས། འགྲོ་འོང་གནས་ནི་སྐྱེ་འགག་དག །རྣམ་རྟོག་སྟོང་པ་ཉིད་རྣམ་གསུམ། །ཞེས་པ་ལྟར། དང་པོ་སྐྱེ་བ་མེད་པ་རྣམ་པར་ཐར་པའི་སྒོ་མཚན་མ་མེད་པ། བར་དུ་གནས་པ་མེད་པ་རྣམ་པར་ཐར་པའི་སྒོ་སྟོང་པ་ཉིད། ཐ་མ་འགག་པ་མེད་པ་རྣམ་པར་ཐར་པའི་སྒོ་སྨོན་པ་མེད་པའོ། །དེས་ན་སེམས་འདི་དང་པོ་མ་སྐྱེས་པས་ཐ་མ་རྐྱེན་གྱིས་མི་འཇིག དུས་བློ་བུར་དུ་མ་བྱུང་བས། གང་སྟོང་འཕེལ་འགྲིབ་མེད། སྣང་སྲིད་ཀུན་ལ་ཁྱབ་པས་ཕྱོགས་རིས་སུ་མ་ཆད། དངོས་པོ་དང་མཚན་མར་མ་གྲུབ་པས་འདིའོ་ཞེས་མཚོན་དུ་མེད། ཅི་ཡང་མ་འགགས་ཅི་ཡང་མ་གྲུབ་པས། རྟག་ཆད་ཀྱི་མཐའ་ལས་འདས། དུས་གསུམ་འཕོ་འགྱུར་མེད་པས་སྐྱེ་འཆི་ལ་གསལ་འགྲིབ་མེད། རང་བཞིན་ཡེ་ནས་དག་པས་འཁོར་བའི་སྐྱོན་གྱིས་མ་གོས་པ་རང་བཞིན་གྱི་སངས་རྒྱས་ཡིན་ཏེ། ཀྱེའི་རྡོ་རྗེ་ལས། སེམས་ཅན་རྣམས་ནི་སངས་རྒྱས་ཉིད། །ཅེས་སོ། །དེ་ནི་ཆོས་ཐམས་ཅད་ཀྱི་རང་བཞིན་ཡང་ཡིན་ཏེ། ཡབ་སྲས་མཇལ་བའི་མདོ་ལས། ཀྱེ་རྒྱལ་བའི་སྲས་དག ཁམས་གསུམ་པོ་འདི་དག་ནི་སེམས་ཙམ་མོ། །ཞེས་སོ། །དེ་ལྟར་བློས་ལེགས་པར་གཞལ་ཏེ། ཆོས་ཐམས་ཅད་སེམས། སེམས་སྟོང་པ། སྟོང་པ་སྤྲོས་བྲལ་ནམ་མཁའ་དྭངས་པ་ལྟ་བུར་ཐག་བཅད་དོ། །དེ་ལ་སེམས་ཀྱི་བཞག་ཐབས་བསྟན་པ་ནི། སློབ་དཔོན་བྲམ་ཟེ་ཆེན་པོས། གང་ལ་ཞེན་པ་ཡོད་ན་དེ་ཡང་ཐོང་། །རྟོགས་པར་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་ཞིག་སུས་ཀྱང་མཐོང་མི་འགྱུར། །ཞེས་དང་། སློབ་དཔོན་འཕགས་པ་ཀླུ་སྒྲུབ་ཀྱིས་ཀྱང་། གླང་ཆེན་ལོམས་ནས་སེམས་ཚགས་ཆུད་པ་ལྟར། །འགྲོ་འོང་བཅད་ནས་ང་ཡི་དམ་པ་སྟེ། །འདི་ལྟར་རྟོགས་སོ་ང་ལ་ཆོས་ཅི་དགོས། །ཞེས་པ་ལྟར། དང་པོ་སེམས་ཀྱི་སེམས་ལ་ནང་དུ་གནས་ཏེ། དུས་གསུམ་དང་འབྲེལ་བའི་ཤེས་པ་གང་ཡིན་བརྟག་པ་དང་། འབྲེལ་བ་མ་ཡིན་ན། འདས་པའི་རྗེས་མི་བཅད་ཅེས་དྲན་པར་བྱ། མ་འོང་པ་ཡིན་ན་སྔུན་མི་བསུ་པ་དྲན་པར་བྱ། ད་ལྟར་གྱི་ཤེས་པ་ཡིན་ན་ཐུག་འཕྲད་དུ་རང་བཞིན་མེད་པར་དྲན་པར་བྱ་སྟེ། དུས་གསུམ་གྲི་སྤྲོས་པ་བཅད་ནས་སེམས་སྤྲོས་བྲལ་གྱི་ངང་དུ་བླན་ནས་འཇོག་པའོ། །དེར་མ་ཟད་འགྱུས་པའི་རྟོག་པ་ཁོ་རང་གི་ཆེར་བལྟས་པས་ཆུ་ཟླ་ལྟར་བཅིངས་གྲོལ་གང་ཡང་མེད་པར་སྣང་སྟོང་དུ་ལྷག་གི་མཐོང་བ་དེ་ཀའི་ངང་ལས་ལུས་སེམས་མ་བཅོས་པར་སྔར་ལྟར་བཞག་སྟེ། སེམས་ཉིད་ངལ་བསོར། བུ་ཉོན་གང་ལ་རྣམ་པར་རྟོག །འདིར་བདག་མ་བཅིང་མ་གྲོལ་ཕྱིར། །མ་ཡེངས་མ་བཅོས་རང་གར་ནི། །ཀྱེ་ཧོ་དུབ་པ་ངལ་སོས་ཤིག །ཅེས་སོ། །གཞན་ཡང་ཏིང་ངེ་འཛིན་གྱིས་ཡོན་ཏན་དྲན་པར་བྱས་ནས་བྱིང་རྒོད་འདུལ་ཞིང་ཉོན་མོངས་རྣམ་རྟོག་གི་ཉེས་པ་དྲན་པར་བྱ་སྟེ། ཏིང་ངེ་འཛིན་ལ་མི་དགའ་བའི་སྐྱོན་གསལ་ལོ། །གདམས་ངག་བརྗེད་ནས་བརྣབ་སེམས་ལྔ་སོགས་པའི་ཉོན་མོངས་རྣམ་རྟོག་འཕྲོ་ན་སྔར་གྱི་མན་ངག་དྲན་པ་ཙམ་གྱི་ཞི་བར་བྱས་པས་སེམས་ལ་འབད་རྩོལ་ཡོད་པ་དེ་སྲིད་དུ་ཏིང་ངེ་འཛིན་རང་གི་ངང་གིས་འབྱུང་བ་ཐོབ་སྟེ་དེ་མ་བཅོས་པར་ལྟ་བ་མཁས་པ་གླང་པོ་ཆེ་སྐྱོང་བ་ལྟ་བུའི་མན་ངག་གོ །དེ་ལྷར་སེམས་ལ་བཅོས་སླད་མེད་པར་དེའི་ཉམས་དང་མ་བྲལ་བཞིན་ནོ། །རྣམ་རྟོག་སྣ་ཚོགས་ཀྱི་སྟེངས་དུ་བློ་ཆམ་གྱི་བཏང་བས་རྣམ་རྟོག་གང་ཤར་ཐམས་ཅད་ཀྱི་ངོ་བོ་བློ་བྲལ་དུ་ལྷག་སོང་ནས་ཐམས་ཅད་མི་རྟོག་པའི་ཡེ་ཤེས་འབའ་ཞིག་ཏུ་རང་གི་ངང་གི་སྙིང་པོ་ལ་མ་ལྟོས་པར་འགྲོ་བ་འབྱུང་སྟེ་དེ་ནི་མཐར་ཅི་དགར་བཞག་ལ་གཟིངས་ཐོག་ནས་བྱ་འཕུར་བ་ལྟ་བུའི་མན་ངག་གོ །གནས་ལུགས་དེ་ཉིད་ལ་གཞི་ཕྱག་རྒྱ་ཆེན་པོ་ལམ་ཕྱག་རྒྱ་ཆེན་པོ་འབྲས་བུ་ཕྱག་རྒྱ་ཆེན་པོ་གསུམ་དུ་ཡོད་པའི་གཞི་ཕྱག་རྒྱ་ཆེན་པོ་ནི་སེམས་གསལ་སྟོང་ཟུང་འཇུག་ཡིན་པར་བཤད་ཟིན་ལ། ལམ་ཕྱག་རྒྱ་ཆེན་པོ་ནི་གཞི་དེ་མངོན་དུ་གྱུར་པའི་ཐབས་སྣང་སྟོང་ཟུང་འཇུག་རིག་སྟོང་ཟུང་འཇུག བསྐྱེད་རྫོགས་ཟུང་འཇུག བདེ་སྟོང་ཟུང་འཇུག་སོགས་མང་དུ་ཡོད་ཀྱང་དོན་སྤྲོས་བྲལ་དེ་ཁོ་ན་ཉིད་དོ། །འབྲས་བུ་ཕྱག་རྒྱ་ཆེན་པོ་ནི་ལམ་ཕྱག་རྒྱ་ཆེན་པོ་བསྒོམས་པས་རྣལ་འབྱོར་པའི་སྲོག་སྟོང་པ་ཉིད་ཀྱི་སྐུ་ལ་ཞུགས་ཏེ། སེམས་རྟོག་མེད་རླུང་འཕོ་མེད་ཁམས་འཛག་མེད་ཀྱི་ཏིང་ངེ་འཛིན་མཐར་ཕྱིན་པའི་རྡོ་རྗེ་གསུམ་གྱི་བདག་ཉིད་ཡོན་ཏན་བསམ་གྱིས་མི་ཁྱབ་པ་ཉིད་དོ། །ལུང་རྣམས་ནི་མངས་ཀྱི་དོགས་ནས་མ་སྤྲོས་སོ། །ཇི་སྐད་བཤད་པ་དེ་དག་ཚེ་འདིའི་གཡེངས་རྐྱེན་སྤངས་ནས་རྩེ་གཅིག་ཏུ་བསྒོམ་དགོས་ཏེ་མ་བསྒོམ་ན་ཏིང་ངེ་འཛིན་གྱི་ཡོན་ཏན་གང་ཡང་མི་འབྱུང་ཞིང་བསྡུས་རྒྱུད་དུ། རྣལ་འབྱོར་པ་རྣམས་འཁུ་བར་བྱེད་ན་ངུ་འབོད་ལ་སོགས་དམྱལ་བ་ཆེན་པོ་རྣམས་ཀྱི་ཐར་འགྲོར་གྱུར། ཞེས་པ་དང་། འཕགས་པ་སྡོང་པོ་བཀོད་པ་ལས། ཡང་དག་སངས་རྒྱས་བསྟན་པ་འདི། །ཐོས་པ་ཙམ་གྱིས་མི་འགྲུབ་བོ། །དཔེར་ན་ལ་ལ་ཆུ་ཀླུང་གིས། །སྟོབས་མེད་ནན་གྱི་ཁྱེར་བ་དག །སྐོམ་ནས་ཤི་བར་གྱུར་པ་བཞིན། །མ་བསྒོམས་ཆོས་ཀྱང་དེ་བཞིན་ནོ། །ཞེས་དང་འཕགས་པ་སྡོང་པོ་བཀོད་པ་ལས། དཔེར་ན་མཚོ་ཆེན་མཉམ་པ་ཞིག །སྐྱེ་བོ་ཐམས་ཅད་སྒྲོལ་བྱེད་ཀྱང་། །བདག་ཉིད་ཆུས་ནི་འཆི་འགྱུར་བ། །མ་བསྒོམ་ཆོས་ཀྱང་དེ་བཞིན་ནོ། །ཞེས་སོ། །དེས་ན་སྔར་བསྟན་པའི་ཏིང་ངེ་འཛིན་དེའང་མ་ཡིས་བུ་བསྐྱང་བ་བཞིན་དུ་བསམ་གཏན་གྱི་མ་མས་བྱང་ཆུབ་མ་ཐོབ་ཀྱི་བར་དུ་བསྐྱངས་ཤིང་། མཆོད་པ་རྣམས་ཀྱིས་ནང་ནས་མཆོག་ཏུ་གྱུར་པ་རྣམ་པར་མི་རྟོག་པའི་ཡེ་ཤེས་མཉེས་པར་བྱས་པས་དཔག་ཏུ་མེད་པའི་སྲིད་པ་གཅོད་པར་བྱེད། ཅེས་སོ།། ༈ །གཉིས་པ་རྗེས་ཐོབ་ཀྱི་རྣལ་འབྱོར་ལ་དྲུག་ལས། བཟའ་བ་ཟས་ཀྱི་རྣལ་འབྱོར་ནི། བཟའ་བཏུང་ཅི་ཡོད་ཨོཾ་ཨཱཿཧཱུྃ་ལན་གསུམ་གྱིས་བདུད་རྩིར་བྱིན་གྱིས་བརླབས་ནས་ཕུད་མཆོད་དང་། ཆང་བུ་ལ་སོགས་པ་བྱ། དེ་ནས་རང་ཀུན་འདུས་རྣམ་གཉིས་དང་ཅི་སྣང་ཐུགས་རྗེ་ཆེན་པོར་གསལ་བ་ཐམས་ཅད་ཀྱིས་གསོལ་བར་བསམ་ལ་ཚིམ་པར་ལོངས་སྤྱད་པར་བྱའོ།། ༈ །བགོ་བ་གོས་ཀྱི་རྣལ་འབྱོར་ནི། གོས་ཅི་འབྱོར་ཐམས་ཅད་འབྲུ་གསུམ་བརྗོད་པས་ལྷ་རྫས་ཀྱི་ན་བཟར་བྱིན་གྱིས་བརླབས་ཏེ། རང་དང་ལྷ་ཐམས་ཅད་ཀྱི་སྐུ་ལ་གསོལ་བར་བསམ་ལ་བགོ་བར་བྱའོ།། ༈ །འདུག་པ་གནས་ཁང་གི་རྣལ་འབྱོར་ནི། ཡུལ་ཕྱོགས་སམ། གནས་ཁང་གང་ཡིན་དང་། ཁྱད་པར་བསྟན་གང་ཡིན་ལ་འབྲུ་གསུམ་གྱིས་གཞལ་ཡས་ཁང་དང་པད་ཟླའི་གདན་ཏུ་བྱིན་གྱིས་བརླབས་ཏེ་ཀུན་འདུས་རྣམ་གཉིས་ལྷ་རྣམས་དང་བཅས་པ་བཞུགས་པར་བསམ་ལ་ལོངས་སྤྱད་དོ།། ༈ །ཉལ་བ་གཉིད་ཀྱི་རྣལ་འབྱོར་ནི། རྣལ་འབྱོར་གཞན་ཐམས་ཅད་གྲུབ་ནས་གཉིད་ཁར། སྤྱི་བོའི་བླ་མ་ཀུན་འདུས་ལ། བདག་ལ་རྨི་ལམ་མང་པོ་རྨི་བར་བྱིན་གྱིས་བརླབས་ཏུ་གསོལ། རྨི་ལམ་ལ་རྨི་ལམ་དུ་ངོ་ཤེས་པར་བྱིན་གྱིས་བརླབ་ཏུ་གསོལ། རྨི་ལམ་འོད་གསལ་དུ་རྟོགས་པར་བྱིན་གྱིས་བརླབ་ཏུ་གསོལ། ཞེས་གསོལ་བ་དྲག་ཏུ་བཏབ་ནས། རང་གི་སྙིང་ཁའི་ཧྲཱིཿལས་འོད་ཟེར་འཕྲོས་པས་སྤྱི་བོའི་བླ་མ་སྤྱན་དྲངས། ཚངས་བུག་ནས་ཞུགས། དབུ་མ་ནས་བརྒྱུད་དེ་སྙིང་ཁའི་ཐུགས་རྗེ་ཆེན་པོའི་སྤྱི་བོར་ཞུགས་པར་བསམ་ལ། བླ་མའི་སྐུ་ལས་འོད་དམར་པོ་འཕྲོས་པས། ཡི་དམ་གསལ་བར་བྱས། ཡི་དམ་ལས་འོད་དཀར་པོ་འཕྲོས་པས་བླ་མ་གསལ་བར་བྱས་པ་ལ་སེམས་གཏད་ནས། གཉིད་ལོག་པས། དང་པོར་གང་བྱུང་དེ་རྨི་ལམ་ཡིན་པར་ངོ་ཤེས། དེ་ཆོས་དབྱིངས་འོད་གསལ་ཆེན་པོར་རྟོགས་པར་འབྱུང་ཞིང་། འདི་ལ་གོམས་ནས་སྤྲུལ་སྒྱུར་གྱི་སྒོ་ནས། ཕྱོགས་བཅུའི་སངས་རྒྱས་ལ་ཆོས་ཉན་པ་སོགས། འདོད་དོན་ཐམས་ཅད་བསྒྲུབ་ནུས་པ་འབྱུང་བས་ནན་ཏན་ཆེར་བྱའོ། །གཉིད་སད་པའི་ཚེ། མཁའ་འགྲོ་སྡེ་ལྔས་ཌཱ་མ་རུའི་སྒྲས་བསྐུལ་བས་གཉིད་སད་པར་བསམ། རྫོགས་རིམ་གྱི་ངང་དུ་ཉལ་ན། རང་གི་ཐུགས་ཁའི་ཧྲཱིཿལས་འོད་འཕྲོས་པས་ཁམས་གསུམ་སྣོད་བཅུད་ཐམས་ཅད་རང་ཡི་དམ་དུ་གསལ་བ་ལ་བསྡུ། དེ་ཧྲཱིཿལ་བསྡུ། ཧྲཱིཿཡང་འོད་དུ་ཡལ་བའི་ངང་ལས་མ་ཡེངས་པར་གཉིད་ལོག་གོ །འདི་ལ་ཡང་ལུས་གནད་དང་། དུས་གནད་ལ་སོགས་པའི་ཁྱད་པར་སྔར་དང་འདྲའོ། །ཁྲུས་ཀྱི་རྣལ་འབྱོར་ནི་བླ་མེད་གཞན་དང་འདྲའོ། །ལྔ་པ་འཕོ་བའི་རྣལ་འབྱོར་ནི། རྒྱས་པར་ན་སྐྱབས་འགྲོ་ནས་བཟླས་པའི་བར་བྱ། བསྡུ་ན། སྐྱབས་འགྲོ་དང་སེམས་བསྐྱེད་ནི། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་དོན་དུ་འཕོ་བའི་རྣལ་འབྱོར་ཉམས་སུ་བླང་བར་བགྱིའོ། །ཞེས་སེམས་དང་འགྲེ་ངེས་ལན་གསུམ་བྱ། དངོས་གཞི་ལ་གསུམ་སྟེ། འཆི་བ་རིམ་གྱིས་པ་ལ་རིམ་གྱིས་ཉམས་སུ་བླང་བའི་ཚུལ་དང་། འཆི་བ་ཅིག་ཅར་བ་ལ་བཙན་ཐབས་སུ་འཕོ་བ་དང་། སྐྱོན་ཡོན་གྱི་སྒོ་ནས་མཇུག་བསྡུ་བའོ། །དང་པོ་སྦྱང་བ་དང་ལས་སྦྱར་བ་གཉིས་ཀྱི། སྦྱང་བའི་དུས་ནི་འཆི་ལྟས་བརྟག་ཅིང་། འཆི་བསླུ་བྱ། མ་བསླུས་ན་ཟླ་བ་དྲུག་ཙམ་གྱིས་གོང་རིམ་ལ་སོགས་པས་མ་ཕོག་པར། འཕོ་བ་སྦྱོང་བའི་དུས་ཡིན་ནོ། །ཞེས་གསུངས་པ་རྣལ་འབྱོར་པ་རླུང་ལ་ལེགས་པར་གོམས་པས། རླུང་རྒྱུ་ཚུལ་ལ་བརྟག་པ་སོགས་མན་ངག་དུ་མ་ནས་འབྱུང་བ་ལྟར་བརྟགས་ནས། འདི་ཙམ་ལ་འཆི་བའི་རྟགས་ལ་ངེས་པ་ཐོབ་པའི་ཚེ་སྦྱང་བར་བྱ་ཞིང་། ཁྱད་པར་དུ་དུས་ཉེ་བའི་འཆི་ལྟས་རྩའི་ནུས་པ་ཉམས་པའི་རྟགས། སྤྱི་གཙུག་གི་རླངས་པ་ཡལ་བ་དང་། རླུང་གི་ནུས་པ་ཉམས་པའི་རྟགས་རྣ་བའི་འུར་སྒྲ་ཆད་པ་དང་། ཐིག་ལེའི་ནུས་པ་ཉམས་པའི་རྟགས་མིག་གི་འོད་དཀར་པོ་ཉམས་པ་དང་གསུམ་ཀ་འཛོམས་པ་ལྟ་བུའམ། ཡང་ན་ད་ལྟ་ནས་སྦྱངས་ཀྱང་ཤིན་ཏུ་ལེགས་པ་ཡིན་ཏེ། བླ་མ་གཉན་གྱི་གསུང་ནས། མ་བསྒོམ་འཕོ་བའི་གདམས་ངག་ཅེས་གསུངས་ཀྱང་། ད་ལྟ་ཤེས་པ་གསལ་དུས་ནས་བསྒོམ་དགོས་དར་ཆེན་དར་ཆུང་ཐུག་པའི་དུས་སུ་འཕོ་མི་ནུས། ལྐུགས་པའི་བརྡ་མཚོན་དཀའ། མི་ཕལ་མོ་ཆེ་ཅིག་ཕྱི་མ་བས་ཟླ་བ་ཕྱི་མ་སྔ་སྙམ་སྟེ། ཟླ་བ་ཕྱི་མ་བས་ཚེ་ཕྱི་མ་ངོས་སྔ་བ་སྲིད། དེས་ན་འོང་ངེས་ཤེས་པ་འཆི་བ་ཡིན་པས། འཆི་དུས་སངས་རྒྱས་པའི་མན་ངག་འདི་ལྟ་བུ་ཅིག་ཚགས་སུ་ཆུད་དགོས། ཞེས་གསུངས་ཏེ། ནམ་འཆི་ངེས་མེད་ལ་བསམ་ན་ཤིན་ཏུ་གནད་ཆེ་བའི་གདམས་པར་གདའ་འོ། །ཇི་ལྟར་སྦྱང་བ་ནི། ལུས་ཡི་དམ་གྱི་སྐུ་ཕྲུ་མ་བུས་པ་ལྟ་བུ། ཁོག་པ་སྟོང་སེང་ངེ་བར་བསམ་པའི་སྤྱི་བོར། བླ་མ་འོད་དཔག་མེད་ཀྱི་རྣམ་པ། བྱམས་པ་འཁོར་ལོའི་བཞུགས་སྟངས་ལྟར་འདུག་པའི་ཞབས་གཉིས་ཚངས་བུག་གི་གཡས་གཡོན་དུ་བཞག་པར་བསམ། རང་གི་ལུས་ཀྱི་དབུས་ན་ཡར་རྩ་དབུ་མ་ཕྱི་དཀར་ལ་ནང་དམར་བ་སྤྱི་གཙུག་ནས་ལྟེ་འོག་སོར་བཞིའི་བར་དུ་སླེབ་པ། སྦོམ་ཕྲ་སྦ་ལྕག་འབྲིང་པོ་ཙམ་བསམ་པའི་ཡར་སྣ་ཚངས་པའི་བུ་གར་ཧཾ་སྔོ་སྐྱ་མགོ་ཐུར་བསྟན་གྱིས་བཀག་པའི་མཇུག་མ་ནས། བླ་མའི་ཐུགས་རྗེའི་འོད་ཟེར་གྱི་ལྕགས་ཀྱུས་འཐེན་པར་བསམ། དེ་ནས་དབུ་མའི་ནང་གི་སྙིང་ཁའི་ཐད་ཀར་ཡི་དམ་མཐེའུ་ཆུང་ཙམ་གསལ་ལ་དྭངས་པ། དབུ་མའི་མ་སྣར་གསང་གནས་སུ་ཆོས་འབྱུང་གྲུ་གསུམ་མཐིང་ནག་གི་ཟུར་གཅིག་མདུན་དང་། ཟུར་གཉིས་ལོགས་གཡས་གཡོན་ལ་གཏད་པའི་སྟེང་དུ། སེམས་ཀྱི་རྟེན་ཐིག་ལེ་དཀར་དམར་སྔོ་བའི་མདངས་ཅན། འོད་ཟེར་ལྔ་འཕྲོ་བ་གཅིག་བསམ་སྟེ། ༈ །དུས་གསུམ་རྒྱལ་བ་ཐམས་ཅད་འདུས་པའི་དངོས། །སྐྱབས་གནས་བླ་མ་མཆོག་དང་དབྱེར་མེད་པའི། །འདྲེན་མཆོག་འོད་དཔག་མེད་ལ་གསོལ་བ་འདེབས། །ཚེ་འདི་བློ་ཡིས་ཐོང་བར་བྱིན་གྱིས་རློབས། །དགོས་མེད་རྒྱུད་ལ་སྐྱེ་བར་བྱིན་གྱིས་རློབས། །བདག་འཛིན་རྩད་ནས་ཆོད་པར་བྱིན་གྱིས་རློབས། །ལམ་མཆོག་འཕོ་བ་འབྱོངས་པར་བྱིན་གྱིས་རློབས། །འཆུག་མེད་མཁའ་སྤྱོད་འགྲུབ་པར་བྱིན་གྱི་རློབས།་་་་་སྤྲོ་ན་གསོལ་འདེབས་རྒྱས་པ་ཟུར་དུ་འབྱུང་བ་ལྟར་བྱའོ། །ཞེས་གསོལ་བ་བཏབ་ཅིང་འོག་རླུང་འཐེན་པས་རླུང་གི་སྟོབས་ཀྱིས་ཐིག་ལེ་ཞིག་སོང་སྟེ། དེ་ནས་ཐིག་ལེ་སྔོ་སྐྱ་དུང་གཡུའི་མདོག་ལྟ་བུ་སྲན་མ་ཙམ་གཅིག་ཆད། ཧིཀ་ཞེས་བརྗོད་པས་དབུ་མ་ནས་ཡར་སོང་། སྙིང་གི་ཡི་དམ་ལ་བསྐོར་བ་གཅིག་བྱས། སྤྱི་བོའི་ཧཾ་ལ་སོར་རྡོ་རྒྱབ་པ་བཞིན་ཕོག་པ་དང་། སྤྱི་བོའི་བླ་མའི་ཐུགས་རྗེའི་འོད་ཟེར་གྱི་ལྕགས་ཀྱུས་ཚངས་བུག་གི་ཧཾ་འཐེན་ནས། སྤྱི་གཙུག་རྒྱ་སྐར་ཕྱེ་བ་བཞིན་སྐྱ་ཐལ་བྱུང་བར་བསམ་ལ། ཡང་འོག་སྒོ་ཅུང་ཟད་སློད་ཅིང་ཀ་ཞེས་བརྗོད་པས། ཐིག་ལེ་མར་སྔོ་ཧྲི་ལི་ལི་བྱུང་ཐུགས་ཁའི་ཡི་དམ་ལ་བསྐོར་བ་བྱས་ནས། གསང་གནས་ཀྱི་གཞིའི་ཐིག་ལེ་ལ་ཐིམ་པས། ཁ་དོག་སྣ་ཚོགས་སུ་གྱུར། ཡང་འོག་རླུང་འཐེན་པས་སྔར་བཞིན་ཐིག་ལེ་ཡར་བྱུང་། ཡི་དམ་ལ་བསྐོར་བ་ཅིག་ཚངས་བུག་ནས་འཐོན། བླ་མའི་ཐུགས་ཀར་རེག་ཙམ་གཅིག་བྱས། མར་བྱུང་ཡི་དམ་ལ་བསྐོར་བ་བྱས། གཞིའི་ཐིག་ལེ་ལ་ཐིམ་པར་བསམ། དེ་ལྟ་བུ་གཅིག་ནས་ཉི་ཤུ་རྩ་གཅིག་གི་བར་ཁ་ཡར་དུ་འབྱོངས་རྟགས་མ་བྱུང་གི་བར་དུ་ཉམས་སུ་བླངས། སྦྱང་བའི་ཚེ། འཕོ་རབ་ཚེ་ཐུང་བྱ་བ་ཡིན་པས། དེའི་གཉེན་པོར་ཐུན་གྱི་མཇུག་ཏུ་སྤྱི་བོའི་བླ་མ་འོད་དུ་ཞུ་སྙིང་ཁའི་ཡི་དམ་ལ་ཐིམ། ཚངས་བུག་ཧཾ་གིས་བཅད་དེ་སྲ་ཞིང་བརྟན་པར་གྱུར། ཡི་དམ་འོད་དུ་ཞུ་ཚེའི་རང་བཞིན་གྱི་བདུད་རྩིས་ལུས་ཀྱི་ནང་ཁེངས། ལྟེ་བའི་ཐིག་ལེ་ལ་ཐིམ་པར་བསམ་ཞིང་། རླུང་བུམ་པ་ཅན་གསུམ་མམ་བདུན་ནམ་ཉེར་གཅིག་སོགས་གང་འོས་བཟུང་བས་ཚེ་བསྒྲུབ་ཀྱི་མཆོག་ཡིན་ནོ། །འདི་ལ་སྡིག་པོ་ཆེ་གསེབ་ལམ་ནས་བཙན་ཐབས་སུ་སངས་རྒྱས་པའི་མན་ངག་གམ། མ་བསྒོམ་པའི་སངས་རྒྱས་འཕོ་བའི་གདམ་ངག་ཅེས་ཟེར་ཏེ། རྟགས་ནི་སྤྱི་བོ་ཚ་བ་དང་སྦོས་པ་སོགས་བྱུང་ན་བཅོས་སླད་མི་བྱ་བ་གནད་ཡིན་གསུང་། རྟགས་མ་བྱུང་ན་སྤོག་ཆོག་ནི། གཞན་སྔར་དང་འདྲ་བ་ལ། ཡི་དམ་གྱི་དབུའི་གཙུག་ཏོར་ལྕགས་ཀྱི་རྡོ་རྗེ་རྩེ་ལྔ་པ་གཅིག་ཏུ་བསམ། འོག་རླུང་ཧི་ཀ་ཞེས་པའི་ངག་གི་འདྲེན་པས་ཡར་འདྲེན་པ་དང་། གཞིའི་ཐིག་ལེ་ཐམས་ཅད་ཡར་ཡི་དམ་ལ་བསྐོར་བ་བྱས་ཐུགས་ཀར་ཐིམ། ཡི་དམ་ཡང་ཡར་བྱུང་། ཚངས་བུག་ནས་སྐུ་ཕྱེད་ཡན་ཆད་སྟེང་དུ་ཐོལ་བྱུང་། གཙུག་ཏོར་གྱི་རྡོ་རྗེའི་རྭ་ནས། བླ་མའི་ཐུགས་རྗེའི་འོད་ཟེར་གྱི་ལྕགས་ཀྱུས་དྲག་ཏུ་འཐེན་པར་བསམ། དེ་ནས་ཀ་ཞེས་པའི་ངག་གི་འགྱུར་བས། འོག་རླུང་སློད་པ་དང་། ཡི་དམ་མར་བྱུང་ཐུགས་ཀར་ཞུགས། ཐིག་ལེ་ཐུགས་ཁ་ནས་ཐོན་མར་བྱུང་། ཆོས་འབྱུང་གི་ཐིག་ལེ་ལ་ཐིམ་པར་བསྒོམ། དེ་ཡང་མང་ཉུང་ཉམས་ལ་དྲི། ཐུན་འཇོག་ཙ་ན་ཡི་དམ་གྱི་ཐུགས་ཁ་ནས་འོད་འཕྲོས། སྤྱི་གཙུག་གི་བླ་མ་ལ་ཕོག་པས་དབུ་མ་ན་མར་བྱོན། ཚངས་བུག་ཧམ་གིས་བཀག བླ་མ་ཡི་དམ་གྱི་སྤྱི་གཙུག་ཏུ་བཞུགས་ཀར་བསམ་མོ། །གེགས་སེལ་ནི། བསྒོམས་དྲགས་ནས་རླུང་སྟོད་དུ་འཚང་བ་དང་། མགོ་བོ་ན་བ་སོགས་དང་། རོ་སྟོད་ན། སེམས་འཕྲོ་རྒོད་དུ་གྱུར་པ་མ་ཆོད་པ་སོགས་བྱུང་ན། རོ་སྟོད་ཁྲོལ་ཚགས་ལྟ་བུར་ཡོད་པར་བསྒོམ་ལ། རླུང་རོ་ངན་པ་རྣམས་བུན་ནུ་ནུ་ཐོན་པར་བསམ་པའམ། ཐིག་ལེ་ཆོས་འབྱུང་གི་ཞབས་ནས་བརྒྱུད་དེ། བཤང་ལམ་ནས་འཐོན། ས་འོག་རིམ་པ་བདུན་གྱི་བར་དུ་སོང་བ་ལ་རིག་པ་གཏད་པ་ལ་སོགས་པས་དམིགས་པ་སྨད་དུ་གཏད་པ་སོགས་བྱའོ། །གཉིས་པ་ལས་ལ་སྦྱར་བ་ལ། དུས་ནམ་གྱི་ཚེ་ལས་སྦྱར་བ། ཚུལ་ཇི་ལྟར་ལས་ལ་སྦྱར་བ། དེ་ལྟར་འབྱོངས་པའི་ཕན་ཡོན་དང་གསུམ། དང་པོ་ནི། གདན་བཞི་ལས། དུས་ལ་བབ་ན་འཕོ་བྱ་སྟེ། །དུས་མིན་ལྷ་རྣམས་གསོད་པར་འགྱུར། །ཞེས་གསུངས་ཏེ། དེ་ལ་དུས་ནི། སྤྱིར་སེམས་ཅན་རྣམས་དང་པོ་སྐྱེ་བ་ན་ཡང་འབྱུང་བ་བཞིའི་རིམ་པས་སྐྱེ་གནས་པ་ན་ལང་འབྱུང་བ་བཞིའི་ངོ་བོར་གནས། འཇིག་པ་ན་ཡང་འབྱུང་བ་བཞིའི་རིམ་པས་འཇིག་པ་ཡིན་ཞིང་། ཁྱད་པར་དུ་གཉིས་མེད་རྣམ་རྒྱལ་ལས། ལུས་ཅན་རྣམས་ནི་འཆི་བའི་ཚེ། །ས་ནི་ཆུ་ལ་ཐིམ་པར་འགྱུར། །ཆུ་ནི་མེ་ལ་ཐིམ་འགྱུར་ཏེ། །མེ་ནི་རླུང་ལ་ཐིམ་པར་འགྱུར། །རླུང་ནི་རྣམ་པར་ཤེས་ལ་ཐིམ། །རྣམ་ཤེས་བཟུང་བ་དེ་ཉིད་ནི། །འོད་གསལ་བ་ལ་འཇུག་པར་འགྱུར། །ཞེས་གསུངས་པས། དང་པོ་འབྱུང་བ་འཇིག་པའི་རྟགས་ནི་འདི་ལྟ་སྟེ། ས་ཆུ་ལ་ཐིམ་ན་ལུས་ལྕི་ཞིང་བསྒུལ་བསྐྱོད་དཀའ། མཇིང་པས་མགོ་མི་ཐེག ཡན་ལག་གི་འཕྲང་ཤོར། ལག་པས་གོས་སོགས་ལ་ནོམ་ཞིང་ཉུལ། མིག་ཁོང་དུ་རྡིབ་ཅིང་མི་གསལ། ནང་དུ་མ་རིག་སྒྱུ་ལྟ་བུའི་སྣང་བ་འཆར་རོ། །འདིར་ས་ཆུ་ལ་ཐིམ་པ་ཞེས་པ་ཡང་ས་ཆུ་ལ་ཐིམ་པའི་མགོ་ཙམ་བ་ནས་དེ་ལྟར་འབྱུང་བའི་དོན་ཡིན་པས། ཐིམ་ཟིན་པ་ཁོ་ནའི་རྟགས་མ་ཡིན་ནོ། །དེ་བཞིན་དུ་ཆུ་མེ་ལ་ཐིམ་ན་ཁ་སྣ་སྐམ། མཆུ་མི་འདུས། སོ་རྩེག་ཅིང་དྲེག་པ་འཆགས། སྣ་ཞོམ་ཞིང་དྲི་མི་ཚོར། རྣ་བས་ཀྱང་སྒྲ་མི་ཐོས། ནང་དུ་དུ་བ་ལྟ་བུའི་སྣང་བ་འཆར་རོ། །མེ་རླུང་ལ་ཐིམ་ན་དྲོད་མཐའ་ནས་བསྡུ། གདོང་གི་བཀྲག་མདངས་ཉམས། ལྕེ་ཐུང་ཞིང་གཏམ་མི་ལྕོགས། རོ་མི་ཚོར། ནང་དུ་མེ་ཁྱེར་ལྟ་བུའི་སྣང་བ་འཆར་རོ། །རླུང་རྣམ་ཤེས་ལ་ཐིམ་ན། དབུགས་ཕྱིར་འགྲོ་བ་རིང་ཞིང་ནང་དུ་སྡུད་པ་ཐུང་། རེག་བྱ་མི་ཚོར། བཤང་གཅི་མི་ཐུབ། ནང་དུ་མར་མེ་ལྟ་བུ་སྣང་བ་འཆར་རོ། །རྣམ་ཤེས་ལ་གནས་སྐབས་གསུམ་སྟེ། དེ་ཡང་དམ་པ་དང་པོའི་རྒྱུད་ལས། ལུས་ཅན་ཐམས་ཅད་འཆི་བ་ན། །བདུད་རྩི་ཟླ་བ་ཐུར་དུ་འབབ། །ཟླ་མཚན་ཉི་མ་གྱེན་དུ་སྟེ། །རྣམ་ཤེས་སྲིད་པའི་མཚན་ཉིད་དོ། །ཞེས་གསུངས་པས། དང་པོ་ཕ་ལས་ཐོབ་པའི་དཀར་ཆ་བྱང་ཆུབ་ཀྱི་སེམས་དབུ་མའི་ཡས་སྣ་ན་རྩ་རྐྱང་མའི་ནུས་པས་བཟུང་ནས་གནས་པ་དེ་ཉིད། ཐུར་དུ་འབབ་པ་ལས་སྟོང་པ་ཞེས་བྱ་བ་དཀར་ལམ་ཟླ་བ་ཤར་བ་ལྟ་བུའི་སྣང་བ་འཆར་ཞིང་། དེའི་ཚེ་འདོད་ཆགས་ལས་གྱུར་པའི་རྣམ་རྟོག་སོ་གསུམ་འགག དེ་ནས་མ་ལས་ཐོབ་པའི་དམར་ཆ་བྱང་ཆུབ་ཀྱི་སེམས་དབུ་མའི་མས་སྣ་ན་རྩ་རོ་མའི་ནུས་པས་བཟུང་ནས་གནས་པ་དེ་ཉིད་གྱེན་དུ་བསྐྱོད་པ་ལས། སྟོང་པ་ཆེན་པོ་ཞེས་བྱ་བ་དམར་ལམ་ཉི་མ་ཤར་བ་ལྟ་བུའི་སྣང་བ་འཆར་ཤིང་། དེའི་ཚེ་ཞེ་སྡང་ལས་གྱུར་པའི་རྣམ་རྟོག་བཞི་བཅུ་འགག བྱང་ཆུབ་ཀྱི་སེམས་དཀར་དམར་དེ་གཉིས་སྙིང་ཁར་ཕྲད་ཅིང་ཟུང་དུ་འཇུག་པ་ལས་ཤིན་ཏུ་སྟོང་པ་ཞེས་བྱ་བ་ནག་ལམ་སྲོད་ཀྱི་མུན་ནག་གཏུག་པོ་ལྟ་བུ་འཆར་ལ། དེའི་ཚེ་གཏི་མུག་ལས་གྱུར་པའི་རྣམ་རྟོག་བདུན་འགག་ཅིང་། དེའི་མཐར་ཐམས་ཅད་སྟོང་པ་ཞེས་བྱ་བ་སྤྲོས་པ་ཐམས་ཅད་དང་བྲལ་བའི་འོད་གསལ་ལ་དོན་དམ་པའི་ཡེ་ཤེས་འཆར་བ་ཡིན་ནོ། །དེ་ལྟར་ན་འཆི་བ་ལམ་དུ་བྱེད་པའི་ཚེ། གལ་པོ་ཆེར་བྱེད་པའི་རྟགས་བཞི་དང་སྟོང་པ་བཞི་ཞེས་པ་ནི། སྔར་བརྗོད་པ་དེ་དག་སྟེ། དེ་ཡང་སྟོང་པ་དང་པོ་གསུམ་གཉིས་སྣང་དང་བཅས་པ་ཡིན་པས། རྒྱུད་དེར། རྣམ་ཤེས་བཟུང་བ། ཞེས་གསུངས་པ་ཡིན་ནོ་དེ་ལྟར་ནག་ལམ་གྱི་སྣང་བ་ཤར་བའི་ཚེ། ཤེས་པ་སྐད་ཅིག་མའི་སྟེང་དུ་སྔར་གྱི་བློ་འདས་ཕྱག་རྒྱ་ཆེན་པོའི་ངང་ལས་མ་ཡེངས་པར་འཇོག་པ་ལ། དེ་བཞིན་ཉིད་ཀྱི་འཕོ་བ་ཟེར་ཞིང་། དེ་ལྟར་བཞག་པས་འོད་གསལ་མ་བུ་མཇལ་ནས། འཆི་བ་ཆོས་ཀྱི་སྐུར་འཚང་རྒྱ་བ་ཟེར་བ་དེ་འབྱུང་བ་ཡིན་ནོ། །དེ་ཡང་ཡེ་ནས་རིག་པ་འོད་གསལ་དུ་གནས་པ་དེ་མ། འཆི་བའི་འོད་གསལ་དེ་བུ། དེ་གཉིས་ལམ་གྱི་འོད་གསལ་གྱིས་འཚམས་འབྱོར་བ་ལ་འོད་གསལ་མ་བུ་འཕྲོད་པ་ཟེར་བ་ལགས། འདིར་སྐབས་སུ་བབ་པ་ནི། ཕྱི་དབུགས་ཆད་ཁ་མ་དབུགས་ནང་དུ་རྒྱུ་བ་ཤིན་དུ་ཐུང་བར་གྱུར་པའི་ཚེ་འཕོ་བར་བྱ་སྟེ། དེ་ལས་འཕྱིས་ན། དབང་ཤེས་རགས་པ་རྣམས་ཐིམ་པས། གཞན་གྱིས་གསལ་འདེབས་པའི་སྒྲ་མི་ཐོས་པ་དང་། ཡིད་ཤེས་ཀྱང་ཤིན་ཏུ་ཕྲ་བ་ལས་མེད་པས། རང་གིས་ཀྱང་དམིགས་པ་རྣམས་མི་འཆུན་ཞིང་། ཁྱད་པར་རྣམ་ཤེས་རླུང་ལ་སྐྱོན་དགོས་པས། རླུང་རྫོགས་པར་ཐིམ་ན་ཚུལ་དེ་མི་རུང་བའི་ཕྱིར་རོ། །དེས་ན་གདམས་ངག་འདི་ཉམས་སུ་ལེན་པ་ལའང་མེད་དུ་མི་རུང་བའི་གནད་རྣམ་པ་གསུམ་སྟེ། ཚེ་འདི་ལ་མ་ཆགས་པ་དང་། གང་འཕོ་བར་འདོད་པའི་གནས་སུ་འགྲོ་བར་འདོད་པའི་འདུན་པ་དྲག་པོ་དང་། གདམས་ངག་ལ་ཡིད་ཆེས་པའོ།། ༈ །གཉིས་པ་ཚུལ་ཇི་ལྟར་ལས་ལ་སྦྱར་བ་ནི། རྡོ་རྗེ་གུར་ལས། རྣམ་ཤེས་བླ་མར་འཕོ་བ་ནི། །སྤྲོས་པ་ཐམས་ཅད་རབ་བཅད་ནས། །རྒྱལ་སྲས་ལམ་ལ་བསམ་པར་བྱ། །ཞེས་གསུངས་པ་ལྟར་དངོས་པོ་གང་ཡོད་སྤོང་དག་བྱ། འཁོར་དང་ཉེ་དུ་སོགས་ཀྱི་འབྲེལ་བཅད། འཁོན་ཡོད་ན་སྦྱང་། སྡོམ་པ་འོག་མ་གཉིས་སྔར་མ་བླངས་ན་གསར་དུ་བླངས་ཞིང་སྔར་བླངས་བ་ཉམས་པ་ཡིན་ན་གསོ། གྲུབ་ན་དབང་ཞུ་བ་ལ་སོགས་པ་བྱས་ཏེ། སྔར་བཤད་པ་ལྟར་གྱི་དུས་ལ་བབ་པ་ན། འོག་རླུང་འཐེན་ནུས་སམ་མི་ནུས་ཀྱང་རུང་སྟེ། ཆོས་འབྱུང་གི་ནང་གི་སེམས་ཀྱི་རྟེན་དུ་གྱུར་པའི་ཐིག་ལེ་ཡར་མྱུར་དུ་བྱུང་། སྙིང་རྗེའི་ཡི་དམ་ལ་ཐིམ། ཡི་དམ་ཡང་མྱུར་དུ་ཡར་བྱོན་ཏེ་སྐར་མདའ་འཕངས་པ་ལྟར་ཚངས་བུག་ནས་རྒྱངས་ཀྱིས་ཐོན་ཏེ། བླ་མའི་ཐུགས་ཀར་བསྟིམས་ནས་མ་བཅོས་གཉུག་མའི་དོན་ལ་བཞག་པར་བྱའོ། །གསུམ་པ་ལས་ལ་འབྱོར་པའི་ཕན་ཡོན་ནི། དེ་ལྟར་སྤྱི་གཙུག་སེར་སྒོ་ནས་འཕོས་ན། སྔར་བྱས་ཀྱི་སྡིག་པས་མི་གོས་ཤིང་། ངེས་པར་འཕགས་པའི་ས་ཐོབ་པར་འགྱུར་ཏེ། གདན་བཞི་ལས། ཚིགས་དགུ་ལས་ནི་ཡར་སྟོན་ན། །མདོ་ལ་འཕོ་བ་ཞེས་བྱ་སྟེ། །ཉིན་རེ་བྲམ་ཟེ་གསོད་པ་དང་། །འཚམས་མེད་ལྔ་ནི་བྱེད་པ་དང་། །རྐུ་དང་འདོད་པའི་ལོངས་སྤྱོད་རྣམས། །འདི་ཡི་ལམ་གྱིས་འགག་པར་འགྱུར། །སྡིག་གིས་གོས་པར་མི་འགྱུར་ཞིང་། །སྲིད་པའི་དངོས་པོ་རིང་བར་འགྱུར། །ཇི་ལྟར་འདམ་ལས་སྐྱེས་པ་ཡི། །པདྨའི་མདངས་ནི་མཛེས་པ་ལྟར། །དེ་བཞིན་དམན་པའི་ལུས་དག་ལ། །ཡེ་ཤེས་སྐུ་ནི་རང་དགར་འབྱུང་། །ཞེས་གསུངས་པ་ཡིན་ནོ། །བླ་མ་གཉན་གྱི་ཞལ་ནས། སྤྱིར་འཕོ་བ་ལ། བྱིན་རླབས་བླ་མའི་འཕོ་བ། ཟུང་འཇུག་ཡི་དམ་གྱི་འཕོ་བ། ཆོས་ཉིད་དོན་དམ་པའི་འཕོ་བ། སྐུ་གསུམ་གྱི་འཕོ་བ། ཐིག་ལེ་དཀར་དམར་གྱི་འཕོ་བ། འོད་ཀྱི་གོང་བུའི་འཕོ་བ་སོགས་དུ་མ་ཡོད་དེ། གང་ལྟར་བྱས་ཀྱང་འོང་གསུངས། དེ་རྣམས་ཀྱི་ནང་ནས་འདི་ནི་བྱིན་རླབས་བླ་མའི་འཕོ་བ་ཡིན་ནོ།། ༈ །ཡང་གཡང་ལས་ལྷུང་བའམ། ཆུས་ཁྱེར་བ་ལ་སོགས་པ་འཆི་བ་ཅིག་ཅར་བ་ལ་བསྐྱེད་རྫོགས་གཉིས་ཀྱི་དོན་དྲན་པར་བྱའོ། །གལ་ཏེ་སྒོ་ངན་པ་འགེགས་པ་དང་། སྒོ་བཟང་པོ་ཚངས་བུག་འབྱེད་པ་ལ་སོགས་པ་མེད་པས་མི་ཟབ་བོ་སྙམ་ན། བླ་མ་གཉན་གྱི་གསུང་ནས། བསྐྱེད་རྫོགས་ཀྱི་དོན་དྲན་པ་ཙམ་གྱིས་སྒོ་ངན་པ་རྣམས་རང་འགག་ལ་འགྲོ་གསུང་ངོ་། །ཐ་མ་ལུས་བཅོས་ཏེ་འཕོ་བ་ནི། ནུས་ན་སྐྱིལ་ཀྲུང་ངམ་ཙོག་པུ་བྱ། མི་ནུས་ན་མགོ་བོ་ཤར་རམ་བྱང་དུ་བསྟན། གཞོགས་གཡས་འོག་ཏུ་བཅུག སྐྱིལ་ཀྲུང་ངམ་ཙོག་པུ་ལྟར་ན་མདུན་དུ་དང་། གཡས་ཉལ་ལྟར་ན་མགོ་བོ་ཕྱོགས་སུ་སྐུ་གསུང་ཐུགས་ཀྱི་རྟེན་དང་མཆོད་པ་ཅི་འབྱོར་པ་བཤམ། རེག་པ་དང་ཀླག་ཅོར་སོགས་བྱེད་དགོས། བྱུང་ན་སྟོད་ཀྱི་ཕྱོགས་འབའ་ཞིག་ཏུ་བྱ། བླ་མ་དང་ཡི་དམ་ལ་མོས་གུས་བྱེད་དུ་གཞུག་སྤྱི་གཙུག་གི་སྐྲ་ནས་འཐེན། ཐབས་དེ་ལྟ་བུ་དུད་འགྲོ་ལ་ཡང་བྱས་ན་བཟང་གསུངས་སོ། །སྐབས་འདིར་བླ་མ་གོང་མའི་གསུང་ལས། བླ་མ་གྲུབ་ཁོང་བ་རང་ཡང་། གོང་དུ་བཤད་པ་ལྟ་བུའི་སྟེང་ནས་འཕོ་བ་མཛད། བསྐྱེད་རིམ་བསྒོམ་པ་ལ་ལྷ་སྐུ་འབྱོན་པར་གསུངས་ཏེ། །གདུང་ལ་རྡོ་རྗེ་ཕག་མོའི་སྐུ་གཅིག་བྱོན། རྫོགས་རིམ་བསྒོམས་པ་ལ་རིང་བསྲེལ་འབྱོན་པར་གསུངས་ཏེ། གདུང་ཐལ་ཐམས་ཅད་རིང་བསྲེལ་དུ་སོང་། འོད་ཟེར་གྱི་སྤྲོ་བསྡུ་བསྒོམ་པ་ལ་འཇའ་འོད་འབྱུང་བར་གསུངས་ཏེ། གདུང་ལ་འཇའ་འོད་ཀྱི་འཕྲེང་བར་བྱོན། བཟླས་པ་བྱས་པ་ལ་ལྗགས་དང་། བྱང་ཆུབ་ཀྱིས་སེམས་བསྒོམ་པ་ལ་ཐུགས་འབྱོན་པར་གསུངས་ཏེ། ལྗགས་ཐུགས་འབྲེལ་བ་གཅིག་བྱོན་གསུངས་སོ། །གསུམ་པ་སྐྱོན་ཡོན་གཉིས་ཀྱི་སྒོ་ནས་མཇུག་བསྡུ་བ་ནི། འཆི་ལྟས་ཀྱི་གཏུགས་བཞིན་དུ་འདི་ལྟ་བུའི་རྣལ་འབྱོར་གྱི་སྟེང་ནས་ཚངས་བུག་ནས་མ་འཕོས་པར། འོག་གི་ལམ་ནས་འཕོས་ན་ངན་སོང་དུ་སྐྱེ་བར་འགྱུར་ཏེ། མཁའ་འགྲོ་མ་ཀུན་ཏུ་བརྟགས་པའི་རྒྱུད་ལས། རྣམ་ཤེས་རླུང་ལ་ཞོན་ནས་ནི། །འོག་གི་ལམ་ནས་འཕོས་གྱུར་ན། །ཆོས་ལ་གོམས་པའི་གང་ཟག་ཀྱང་། །ངན་སོང་དག་ཏུ་སྐྱེ་བར་འགྱུར། །མགྲོན་པོ་ལམ་དུ་ཞུགས་པའི་མི། །གྲོགས་ཀྱི་བསྒྱུར་བ་ཇི་བཞིན་ནོ། །ཞེས་སོ། །དུས་སུ་འཕོས་པའི་ཡོན་ཏན་ནི། རྒྱུད་དེ་ཉིད་ལས། རྣམ་ཤེས་རླུང་ཞོན་ནས་ནི། །སྟེང་གི་ལམ་ནས་འཕོས་གྱུར་ན། །སྡིག་ལ་གོམས་པའི་གང་ཟག་ཀྱང་། མཐོ་རིས་དག་ཏུ་སྐྱེ་བར་འགྱུར། །མགྲོན་པོ་ལམ་དུ་ཞུགས་པའི་མི། །གྲོགས་ཀྱིས་བསྒྱུར་བ་ཇི་བཞིན་ནོ། །ཞེས་སོ། །དེས་ན་འཕོ་བའི་ཉམས་ལེན་ལ་འབད་པ་གལ་ཆེ་ཞིང་། འདི་ལྟ་བུའི་མན་ངག་ལ་བརྟེན་ནས་སྟེང་གི་ལམ་ཤེས་ནས་མཁའ་སྤྱོད་དུ་འཕོ་བའི་རྣལ་འབྱོར་པ་དང་། རྣལ་འབྱོར་མ་ནི་ཤིན་ཏུ་དཀོན་ཏེ། མཁའ་འགྲོ་ཀུན་སྤྱོད་ལས། འཆི་བ་ཞེས་བྱ་རྣམ་རྟོག་སྟེ། །མཁའ་ལ་སྤྱོད་པའི་གནས་སུ་འཁྱེར། །དེ་ལྟའི་རྣལ་འབྱོར་པ་དང་ནི། །རྣལ་འབྱོར་མ་ནི་ཤིན་ཏུ་དཀོན། །ཞེས་སོ། །དྲུག་པ་བར་དོར་སངས་རྒྱས་འོད་གསལ་གྱི་རྣལ་འབྱོར་ལ་གསུམ་ལས། སྦྱོར་བ་སྐྱབས་འགྲོ་སེམས་བསྐྱེད་ནི་སྔར་དང་འདྲ་ལ། གཉིས་པ་དངོས་གཞི་འོད་གསལ་གྱི་རྣལ་འབྱོར་ནི། ད་ལྟ་ཉིད་ནས་བར་དོ་སྦྱང་དགོས་པས། འདི་ལྟར་ཉམས་སུ་བླངས་ཏེ། འདི་ལྟར་ཐོག་མར་རང་ཤི་ནས། བར་དོར་མིང་གཞིའི་ཕུང་པོར་གནས་པར་བསམ་ལ། དེའི་རྗེས་སུ་ཨ་ཙ་མ་ང་ཤི་བ་ཡིན་པར་འདུག་པས། བར་དོ་འོད་གསལ་སྔོན་དུ་བྱ་དགོས་སྙམ་པའི་འདུན་པ་དྲག་པོ་དང་། བྱ་བ་གང་དང་གང་བྱེད་པ་ཐམས་ཅད་བར་དོའི་བྱ་བ་ཡིན་པའི་དྲན་པ་མ་ཡེངས་པ་ཡང་དང་ཡང་དུ་བྱས་ཤིང་། བར་དོ་འདི་ཉིད་དུ་ཕྱག་རྒྱ་ཆེན་པོ་མངོན་དུ་བྱེད་དགོས་ཏེ། བར་དོའི་སྣང་བ་འདི་གང་བསྒྱུར་བསྒྱུར་ཡིན་སྙམ་དུ་བསམ་ལ། སྔར་གྱི་བསྐྱེད་རྫོགས་ལ་ཡང་དང་ཡང་དུ་མཉམ་པར་བཞག་སྙམ་པའི་འདུན་པས། བསྐྱེད་རྫོགས་གཉིས་གསལ་གདབ་ཅིང་། ཁྱད་པར་དུ་ཁྱེར་སོ་གསུམ་དང་ནམ་དུ་ཡང་མི་འབྲལ་བར་བྱའོ། །དེ་ལྟར་གོམས་པས་བར་དོ་སྔར་བས་ཤེས་པ་བདུན་འགྱུར་གྱིས་གསལ་བ་དང་། རྣམ་སྨིན་གྱི་ལུས་རྒྱ་མེད་པས་ཡེ་ཤེས་བསྒོམ་པ་ཤིན་ཏུ་སྟོབས་ཆེ་བ་དང་། སྔར་ནས་རྒྱུན་དུ་གོམས་པའི་སྟོབས་གསུམ་གྱིས། བར་དོར་རང་ཤི་བ་ལ་ཤི་བར་ངོ་ཤེས་ཏེ། བསྐྱེད་རྫོགས་ཀྱི་རྣལ་འབྱོར་དྲན་ནས། ཟུང་འཇུག་ཏུ་འབད་རྩོལ་མེད་བར་ཉམས་སུ་ལེན་པར་འགྱུར་རོ། །དེར་རིག་པ་རང་སོ་ཟིན་པ་སྐད་ཅིག་མ་གསུམ་གནས་ནུས་ན་དོན་འགྲུབ་གསུངས་སོ།། ༈ །གསུམ་པ་ཉམས་སུ་བླང་བའི་ཕན་ཡོན་གཉིས་ཀྱི་མཇུག་བསྡུ་བ་ནི། ད་ལྟར་གྱི་འཁྲུལ་སྣང་ལ་བདེན་པར་འཛིན་པ་འདི། བསྐྱེད་རྫོགས་ཀྱིས་སྒྱུ་མ་ལྟར་རང་གྲོལ་དུ་ཡོང་བས་རྨི་ལམ་གྱི་བར་དོ་ཆོད། དེ་ཆོད་ན་སྐྱེ་ཤི་བར་དོ་ལས་གྲོལ་ནས། བསྐྱེད་རིམ་ལྟ་སྐུ་སྒྱུ་མ་ལྟ་བུ་དང་། རྫོགས་རིམ་འོད་གསལ་དབྱེར་མེད་དབང་པོ་ཡང་རབ་ཀྱིས་མངོན་དུ་གྱུར་ཏེ། ཟུང་འཇུག་རབ་ཏུ་མི་གནས་པ། དེས་བར་དོ་མེད་པར་མྱ་ངན་དང་སྡུག་བསྔལ་ཐམས་ཅད་ལས་འདས་ནས་འཚང་རྒྱ་བར་འགྱུར་རོ། །དེའང་དུས་འཁོར་རྩ་རྒྱུད་ལས། འོད་གསལ་དེ་ལ་སེམས་འཛིན་ན། །ཉོན་མོངས་དགྲ་ཡི་དཔུང་ཚོགས་འཇོམས། །ཞེས་དང་། འོད་གསལ་བ་ལ་རྒྱུན་བར་གནས། །བར་དོའི་གྲོང་དེར་དེས་མི་མཐོང་། །ཞེས་དང་། རིམ་ལྔ་ལས། འདས་པ་དང་ནི་མ་འོང་དང་། །ད་ལྟར་བྱུང་བའི་སྲིད་པ་ཀུན། །འོད་གསལ་བས་ནི་རྣམ་སྦྱང་བས། །སྐད་ཅིག་དེ་ལ་མ་ལུས་མཐོང་། །ཞེས་དང་། རིམ་པ་གསུམ་པ་ལས། འགྲོ་ཀུན་རང་དབང་མེད་པ་ལས། །རང་དབང་དུ་ནི་འགྱུར་བ་ཡིན། །དེའི་རྒྱུན་ནི་འོད་གསལ་བ། །འོད་གསལ་ཐམས་ཅད་སྟོང་པའོ། །སེམས་གང་གིས་ནི་བྱིས་པ་རྣམས། །འཁོར་བའི་འཆིང་བས་བཅིངས་གྱུར་པ། །སེམས་དེ་ཉིད་ཀྱི་རྣལ་འབྱོར་པ། །བདེ་གཤེགས་གནས་སུ་འགྲོ་བར་འགྱུར། །ཞེས་སོ། །དེར་མ་གྲོལ་ན། སྲིད་པ་བར་དོའི་ལུས་བླངས་ཏེ། བར་དོར་བསྐྱེད་རྫོགས་ཟུང་འཇུག་ཉམས་སུ་བླངས་ནས་སངས་རྒྱས་པར་ཐེ་ཚོམ་མེད་དོ།། ༈ །སྤྱི་དོན་གསུམ་པ་དེ་ལྟར་ཁྲིད་པའི་འབྲས་བུ་ནི། ལམ་གྱི་གནས་སྐབས་སུ། སྣང་སྲིད་འཁོར་འདས་ཐམས་ཅད་ཆོས་སྐུར་ཐག་བཅད་པ་ལ་རྟེན་ནས། འབྲས་དུས་སུ་རྟོག་པ་མངོན་གྱུར་གྱི་སངས་རྒྱས་ཟུང་འཇུག་བདེ་བ་ཆེན་པོ། རང་དོན་མཐར་ཕྱིན་པ་དོན་དམ་ཆོས་སྐུ་དང་། གཞན་དོན་མཐར་ཕྱིན་པས་ཀུན་རྫོབ་གཟུགས་སྐུ་གཉིས་ཏེ། སྐུ་གསུམ་བདག་ཉིད་རྗེ་བཙུན་སྤྱན་རས་གཟིགས་ཀྱི་གོ་འཕང་ཚེ་འདི་ཉིད་ལ་མངོན་དུ་བྱེད་པར་འགྱུར་རོ། །ཐུགས་རྗེ་ཆེན་པོའི་དམར་ཁྲིད་ངེས་དོན་དཔྱིད་ཀྱི་ཐིག་ལེ་ཞེས་བྱ་བ། རང་གཞན་ལ་ཕན་པའི་ཆེད་དུ་བྱ་བྲལ་བ་སངས་རྒྱས་ཕུན་ཚོགས་ཀྱིས་དཔལ་ཨེ་ཝཾ་ཆོས་ལྡན་དུ་བགྱིས་པའོ། །འདིའི་དགེ་བས་རང་གཞན་ལ་ཕན་བདེ་བླ་ན་མེད་པའི་རྒྱུར་གྱུར་ཅིག །བཀྲ་ཤིས། སརྦ་མངྒ་ལམ།། །།